Feydhoo Sports In Addu Football Championship Kaamiyaab Kohfi – adduLIVE\nފޭދޫ ސްޕޯޓްސް އިން އައްޑޫ ފުޓްބޯލް ޗެމްޕިއަންޝިޕް ކާމިޔާބުކޮށްފި\nMar 20, 2021, 18:57 ހަސަން ރަޝީދު\n2-1 އިން މެދުވަލު އެފްސީ ބަލިކޮށް "އައްޑޫ ފުޓްބޯލް ޗެމްޕިއަންޝިޕް" ގެ ޗެމްޕިއަންކަން ފޭދޫ ސްޕޯޓްސް އިން ކާމިޔާބުކޮށްފިއެވެ.\nއައްޑޫސިޓީ ކައުންސިލުން އިންތިޒާމްކޮށްގެން ބޭއްވި މި މުބާރާތުގެ ފައިނަލް މެޗުގައި ފޭދޫ ސްޕޯޓްސްގެ ފަރާތުން ރަނގަޅު ކުޅުމެއް ފެނިގެންދިޔައިރު މެޗުގެ ކުރީކޮޅު އަލީ ނާފިއު (ކަޅޭ) ވަނީ އެޓީމަށް ލީޑު ނަގާފައެވެ. އަދި ލީޑު ފުޅާކޮށްލަން ވެސް ފުރަތަމަ ހާފްގައި ފޭދޫ ޓީމަށް ރަނގަޅު ފުރުސަތުތަކެއް ލިބިފައިވެއެވެ.\nފޭދޫ ސްޕޯޓްސް ލީޑުގައި އޮވެ ފުރަތަމަ ހާފް ނިމުނުއިރު، ދެވަނަ ހާފްގައި ނަތީޖާ އެއްވަރުކޮށްލަން މެދުވަލު އެފްސީ ޓީމަށް ވަނީ ރަނގަޅު ދެ ފުރުސަތު ލިބިގެން ގޮސްފައެވެ. އެގޮތުން ފޮނުވާލި އެއް ހަމަލާ ފޭދޫ ސްޕޯޓްސްގެ ކީޕަރު ދިފާއުކުރިއިރު އަނެއް ހަމަލާ އަމާޒުވީ ގޯލުގެ ދަނޑި އަށެވެ.\nއެ ފުރުސަތުތަކުގެ ބޭނުން މެދުވަލު އެފްސީ ޓީމަށް ނުހިފުމުގެ ނަތީޖާއަކަށްވީ ޕީޓާ ފޭދޫ ޓީމުގެ ދެވަނަ ގޯލު ކާމިޔާބުކޮށްދީ އެޓީމުގެ ލީޑު ފުޅާކޮށްދިނުމެވެ. މި ގޯލަކީ މެދުވަލު އެފްސީ ޓީމުގެ ކީޕަރަށް ހެދުނު ގޯހެއްގެ ފައިދާ ނަގައި ކާމިޔާބުކުރި ގޯލެކެވެ.\nމެދުވަލު އެފްސީގެ ހަމައެކަނި ގޯލު މެޗުގެ ފަހު ވަގުތުކޮޅުތެރޭ ލިބުނު ޕެނަލްޓީއަކުން ކާމިޔާބުކޮށްދިނީ އެޓީމުގެ ކެޕްޓަން ހާޒިމް ފައުޒީ އެވެ.\nފައިނަލް މެޗަށްފަހު ވަނީ މުބާރާތުގެ އެކި ވަނަތަކަށް ހޮވުނު ކުޅުންތެރިންނަށް ވެސް އިނާމު ދީފައެވެ. އެގޮތުން މުބާރާތުގެ އެންމެ މޮޅު ކުޅުންތެރިޔާގެ މަގާމު ހޯދާފައިވަނީ ފޭދޫ ސްޕޯޓްސްގެ ޔޫސުފް ސިދާމް އަލީ (ސިދޫ) އެވެ. ސިދޫ ވަނީ މުބާރާތުގެ 20 އަހަރުން ދަށުގެ މޮޅު ކުޅުންތެރިއާގެ މަގާމު ވެސް ހޯދާފައެވެ.\nމުބާރާތުގެެ އެންމެ މޮޅު ކީޕަރަކަށް މެދުވަލު އެފްސީގެ ކީޕަރު މުހައްމަދު ޒަޔާން ހޮވުނުއިރު، އެންމެ މޮޅު ޑިފެންޑަރަކަށް ހޮވުނީ ފޭދޫ ސްޕޯޓްސްގެ ޑިފެންޑަރު ހަސަން ހަނީފްއެވެ. މުބާރާތުގެ އެންމެ ގިނަ ގޯލު ޖެހި ކުޅުންތެރިއާގެ މަގާމު ބޭރުމަތި އެފްސީ ޓީމުގެ ޝަމްވީލް ގާސިމް (ބޮންޑާ) ކާމިޔާބުކުރިއިރު އޭނާ ވަނީ ހަ ގޯލު މުބާރާތުގައި ކާމިޔާބުކޮށްދީފައެވެ.\nއަދި މުބާރާތުގެ އެންމެ މޮޅު ކޯޗުގެ މަގާމު ފޭދޫ ސްޕޯޓްސްގެ ކޯޗު އިބްރާހިމް ނިޒާރު ހޯދިއިރު މުބާރާތުގެ ފެއާ ޕްލޭ ޓީމަކީ ފާހި ސްޕޯޓްސް އެވެ.\nމުބާރާތުގެ ޗެމްޕިއަން ޓީމަށް 20،000 ރުފިޔާ ދީފައިވާއިރު ރަނަރަޕް ޓީމަށް ދީފައިވަނީ 10،000 ރުފިޔާފައެވެ. މުބާރާތުގެ ޗެމްޕިއަންކަން ހޯދި ފޭދޫ ސްޕޯޓްސް އަށް ތަށި ހަވާލުކޮށްދެއްވީ ފައިނަލް މެޗުގެ ޝަރަފުވެރި މެހެމާން އައްޑޫ ސިޓީގެ މޭޔަރު އަބްދުﷲ ސޯދިގު (ސޯބެ) އެވެ.\nމިއީ މި މުބާރާތް ބޭއްވި ދެވަނަ ފަހަރު ކަމަށްވާއިރު، މި މުބާރާތް މިއަހަރު ވެސް ބޭއްވުމަށް ވަނީ ހަމަޖެހިފައެވެ. އެގޮތުން މިއަހަރުގެ މުބާރާތް އޮންނާނީ އަންނަ ޑިސެމްބަރު މަހުގެ 26 ވަނަ ދުވަހު އެވެ.


Muhimmu molhakaa eku TC in4vanaigai furathama buru nimmaalaifi - One Online\nޓީސީގެ ވިންސެންޓް ފޯވަޑް ބޯޅައާއެކު --- ފޮޓޯ/ އެފްއޭއެމް\nދިރާގު ދިވެހި ޕްރިމިއާ ލީގުގައި މިއަދު ހަވީރު ކްލަބު ގްރީން ސްޓްރީޓްސް ބަލިކޮށް، ޓީސީ ސްޕޯޓްސް ކްލަބުން ލީގުގެ ހަތަރު ވަނައިގައި ފުރަތަމަ ބުރު ނިންމާލައިފިއެވެ.\nގައުމީ ދަނޑުގައި މިއަދު ކުޅުނު މެޗު 1-0ގެ ނަތީޖާއަކުން ޓީސީ ކާމިޔާބު ކޮށްފައިވާ އިރު، މެޗަށް ނުކުތްއިރު ޓީސީ އޮތީ ހަ ވަނައިގައެވެ. އެ ޓީމު ގަދަ ހަތަރެއްގެ ތެރެއަށް ޖެހިލީ ހަތް މެޗުން ނުވަ ޕޮއިންޓާ އެކުގައެވެ. ގްރީން ސްޓްރީޓްސްއިން ތާވަލުގެ ހަ ވަނައިގައި އޮތީ ހަތް މެޗުން އަށް ޕޮއިންޓާއެކުއެވެ. ފަސް ވަނައިގައި އޮތް ސުޕަ ޔުނައިޓެޑް ސްޕޯޓްސް (ސަސް) އަށް ވެސް ހަތް މެޗުން އަށް ޕޮއިންޓް ލިބިފައިވާ އިރު، އެ ޓީމު ގްރީން ސްޓްރީޓްސްއަށް ވުރެ ކުރީގައި އޮތީ ލަނޑުގެ ތަފާތުންނެވެ.\nމެޗު ފެށިގެން ދެ ޓީމުގެ ފަރާތުންވެސް ހަމަހަމަ ކުޅުމެއް ފެނިގެންދިޔަ އިރު، ހަމަލާތައް ފެނުނީ އެންމެ ނުރައްކާތެރިކޮށެއް ނޫނެވެ. މި ސީޒަންގެ މިހާތަނަށް ޓީސީގައި މޮޅު ކުޅުމެއް ދައްކަމުން އަންނަ މުހައްމަދު އައްޒާމްގެ ރަނގަޅު ހަމަލާއެއް ގްރީންގެ ގޯލްކީޕަރު ސާގިބު ހަނީފް މަތަކުރި އިރު، އަނެއް ކޮޅުން ހަލީލް ގަމާލްގެ ހަމަލާވެސް ޓީސީ ގޯލްކީޕަރު ވަނީ މަތަކޮށްފައެވެ.\nފުރަތަމަ ހާފު ނިމުމުގެ ކުރިން ދެ ޓީމަށް ވެސް ލީޑު ނަގަން ރަނގަޅު ފުރުސަތުތަކެއް ލިބި ބޭނުމެއް ނުކުރެވުނެވެ. މެޗުގެ 31 ވަނަ މިނެޓުގައި އޭރިއާތެރޭގައި ހުސްކޮށް ހުރެފައި ގްރީން ސްޓްރީޓްސްގެ މުހައްމަދު ޖައިލަމް (އޮގީ) ޖެހި ބޯޅަ ގޯލުގެ ރޮނގުމަތިން ސަލާމަތްކުރީ ޓީސީގެ ޑިފެންޑަރު މުހައްމަދު އަޖުފާނެވެ. ޓީސީއަށް ލަނޑު ޖަހައިދޭން އެ ޓީމުގެ ސެއިން ވިންސެންޓް ފޯވާޑް ކެސިއަސް މެލްކަމް ސްޓެވާޓް އޭރިއާތެރެއިން ޖެހި ބޯޅަ ކީޕަރު ސާގިބް ވަނީ މަތަކޮށްފައެވެ.\nދެވަނަ ހާފަށް ނުކުމެ ޓީސީން ލީޑު ނެގީ މެޗުގެ 65 ވަަނަ މިނެޓުގައެވެ. އަރިމަތިން އިބްރާހިމް އަތީގް (އިއްބެ) ނަގައިދިން ހުރަަހަކުން އައްޒާމް ގޯލު ޖެހީ ބޮލުންނެވެ.\nމެޗުގެ ފަހުބައިގައި މާ ގިނަ ހަމަލާތަކެއް ފެނިފައި ނުވާ އިރު، ހަމަލާތައްވެސް ފެނުނީ މަދުންނެވެ. ލީގުގެ ފުރަތަމަ ބުރުގެ ފަހު މެޗު މިރޭ 9:00ގައި އޮންނާނެއެވެ. އެ މެޗުގައި ވާދަކުރާނީ އެއްވަނައިގައި އޮތް މާޒިޔާއާއި ކްލަބު އީގަލްސްއެވެ.\nގުޅޭ ޓެގު ދިވެހި ޕްރިމިއާ ލީގު ޓީސީ ސްޕޯޓްސް ކްލަބު ކްލަބު ގްރީން ސްޓްރީޓްސް


Nepal gai dhivehi kiyavaakudhin thibee birugenfai\nނޭޕާލްގައި ދިވެހި ދަރިވަރުން ބިރުން ތުރުތުރުލަނީ\nފަރުބަދަތަކުން ފުރިފައިވާ ނޭޕާލަށް އިއްޔެ އަކީ ބިރުވެރި ދުވަހެވެ. އެ ގައުމަށް އިއްޔެ އައި ބާރުގަދަ ބިން ހެލުމާއެކު ވެރިރަށް ކަތަމަންޑޫ ވަނީ "ފުނޑުފުޑު" ވެފަ އެވެ. އެތައް ބަޔަކު މަރުވެފަ އެވެ. މި ބިރުވެރިކަމުގައި އެ ގައުމުގެ ރައްޔިތުން "ވާނުވާ ނޭނގި" ތިބިއިރު، ނޭޕާލްގައި ތިބި ދިވެހި ކިޔަވާ ކުދިން ވެސް ތިބީ ހަމަ އެ ހާލުގަ އެވެ. ބިރުވެރި ބިން ހެލުން ވެގެން ދިޔައީ، އެ ގައުމުގައި ތިބި ދިވެހި ކިޔަވާ ކުދިން ބިރުން ފިއް ކެނޑިގެން ދިޔަ ހާދިސާ އަކަށެވެ.\n"ކޮއްކޮ ބުނީ އެޕާޓްމަންޓް ގުޑަން ފެށުމުންނޭ ނުކުތީ. ފޯނު ވެސް އެއްލާލާފަ ކަމަށް ވަނީ ފުރަތަމަ ނުކުމެވުނީ. ނުކުތް ވަގުތު ބޯ ޖެހިގެން ފަޅައިގެން ވެސް ދިޔަ،" ނޭޕާލްގައި ޑޮކްޓަރުކަން ކިޔަވަން ހުރި ދިވެހި ކުއްޖެއްގެ އާއިލާގެ މެންބަރަކު "އަވަސް" އަށް ބުންޏެވެ.\nނޭޕާލަކީ ދިވެހި ގިނަ އަދަދެއްގެ ކުދިން މެޑިސިންގެ ދާއިރާއިން ކިޔަވަމުން އަންނަ ގައުމެކެވެ. ގިނ ކުދިން ކިޔަވަމުންދަނީ ވެރިރަށަ ކަތަމަންޑޫގަ އެވެ.\nއެކޮޅުގައި ތިބި ބައެއް ކުދިންގެ އާއިލާތަކުން ބުނި ގޮތުގައި ބިން ހެލުމުގެ ސަބަބުން ނަފްސާނީ ގޮތުން ވަނީ ދިވެހި ކުދިންނަށް އަސަރު ކޮށްފަ އެވެ. ނަމަވެސް އެއްވެސް ދިވެހި ކުއްޖަކަށް ސީރިއަސް އަނިޔާއެއް ލިބުނުކަމެއް އަދިއެއް މިހާތަނަކަށް ނޭނގެ އެވެ. އަދި އެ ކުދިންގެ ފޯނަށް ގުޅުމުގައި ގިނަ ދަތިތަކާ ކުރިމަތިލަމުންދެ އެވެ.\n"ރޭ ކޮއްކޮއާ ގުޅައިގެން ހުރިއިރު ވެސް ބުނި ލޮޅުންތައް އަންނަ ވާހަކަ. ގުޅައިގެން ހުރެގެން ހަމަ ރޮނީ. އަޅުގަނޑު ބުނިން ކެއްކުރާށޭ! ބޮޑެތި ކަންތައްތަކާ ޖެހޭނެ އޭ ކުރިމަތިލާން. ހިތްވަރު ކުރަން ޖެހޭނެ އޭ!" ނޭޕާލްގައި ކިޔަވަން ހުރި އެހެން އަންހެން ކުއްޖެއްގެ ދައްތައެއް ބުންޏެވެ.\nއޭނަ ވެސް ބުނެފައި ވަނީ ދިވެހި އެއްވެސް ކުއްޖަކަށް ގެއްލުމެއް ލިބުނުކަން އެނގިފައި ނެތް ކަމަށެވެ.\n"ރޭ ދިވެހި ބައެއް ކުދިން ނިދީ ފުޅުބޯޅަ ދަނޑެއްގައި. އެ ތަނުގައި ނިދަން ތިއްބަ ވާރޭ ވެސް ވެހުނު ކަމަށް ވެސް ބުނި،" އޭނާ ބުންޏެވެ.\nއަންހެން ކޮއްކޮއާ ހަވާލާދީ އަންހެންމީހާ ބުނި ގޮތުގައި ޕާސްޕޯޓް ހިފައިގެން ތިބުމަށް ބުނާ މެސެޖެއް އެ ކޮޅުގައި ތިބި ކިޔަވާ ކުދިންގެ ފޯނަށް ވަނީ ލިބިފަ އެވެ. ބެލެވޭ ގޮތުގައި އެއީ ފޮރިން މިނިސްޓްރީގެ މެސެޖެކެވެ.\nރެކްޓާ މިންގަނޑުން 7.9 ގެ ބާރު މިނުގައި އައި ބިންހެލުމުގައި ނޭޕާލުން މަރުވި މީހުންގެ އަދަދު ވަނީ 2000 އަށް ވުރެ އިތުރުވެފަ އެވެ. އަދި ވެރިރަށް ކަތަމަންޑޫގެ ގިނަ އިމާރާތްތަކެއްގައި ރެނދުލައި ވަނީ ހަލާކުވެފައިވެ އެވެ.


Dho?! Isthirikurun miee haadha bodu kamekey\nއިސްތިރިކުރުން މިއީ ހާދަ ބޮޑު ކަމެކޭ\nއިސްތިރިކުރުން މިއީ ވަރަށް ފޫހި ކަމެކެވެ. ކިތަންމެ ދާހިތުން ތަނަކަށް ދާން ޕްލޭން ކުރިޔަސް އިސްތިރިކުރަން ޖެހޭ ހިސާބުން މުޅި މޫޑު ބަދަލުވާހާ ވެ އެވެ. މިއީ ކިތަންމެ ބައެއްގެ ވާހަކަ އެވެ.\nއެއްޗެހި ގަންނައިރު ވެސް އިސްތިރިކުރަން ނުޖެހޭ ނުވަތަ ފަސޭހަ މެޓީރިއަލް ބަލައިގެން ގަންނަނީ ވެސް އިސްތިރިކުރާހިތް ނުވާތީ އެވެ.\nއެކަމަކު ކުރީގެ ޖެނެރޭޝަން މީހުން ބުނާގޮތުން ނަމަ އަހަރެމެން ކަންނެތީ އެވެ. ބޮޑުވެގެން އައި އިރު އެއްޗެހި ދޮންނަން ދުވަހެއް ހާއްސަކޮށްފައި އޮންނަހެން އެއްޗެހި އިސްތިރިކުރަން ވެސް ދުވަހެއް ހާއްސަކޮށްފައި އޮވެ އެވެ. އިސްތިރިކުރުން އޭރުގެ މީހުންނަށް މާބޮޑު ކަމަކަށް ނުވެ އެވެ.\nކަމުދާ ފިލްމެއް އަޅުވާލައިގެން މުޅި ދުވަހު މަންމަމެން އިސްތިރިކުރަން އުޅޭ ހަނދާންވޭ ދޯ އެވެ. އޭގެ ކުރީ ދުވަހު ދޮވުނު ހުރިހާ އެއްޗަކާއި މުޅި ހަފްތާގައި އެންމެން ލާނޭ އެއްޗެހި އިސްތިރިކުރާނެ އެވެ. ބެޑްޝީޓުތަކާއި ބާލީސް އުރަތަކާއި ސޯފާ ކުޝަން ކަވަރުތައް ވެސް އިސްތިރިކުރާނެ އެވެ.\nއިސްތިރިކުރަން ދަސްކޮށްދޭން އެ އެއްޗެހި އިސްތިރިކުރަން ހަވާލުކުރާތީ ކުރި ޝަކުވާ އަދިވެސް ހަނދާން އެބަހުއްޓެވެ.\nއިސްތިރިކުރުމަކީ ކިތަންމެ ފޫހި، ކުރާހިތްނުވާ ކަމަކަށް ވިޔަސް އެއީ އޭގައި ވަރަށް ގިނަ ފައިދާހުރި ކަމެކެވެ. ކޮންމެ އެއްޗެއް ވެސް ލުމުގެ ކުރިން އިސްތިރިކުރަންޖެހޭ އެތައް ސަބަބެއް އެބަހުއްޓެވެ.\nހުރިހާ ޖަރާސީމެއް މަރުވާނެ\nމިހާރު ހުންނަ މެޝިންތަކުން ވަރަށް ހޫނުކޮށް އެއްޗެހި ދޮވެވޭނެ އެވެ. ހޫނުކޮށް އެއްޗެހި ދޮންނަނީ ވެސް ޖަރާސީމުތައް މަރާށެވެ. އެކަމަކު މެޝިނުގެ އެ ޕްރޮސެސް ތެރެއިން ސަލާމަތްވެގެން އެތައް ޖަރާސީމެއް އަންނައުނުގައި ހަރުލާފައި ހުރެ އެވެ. އަނެއްކޮޅުން ކޮންމެ ކޮންމެ މެޓީރިއަލްއެއް ބޭނުންވާ ހޫނު މިނެއްގައި ނުވެސް ދޮވެވޭނެ އެވެ.\nއަނެއްކާ ބޭރުގައެއްޗެހިި އެއްޗެހި ހިއްކަން އަޅާ ނަމަ ވެސް އެތައް ޖަރާސީމަކާއި ބެކްޓީރިއާއެއް އައިސް ތަތްކޮށްލަ އެވެ. މިހުރިހާ އެއްޗަކުން ސަލާމާތްވާން އޮތް އެންމެ މޮޅު ގޮތަކީ ވެސް އިސްތިރިކުރުމެވެ.\nކޮންމެ އެއްޗެއްގައި ވެސް އެ އެއްޗެއް ދޮންނަންވީ ހޫނުމިނާއި އެހެން ހުރިހާ ކަމެއް ލިޔެ ހަރުކޮށްފައި އޮވެ ހުރެ އެވެ. އެކަމަކު ގެންގޮސް މެޝިނަށް އަޅާލާއިރު މި ލޭބަލަށް ބެލުމަކީ އެކަކު ވެސް ކުރަން ހަނދާން ހުންނަ ކަމަކަށް ނުވެ އެވެ. ލޭބަލްގައި ބުނެފައިވާ ގޮތަށް ނޫން އެހެން ސެޓިންއެއްގައި ދޮވުމުން ބައެއް މެޓީރިއަލްތައް ސައިޒް ކުޑަވެ އެވެ. އެކަމަކު ލޭބަލްގައި ބުނެފައިވާ ގޮތަށް އިސްތިރިކުރުމުން ބައެއް ފަހަރު ކުދިވާ އެ އަންނައުނު ސަލާމަތްކުރެ އެވެ. އެހެންވެ އެންމެ މުހިންމު ކަމަކީ އަބަދު ވެސް ލޭބަލް ބަލައިގެން ދޮވެ އިސްތިރިކުރުމެވެ.\nކިތަންމެ ރީއްޗަށް ފެންވަރާލައި، މޭކަޕްކޮށްލައިގެން އަޔަސް ރޫޖެހިފައިވާ ހެދުމެއް ލާފައި ހުރެއްޖެ ނަމަ ފްރެޝް އަދި ނީޓް ކަމަކަށް ނުދައްކަ އެވެ. ރީއްޗަށް އިސްތިރިކޮށްލައިގެން ހެދުން ލުމުން ފްރެޝް، އަދި ތަރުތީބު ސިފަ ދައްކައިދެ އެވެ.\nގިނަ ދުވަހު ބޭނުންކުރެވޭ\nއަންނައުނު އިސްތިރިކޮށްގެން ބޭނުންކުރާ ނަމަ ގިނަ ދުވަހު ބޭނުން ކުރެވޭނެ އެވެ. އިސްތިރިކުރުމުން ފޮތި ހަލާކުވުމުން ދުރުކޮށްދީ ސީލްކޮށްދޭނެ އެވެ.\nނުބައި ވަސްތައް ކަނޑުވާލާނެ\nބައެއް ފަހަރު، ބޭނުންކުރެވޭ ދޮންނަ ކުނޑި ނުވަތަ ލިކުއިޑްގެ ސަބަބުން އެއްޗެހީގައި ފާޑެއްގެ ވަހެއް ހަރުލާފައި ހުރެ އެވެ. މި ވަސް އެންމެ ފަސޭހައިން ނައްތާލެވޭނީ އިސްތިރިކޮށްގެންނެވެ. ހޫނުވުމުން ބައެއް ކަހަލަ ވަސްތައް ވަރަށް ފަސޭހައިން ފިލައިގެންދާނެ އެވެ.\nމީހުން ދެކޭގޮތާ މެދު މުހިންމު ދައުރެއް އަދާކުރޭ\nއިސްތިރިކޮށްގެން އެއްޗެހި ލައިގެން އަންނަ މީހަކާއި އިސްތިރިނުކޮށް އެއްޗެހި ލައިގެން އައުމުން ދެވޭ އިމްޕްރެޝަން ތަފާތުވެ އެވެ. ހާއްސަކޮށް ވަޒީފާގެ މާހައުލުތައް ފަދަ ރަސްމީ ތަންތަނުގަ އެވެ. އިސްތިރިކޮށް ރޫފިލުވައިގެން ހުރުމަކީ މީހާގެ ސާފުތާހިރު ކަމާއި ތަރުތީބުކަން ދައްކުވައިދޭ ސިފައެއް ކަމަށް އޮންނަނީ ގަބޫލު ކުރެވިފަ އެވެ.\nފަހަރުގައި މިއީ އެންމެންނަކަށް ނޫނެވެ. އެކަމަކު ބަލާހިތްވާ ފިލްމެއް، ސީރީޒެއް އަޅުވާލައިގެން ނުވަތަ ލަވައެއް ޖަހާލައިގެން އިނދެ މަޑުމަޑުން އިސްތިރިކުރުމަކީ ބައެއް މީހުން ބުނާގޮތުން ވަރަށް ރިލެކްސިން ކަމެކެވެ.


Story: Emanzaru dhushumakah neydhen.\nފާތުމަތު އިޒްލީނާ 8 މަސްކުރިން\tޚިޔާލެއް ދެއްވާ\nބޯކޮށް ވާރޭ ވެހެމުން ދިޔައެވެ. ރޭގަނޑުގެ އަނދިރިކަން އިތުރަށް ގަދަވެފައިވަނީ އެހެންވެގެންނެވެ. ޖައްވު ފިނިވެފައި ބާރަށް ރޯޅި ޖެހެމުން ދިއައެވެ. އަހަރެން އޮފީހުން އައިސް ގޭތެރެއަށް ވަނުމުގެ ބަދަލުގައި ކާރުގަ އިށީނދެލާ އިނީ ފޯނަކަށް ޖަވާބު ދޭށެވެ. ކާރުގެ ކުރިމަތިން ހުރަސްކުރި އަންހެން ކުއްޖާގެ މޫނު އަހަރެންނަށް ނުފެނުނަސް އެއީ ދެކެފަރިތަ އިސްކޮޅެކެވެ.\nއެއީ އަހަރެންނަށް އައު ރޫފައެއްނޫނެވެ. ނަމަވެސް އަހަރެން ފޯނުގައި އިނުމުން މާބޮޑު ސަމާލު ކަމެއް ނުދެވުނެވެ. އަހަރެން މާބޮޑު ސަމާލު ކަމެއް ނުދީ ކާރު ޕާރކު ކުރުމަށް ފަހު އޮށޯތީ މާދަމާ ޑިއުޓީއަށް ދިޔުމައްޓަކައި ހޭލަންވެގެން އަވަހަށް ނިދުމަށެވެ. އަހަރެން ނިދަނީ ކާރުގައެވެ. އެއީ އަހަރެންގެ ވަޒިފާގެ ގޮތުން ވަރަށްކުރީ ތެދުވެގެން ތައްޔާރު ވާން ޖެހޭތީއެވެ. ވަޒީފާއަކީ ކޯސްޓް ގާޑް ގެ ވަޒީފާއެވެ. އަހަރެންގެ ވަޒީފާގެ ގޮތުން ވަރަށް ގިނަ މީހުންގެ ލޯތްބާއި އިހްތިރާމް އަހަންނަށް ލިބެއެވެ.\nޖެހިގެން އައި ދުވަހުގެ ހެނދުނެވެ. އަހަރެން އަވަސް އަވަހަށް ދިޔައީ އަހަރެންގެ އެކުވެރި އަލީ ގެ ރަށަށް އެމީހުންގެ އާއިލާ ފުރުވާލުމަށެވެ. އަހަރެމެންގެ ލާނޗްގައެވެ. އިއްޔެ އެކޭ އެއްފަދައިން މިއަދުވެސް ވަރަށް ވިއްސާރައެވެ. ކުއްލިއަކަށް ކަނޑު ގަދަވާން ފެށިއެވެ، ކަނޑުގެ ރާޅުތައްނަގަމުން ދިޔައީ އަހަރެމެންގެ ބޯ މަތިންހެންނެވެ. އައި ކުއްލި ރާޅާ އެކު ލާންޗް ބަންޑުން ޖަހާލާފިއެވެ. އަލީގެ އާއިލާ ސަލާމަތް ކުރުމަށް އަހަރެން ފުންމާލީމެވެ. އެވަގުތު އަލީ އަޑުން އަޑުނަގާ ގޮވަމުން ދިޔައެވެ. އަހަރެން ސަލާމަތް ނުކުރެވުނަސް އަހަރެންގެ އަބިމީހާ އާއި ދަރިން ސަލާމަތް ކޮށް ދޭށެވެ. އަދި އަހަރެންގެ އަނބިމީހާ އާއި ކައިވެނި ކޮށްދެއްޗެވެ.\nމިހެން ބުނުމުގެ ސަބަބުން އަލީގެ އަންހެނުންނާއި ކުޑަ ދަރިފުޅު ސަލާމަތް ކޮށް ދިނީމެވެ. އަދި ފަހުން އަލީ ހޯދާ ހޯދާ އަލީ އެއް ނުފެނުނެވެ. އޭނާ މަރުވީ ކަމަށް އަހަރެމެން ނިންމީމެވެ.\nއޭގެ ދެދުވަސް ފަހުން އަހަރެންގެ ކައިރީ އަލީ އެދުނު ކަންތައް އަހަރެން ކުރީމެވެ. އެއީ ފާތުމަ އާއި ކައިވެކުރުމެވެ.\nމިހެން ދުވަސްތައް ފާއިތު ވަމުން ދެއެވެ. އެއްދުވަހަކު އަހަރެމެން ލަންކާ އަށް ފުރި މަގުމަތިން މީހަކު އަހަރެންގެ ކޮނޑުގައި ޖެހި ވެއްޓުނެވެ. އަހަރެން މާފައްއެދި އެމިހާ ނެގީމެވެ. އަދި އެމީހާގެ މޫނަށް ރަނގަޅައް ބަލާލީމެވެ.\nއެމީހާ އަޑުން އަޑުނަގާ ރޯން ފެށުމަށްފަހު ފާތުމަގެ ގައިގައި ބައްދައިގަތެވެ. އެވަގުތު އަހަންނައް އަލީ އޭ ކިޔާ ހައިރާންވެ ހުރެ ގޮވާލެވުނެވެ.\nއަހަރެން ވަރަށް އުފާވިއެވެ. ހުރެވުނީ ކޮންތާކު ކަންވެސް ނޭންގުނުފަދައެވެ.\nއަލުން އެދެމީހުންކައިވެނި ކުރިއެވެ. އަލުން އާ ހަޔާތަކާއިގެން ކުރިއަށް ދިޔައެވެ. ކުއްލިއަކަށް ހެވެރިކަންވީ ކާރު ހުރަސް ކޮށްފައި ދިޔަ ކުއްޖާ ކާރުގެ ބިއްލޫރި ގަނޑުގައި ޓަކި ޖަހާލުމުންނެވެ.\nއެއީ އަހަރެންގެ ކޮށްކޮ މަލޫޝާއެވެ. އެއި ހުވަފެނެއްކަން އަހަންނަށް އެނގުމުން އަހަންނަށް ހަމަ ޖެހުމުގެ ނޭވާއެއްލެވުނެވެ.


Noorul-islam.NET :: 18 އަހަރު، ކުޑަކުއްޖެއް!!!\n18 އަހަރު، ކުޑަކުއްޖެއް!!!\nދިވެހި މުޖުތަމަޢްގައި ޢުމުރުފުރާ ބަހާފައި މިއޮންނަނީ ވަރަށް ޙައްސާސް ގޮތަކަށެވެ. މި ގޮތަކީ ދުނިޔޭގެ އެހެނިހެން ގައުމުތަކުގައި ޢުމުރުފުރާ ބަހާފައި އޮންނަގޮތާ ޚިލާފު ގޮތަކަށް ވުމަކީ ދުރުގައިވާ ކަމެއްނޫނެވެ. ޢުމުރުފުރާ ބެހިފައި މިއޮންނަގޮތުން، ކުށްކުރުމާއި ކުށް ކުރުވުމާއި ކުށުން މުޖުތަމަޢް ސަލާމަތް ކުރުމާއި ކުށުގެ ވެއްޓަށް ޖާގަ ހަނިކުރުމަށާއި ކުށްކުރުން ހުއްޓުވުމަށް މަސައްކަތް ކުރާ މުއައްސަސާތަކަށް ވަރަށް ގިނަ ދަތިތަކާ ކުރިމަތިލާން ޖެހޭކަން ޢިޙްސާސް ކުރެވެއެވެ.<?xml:namespace prefix = "o" ns = "urn:schemas-microsoft-com:office:office" />\nދީނީ ނަޒަރަކުން ބަލާއިރު ކުޑަކުދިންނަކީ ދެޖިންސުގެ ކުދިންގެ ތެރެއިން ބާލިޢު ނުވާ ކުދިންނެވެ. ބައެއް ޙާލަތްތަކުގައި ބާލިޢު ނުވިކަމުގައި ވިޔަސް ހެވައި ނުބައި ވަކި ކުރަން އެނގޭނަމަ އެކުއްޖާ ބޮޑުމީހެއްގެ ޙުކުމައް އާދެއެވެ. ވީމާ ޢާއްމުގޮތެއްގައި ބާލިޢު ވުމަށް ފަހު އެމީހާ އަކީ ބޮޑު މީހެއްކެވެ.\nދިވެހި މުޖުތަމަޢްގެ ސްކޫލް ދައުރު ނިމޭ ކުދިންގެ ތެރެއިން ގިނަ ކުދިންނަކީ ވަރަށް ފަހަކާ ޖެހެންދެން ޖީ.ސީ.އީ އޯލެވެލް ފިޔަފައި އޭ.ލެވެލް ހަދަން ނުވަތަ އެއަށް ވުރެ މައްޗަށް ކިޔަވަން ތަފާތު ހުރަސްތަކާހުރެ ޢުޒުރުވެރިވާ ކުދިންނެވެ. މިގޮތުން އޯލެވެލް ނިމޭ އިރު ޢާއްމު ޢުމުރަކީ 16 ނުވަތަ 17 އަހަރެވެ. މި ޢުމުރުގައި އަދި އެއީ ދިވެހިންގެ ނަޒަރިއްޔާގައި ކުޑަ ކުއްޖެކެވެ. އޭގެ ކުރިން އެއީ ސްކޫލް ކުއްޖެކެވެ.\n18 އަހަރު ނުވަނީސް މީހަކާ އިނުމުގެ ހުއްދަ ނުލިބެއެވެ. ދީނާ ޚިލާފުކަމެއް ކަމުގައި ވިޔަސް ލޯބީގެ ޙަޔާތް އޮންނަނީ ފެށިފައެވެ. ދެފަރާތުގެ ޢާއިލާގެ ރުހުން އެ ދެ މީހުންނަށް އޮވެއެވެ. އެހެންނަމަވެސް ދިވެހި ޤާނޫނު އަސާސީ މިކައިވެންޏަށް ހުއްދަ ނުދެއެވެ. ސިއްރުން އަމިއްލަ ގޮތަކަށް ނޫނީ ބިދޭސީ ޤައުމަކުން ކައިވެނި ކުރުމުގެ ފުރުޞަތު ފިޔަވައި އެހެން ޖާގައެއް އެމީހުންނަކަށް ނުލިބެއެވެ. ދުވަސްކޮޅަކުން އަންހެންމީހާ ނަހަލާލަށް ބަލިވެ އިނދެއެވެ. މިކަމުގެ ސަބަބުން ޝަރަފްވެރި ޢާއިލާއެއްގެ އަގު ވެއްޓި ނިކަމެތި ކަމާއެކު ބުރަކޮށް އަތްވައި ވާރޭގައި ރެއާއި ދުވާލު ގުދާރު ބިންދައިގެން ދަރިން ބަލައި ބޮޑުކުރި ބައްޕަ މުޅިޢުމުރަށް ކަރުނަ އޮއްސަން މަޖުބޫރުވެއެވެ. އެޙަޔާތް އެކިއެކި ހަނގުރާމަތަކާއި ކުރިމަތި ކުރުވި ލޮބުވެތި މަންމަ އެހިތާމައެއްގައި ދުނިޔެއާ އަލްވަދާޢް ކިޔައެވެ. ސަބަބަކީ ދަރިން ފުރާފުރިހަމަވި އިރުވެސް ދިވެހި ޤާނޫނު އެކަން ޤަބޫލު ނުކުރިކަމެވެ.\nވަރަށް ހިތާމަ ހުރިކަމެކެވެ. ރަޙްމެއް ހަމްދަރުދީއެއްނެތި ކަތިލެވެމުންދާ ދިވެހި ދަރިންގެ ޙައްގުގައި މަސައްކަތް ކުރެވޭނެ ޖާގަވަނީ އިންތިހާއަށް ހަނިވެފައެވެ. ސަބަބަކީ އެޖަރީމާ ހިންގި "އުޑުފަޅާފަ" ހުރިމީހާއަކީ ބޮޑު މީހެއްކަމުގައި ދިވެހި ޤާނޫނު ބަލައި ނުގަތް ކަމެވެ.\nމަސްތުވާތަކެއްޗާއި ބަނގުރާ ވިއްކާ މީހާއަކީ 17 އަހަރުގެ ފިރިހެނެކެވެ. ނުވަތަ އަންހެނެކެވެ. ދެމީހުންގެ ދެމެދަށް ނުވަތަ ކޮންމެ މީހަކަށް ނަހަލާލަށް ދަރިފަތްޗެއް އޮވެއެވެ. އެހެން ނަމަވެސް އެމީހުންނާ މެދު އެކަށީގެންވާ ފިޔަވަޅު އެޅުމައް ދަތިތަކާ ކުރިމަތިލާންޖެހެއެވެ. ސަބަބަބަކީ ދިވެހި ޤާނޫން އެމީހުންގެ ނަން ބޮޑު މީހުންގެ ދަފްތަރުގައި ޖެހުމަށް ތަން ނުދޭތީއެވެ.\nމިއީ މަދު މިސާލުކޮޅެކެވެ. ކަމުގެ ޙަގީގަތަކީ މިއީ ކަމަށްވާއިރު މިކަމަށް އެކަށީގެންވާ މަސައްކަތް ކުރަން ނުވޭތޯއެވެ؟ ޙައިވާނުންނާއި އިންސާނުންގެ ޙައްގުތަށް ހިމާޔަތް ކުރުމަށް އެކިއެކި މުއައްސަސާތައް ހުރުމުގެ މަޤްޞަދަކީ ކޮބައިތޯއެވެ.\nވީމާ ދިވެހި ޤައުމުގެ ކަމާބެހޭ މުއައްސަސާ ތަކަށް މިކަމުގެ އެކަށީގެންވާ އަވަސް ޙައްލު ހޯދުމަށް ދަންނަވަމެވެ.


Afganistan Ge Gina Rayyithunthakeh Gaumu Dhookoh Dhanee އަފްޣާނިސްތާނުގެ ގިނަ ރައްޔިތުންތަކެއް ގައުމު ދޫކޮށްދަނީ – Huvadhoo News Afganistan Ge Gina Rayyithunthakeh Gaumu Dhookoh Dhanee Huvadhoo News\nއަފްޣާނިސްތާނުގެ ގިނަ ރައްޔިތުންތަކެއް ގައުމު ދޫކޮށްދަނީ\nގިނަ އަދަދެއްގެ ރައްޔިތުން އަފްޣާނިސްތާނުގެ ކާބުލް އެއަރޕޯޓަށް ތޮއްޖެހި ގައުމު ދޫކޮށް ދިޔުމަށް އެއްވަމުން އެބަދެއެވެ.\nގިނަ އަދަދެއްގެ ބަޔަކު މިފަދައިން އެއަރޕޯޓަށް ތޮއްޖެހުމުގެ ސަބަބުން ގިނަ ބަޔަކަށް އެކިވަރުގެ އަނިޔާތަށް ލިބި5މީހަކު މިހާތަނަށް ވަނީ މަރުވެފައެވެ. މިފަދަ ބިރުވެރިކަމެއްގެ ތެެރެއަށް މުޅި ޤައުމު ވެއްޓިގެން ދިޔައީ ޠާލިބާނުން މުޅި ޤައުމަށް ވެރިވެގެންފައިވާ ދަނޑިވަޅެއްގައެވެ. ގިނަ އަދަދެއްގެ ސަރުކާރުގެ އިސްވެރިންނާއި، ރައީސް ވަނީ މިދަނޑިވަޅުގައި ޤައުމު ދޫކުރައްވައި ފިއްލަވައި ވަޑައިގެންފައެވެ.\nމިފަދަ ނުތަނަވަސްކަމެއް މުޅި އަފްޣާނިސްތާނަށް ވެރިވެފައިވާ ދަނޑިވަޅެއްގައި، އެހެނިހެން ޤައުމުތަކުގެ ޑިޕްލޮމެޓުން އެޤައުމުތަކަށް އަނބުރާ ގެންދިއުމުގެ މަސައްކަތް ވަނީ ޤައުމުތަކުން ފަށާފައެވެ. އަލްޖަޒީރާއިން ރިޕޯޓްކޮށްފައިވާ ގޮތުގައި ކާބުލް އެއަރޕޯޓް ވަނީ ބޮޑު ހަލަބޮލިކަމެއްގެ ތެރޭގައެވެ. އެއާޕޯޓުގެ ބޭރުގައި މާބޮޑު ހަލަބޮލިކަމެއް ނެތްކަމުގައި ވިޔަސް، އެއަރޕޯޓުގެ ސެކިއުރިޓީ ބަލަހައްޓާ ފަރާތްތަކަށް ވަނީ ގިނަ އަދަދެއްގެ ރައްޔިތުންނާއި ދެކޮޅަށް ހަތިޔާރު އުފުލަން ދަތިވެފައެވެ.\nތާލިބާނުންގެ ތަރުޖަމާނެއް ކަމުގައިވާ މުހައްމަދު ނަޢީމް އަލްޖަޒީރާއަށް ދެއްވި ބަސްދީގަތުމެއްގައި ބުނެފައިވާގޮތުގައި، ޠާލިބާނުން ދެން އެކަހެރިކޮށް އުޅެން ބޭނުން ނުވެއެވެ. ބޭނުން ވަނީ ވީހާވެސް އަވަހަކަށް އާ ދައުލަތެއް އުފައްދައި ޤައުމަށް ހަމަހިމޭންކަން ގެނައުން ކަމުގައެވެ. އަދި މި މަރުހަލާގައި ބައިނަލް އަޤްވާމީ ފަރާތްތަކުން ޠާލިބާނުންނަށް އެއްބާރުލުން ދިނުމަށް އެދިފައިވެއެވެ.\nޔުނައިޓެޑް ނޭޝަންސް ސެކިއުރިޓީ ކައުންސިލުން އަފްޣާނިސްތާނުގެ ހާލަތާމެދު މިހާރު އަންނަނީ މަޝްވަރާކުރަމުންނެވެ.\nތާލިބާނުން އަފްޣާނިސްތާނުގެ ސަރުކާރު ވައްޓާލުމަށްޓަކައި އެގައުމުގެ ގިނަ ސަރަހައްދުތަކެއް ތާލިބާނުންގެ އަތްދަށަށް މިހާރު ގެނެސްފައިވާއިރު، އެގައުމުގެ ގިނަ ރައްޔިތުންތަކެއް ދަނީ މިހާރު ގައުމު ދޫކޮށް ފުރަމުންނެވެ.


BML aharee aanmu jalsaa mi mahu 31 gai\nބީއެމްއެލްގެ އާންމު އަަހަރީ ޖަލްސާގެ ތެރެއިން-- ފޮޓޯ: މިހާރު\nބޭންކް އޮފް މޯލްޑިވްސްގެ އަހަރީ އާންމު ޖަލްސާ މި މަހު 31 ގައި އޮންލައިންކޮށް ބޭއްވުމަށް އެ ބޭންކުން ނިންމައިިފި އެވެ.\nއެގޮތުން މި ޖަލްސާގައި ބައިވެރިވާން ބޭނުންވާ ހިއްސާދާރުންނަށް ރަޖިސްޓްރީވުމުގެ ފުރުސަތު އަންނަ އަންގާރަ ދުވަހު ހުޅުވާލާނެ ކަމަށް ބީއެމްއެލުން ހިއްސާދާރުންނަށް ފޮނުވި ނޯޓިސްގައި ބުނެފައި ވެއެވެ.\nމި ޖަލްސާ އޮންނާނީ މި މަހު 31 ވަނަ ދުވަހުގެ ހެނދުނު 10:00 ގައި މޯލްޑިވްސް ސެކިއުރިޓީ ޑިޕޮޒިޓަރީ (އެމްއެސްޑީ)ގެ އޮންލައިން މީޓިން މެނޭޖްމެންޓް ސިސްޓަމް، "ފަހިވޯޓް" މެދުވެރިކޮށެވެ.\nއަހަރީ އާއްމު ޖަލްސާގައި ބައިވެރިވޭނީ މި މަހު 18އާ ހަމައަށް ބޭންކުގެ ހިއްސާދާރުންގެ ދަފުތަރުގައި ރަޖިސްޓްރީ ކުރާ ހިއްސާދާރުންނަށް އެކަންޏެވެ. އެ މުއްދަތުގައި ދަފުތަރުގައި ރަޖިސްޓްރީވާ ހިއްސާދާރުން މި މަހުގެ 29ގެ ކުރިން އަހަރީ އާއްމު ޖަލްސާގައި ބައިވެރިވާން ރަޖިސްޓްރީ ވާން ޖެހޭނެ ކަމަށް ވެސް ބީއެމްއެލުން ބުންޏެވެ.\nއެގޮތުން، ޖަލްސާއަށް ޕްރީ-ރަޖިސްޓަރީ ކުރަން ބޭނުންވާ ހިއްސާދާރުން އެމްއެސްޑީގެ އޮންލައިން ސިސްޓަމް "އިންފިނިޓީ" http://infinity.mv/ މެދުވެރިކޮށް ނުވަތަ ފޯމު ހުށަހަޅައިގެން ވެސް ރަޖިސްޓްރީ ކުރެވޭނެ އެވެ.\nބީއެމްއެލުން ބުނީ ރަޖިސްޓްރީކޮށްފައިވާ ކުންފުންޏަކުން ޖަލްސާއަށް މީހަކު ފޮނުވާ ނަމަ އެއީ ކުންފުނި ތަމްސީލުކުރުމަށް ކުންފުނީގެ ބޯޑުން ފާސްކޮށްފައިވާ ގަރާރަކުން ހުއްދަ ދީފައިވާ މީހަކަށް ވާން ޖެހޭނެ ކަމަށެވެ. އަދި ހިއްސާދާރުގެ ބަދަލުގައި އެހެން މީހަކު ބައިވެރިވާ ނަމަ ޖަލްސާގެ 48 ގަޑިއިރު ކުރިން ޕްރޮކްސީ ފޯމު ހުށަހަޅައި އީމެއިލްއަކުން އެކަން އެންގުމަށެވެ.\nޖަލްސާއާ ގުޅޭ އެއްވެސް މައުލޫމާތެއް ސާފުކުރަން ބޭނުންވާ ނަމަ ނުވަތަ ޖަލްސާގެ އެޖެންޑާއަކަށް އެއްވެސް ސުވާލެއް ހުށަހަޅަން ބޭނުންވާ ނަމަ [email protected] އަށް މެއިލް ކުރުމަށް ބީއެމްއެލުން އެދެ އެވެ.


ވާލޯބި ދެންނޭނގޭހޭ (24) | Feshun.mv\nވާލޯބި ދެންނޭނގޭހޭ (24)\n27 ނޮވެމްބަރ 2021 - 09:32\nތޭވިސްވަނަ އަދަދާއި ގުޅޭ\nފަހަތަށް އެނބުރުނު އީކް އަށްވެސްވީ އެފަދަ ގޮތެކެވެ. ދެލޯބޮޑުވެ މީހާ ހުއްޓުންއަރާގޮތްވިއެވެ. ޖެހިބުދެއްހެން އެކަކު އަނެކަކަށް ބަލަން ތިއްބައި އީވާން މާހާގެ ނަމުން ގޮވައިލިއެވެ. އަމިއްލަ ނަފުސު ހަމައަކަށް އަޅުވައިލަމުން އީވާނަށް މާހާ ބަލައިލިއެވެ. އެދެލޮލުގައިވި ޖެހިލުންވުންފެނި އީވާންގެ ހިތުގައި ސުވާލުއުފެދޭގޮތްވިއެވެ. އީކްއާއި މާހާ އެކަކު އަނެކަކަށް ބަލަން ތިބިގޮތުން އޭނާގެ ހިތުގައި އެއްފަހަރާ އެތައް ސުވާލުތަކެއް ފުނިޖެހުނެވެ. އެހެނަސް އެއަސަރުތައް ހިންދައިލަމުން އޭނާ ހިނިތުންވެލައި މާހާ ކުރެ އޭނާގެ ހާލު އަހައިލިއެވެ. މާހާއަށް ޖަވާބު ދެވުނީ އިރުކޮޅެއް ފަހުންނެވެ. އެއަޑުގައިވި ހާސްކަން ފާހަގަވެ އީވާން އީކްއަށް ބަލައިލިއެވެ. އޭރުވެސް އެސްފިޔަ ޖަހައިލަންވެސް ހަނދާންނެތިފައި އީކް އެހުރިގޮތަށް ހުއްޓެވެ.\n"އީކް.." ހިންދިރުވައިލި މާހާގެ ދުލުން އެނަން ބޭރުވީ ސިއްރެއް ފަދައިންނެވެ.\n"މާހާ ދަންނަންތަ އީކް" މާހާ އީކްއަށް ބަލަން ހުރިގޮތުން އުނދަގޫވެފައި އީވާން ސުވާލުކޮށްލިއެވެ. އެއާއެކު ސިހިފައި އަވަސް އަވަހަށް މާހާ ދެފަރާތަށް ބޯހޫރުވައިލިއެވެ. އެތަންފެނި އީކްގެ ނިތަށް ރޫގިނަވެގަތެވެ. އެވަރުގެ ބޮޑު ދޮގެއް މާހާ ހަދަންޖެހުނު ސަބަބެއް އޭނާއަކަށް ނުވިސްނުނެވެ. އެކުގައި އުޅުނު ހުރިހައި ދުވަސްތަކެއްމަތިން މާހާ ހަނދާންނައްތައިލީ ހެއްޔެވެ؟ އޭރު އެދެމީހުން އުޅުނީ އެކަތިގަނޑެއް ފަދައިންނެވެ. ކުރާ ކޮންމެ ކަމެއް ކުރަނީވެސް ދެމީހުން އެކީގައެވެ. އެހެނަސް ހުރިހައިކަމެއް ބަދަލުވީ ދާދި ކުޑަ ހިނދުކޮޅެއްގެ ތެރޭގައެވެ. އަދިވެސް އެކަމުގެ ފަހަތުގައިވި ސަބަބު އީކް އަކަށް ނޭނގެއެވެ. އެހައި ދުވަސްފަހުން އެކުވެރިޔާއާ ބައްދަލުވުމުން ހިތަށް ލިބުނު ފިނިކަންވެސް ކުޑަވަގުތުކޮޅެއްގެ ތެރޭގައި ފިލައިގޮސްފިއެވެ. އޭނާ ނުވެސް ދަންނަ މީހަކަށް މާހާ ހަދައިލުމުންނެވެ. ތުންފަތަށް ވެރިވާން އުޅުނު ހިނިތުންވުންވެސް ފިލައިގޮސް އީކްއަށް ގަބޫލުނުކުރެވިފައި އިސްޖަހައިލެވުނެވެ. މާހާގެ ދިރިއުޅުމުގައި އޭނާ އަކީ އެއްވެސް މުހިންމު މީހެއް ނޫންކަން ސާބިތުކޮށްދީފިއެވެ. ހިތަށް ތަދުވި ނަމަވެސް އީކް އަޅައިނުލާން ނިންމިއެވެ.\n"އޯހް.. މާހާ ހުރިގޮތުން އަހަރެން ހީކުރީ އީކް ދަންނަނީކަމަށް.. އެނީވޭސް.. މީޓް މައި ވައިފް.. އީކް.." އީކްއާ ކުޑަކޮށް ގާތްވެލަމުން ލޯބިން ފުރިގެންވި ގޮތަކަށް އެމޫނަށް ބަލައިލުމަށްފަހު އީވާން ބުންޏެވެ. ލިބުނު ޝޮކުގައި މާހާއަށް ދެލޯބޮޑުކޮށްލެވުނެވެ. ފަހަތަށް ފިޔަވަޅެއް އަޅައިލުމާއެކު އަތުގައިހުރި ކޮތަޅުތަކަށް އޭނާއަށް ބާރުކޮށްލެވުނެވެ. އިވުނު ވާހަކަތައް ގަބޫލުކުރަން މާހާއަށް ދަތިވިއެވެ. އީވާން ހަގީގަތުގައިވެސް ލޯބިވެ ކައިވެނި ކުރި ކުއްޖަކީ އީކް ހެއްޔެވެ؟ އެހެންވާނީ ކިހިނަކުން ހެއްޔެވެ؟ މިއީ އަނެއްކާ އޮޅުވައިލުމެއް ބާވައެވެ؟ އީވާންގެ މޫނަށް ބަލަންހުރި މާހާގެ ނަޒަރު ލަސްލަހުން އިސްޖަހައިގެންހުރި އީކްއަށް އަމާޒުވެލިއެވެ. ހަސަދައިގެ ގިނި ހިތުގައި އަނދައިގަތީ މާހާއަށް ކެތްނުވާ ވަރަށެވެ. އީވާންގެ ދެލޮލުން ފައުޅުވަމުންދިޔަ ލޯބި މާހާގެ ހިތް ފިއްސަމުންދިޔައެވެ. އޭނާގެ ލޯބީގައި ކޮޅުފައިން ޖަހައިފައި އީވާން ޚިޔާކުރީ އީކްކަން ބަލައިގަންނަން މާހާއަށް ދަތިވިއެވެ. އީވާނާއި އީކް ބައްދަލުވި ގޮތަކާމެދުވެސް ހިތުގައި ސުވާލުއުފެދޭގޮތް ވިއެވެ. ދަތްކުނޑި ވިކައިލުމާއެކު އަވަސްވަމުންއައި ނޭވާ ހަމައަކަށް އަޅުވަން މާހާ މަސައްކަތް ކުރިއެވެ. ތުންފަތުގައި ދަތްއަޅައިލަމުން ދެލޮލަށް ޖަމާވަމުންދިޔަ ކަރުނަތައް ގަދަކަމުން އޭނާ ހިންދައިލިއެވެ. ބަހެއްވެސް ބުނުމެއްނެތި އެތަނުން ދިއުމަށް މާހާ އެނބުރުމާއެކު އީވާންގެ ދެލޮލުން ހަމްދަރުދީގެ އަސަރު ފައުޅުވެލިއެވެ. މާހާގެ ކުރިމަތީގައި ހަގީގަތް ސިއްރުކުރަން އީވާން ބޭނުންނުވީއެވެ. އޭނާގެ ހަޔާތުން ޖާގައެއް ލިބުމުގެ އުއްމީދުގައި މާހާ ދުވަސްތައް ބޭކާރު ކުރާކަށް އީވާން ނޭދެއެވެ. އީކްއަކީ އޭނާގެ ކާކުކަން އީވާން ބުނެދިނީ އެހެންވެއެވެ. ފަހަރެއްގައިވެސް އެކަމުގެ ސަބަބުން ނުކުމެދާނެ ނަތީޖާއަކާމެދު އީވާނަށް ވިސްނައެއް ނުލެވުނެވެ.\nގެއަށް އައިސް ވަތް މާހާފެނި އޭނާގެ މަންމަ ޝިހާމާ ގޮވައިލިއެވެ. ޖަވާބެއްވެސް ދިނުމެއްނެތި ނުރުހުންވެފައިހުރެ ހަލުވި ފިޔަވަޅުތަކެއްގައި މާހާ ސިޑިން އަރައިގެން ދިޔައެވެ. މާހާއަށް ވެފައިހުރި ގޮތަކާ މެދުގައި ސުވާލު އުފެދިފައިހުރެ ސޯފާގައި ވިޔަފާރިއާ ގުޅުންހުރި ލިޔުންތަކެއް ބަލަންއިން މުފީދަށް އޭނާ ބަލައިލިއެވެ. މާހާގެ މޫނުމަތީގައި ހުރި ކުލަވަރު ހެކިދެނީ ކޮންމެވެސް ކަމެއް އޭނާއަށް ދިމާވެއްޖެކަމެވެ. އެހެނަސް އެވާހަކަ ދެއްކުން އެންމެ ރަނގަޅުވާނީ މާހާ ހަމަޖެހިލުމުން ކަމުގައި ނިންމަމުން ޝިހާމާ އެވަގުތަށް އެޚިޔާލުތަކާ ދުރުވެލިއެވެ.\nގެނައި ކޮތަޅުތައް އެނދުމައްޗަށް ހޫރައިލަމުން އަތްދަބަސް ތެރެއިން ފޯނު ނެގުމަށްފަހު މާހާ މީހަކަށް ގުޅައިލިއެވެ. އެންމެ ހިނދުކޮޅެއްވެސް ލަސްކުރާކަށް ދެން އޭނާ ބޭނުމެއްނުވެއެވެ. އޭނާގެ ލޯބި އީކް އެޖަހައިގަތީ ދެވަނަ ފަހަރަށެވެ. ކުޑަކޮށްވެސް އެކުށަށް އީކްއަކަށް މަޢާފެއް ނުލިބޭނެއެވެ. އެންމެ ގާތް އެކުވެރިޔާ ގޮތުގައިހުރެ އޭނާގެ އިހުސާސުތައް އީކްއަށް ފާހަގަނުވުމުން މާހާގެ ހިތުގައި ޝަކުވާތައް ފުނިޖެހިފައި ވިއެވެ. އޭގެ ބަދަލު އެންމެ ހިތިގޮތުގައި އެއަރުބުޑުގައި ލައްވައިލުމަށް މާހާ ބޭނުންވެއެވެ. ދުވަހަކު ހިތުން ނުފިލާވަރުގެ އަނިޔާއެއް އީކްއަށް ދެވެމުން ނޫނީ މާހާގެ ހިތަށް ކުޑަވެސް ހަމަޖެހުމެއް ނުލިބޭނެއެވެ.\nއެމީހަކާއި އިރުކޮޅަކު ވާހަކަދައްކައިލުމަށްފަހު ފޯނު ބާއްވަމުން މާހާ ވިސްނައިލަން އިނެވެ. އެނދުގެ ފަޑީގައި ލެގިލައިގެން އިނުމަށްފަހު މަޑުމަޑުން ވަރުބަލިވެފައިވި އޭނާގެ ހަށިގަނޑު އެނދުގައި ދަމައިލިއެވެ. މާޒީގެ ހަނދާންތައް އޭނާއަށް އުނދަގޫކުރަންފެށީ އެހިނދުއެވެ. އީކްއާ އެކުގައި ހޭދަކުރެވުނު ދުވަސްތައް ހަނދާންވުމާއެކު ހިތި ހިނިތުންވުމެއް ތުންފަތަށް ވެރިވިއެވެ.\nއެންމެ ފުރަތަމަ މާހާގެ ލޮލުގައި މާކިން އަޅައިގަތީ އޯލެވެލް ނިމުމުގެ އުފަލުގައި އެރޭ އީކް މެންގެ ގޭގައި ބޭއްވި ޕާޓީ ތެރެއިންނެވެ. ފުރަތަމަ ފެނިލުމުންވެސް މާހާގެ ހިތުގައި މާކިންގެ މައްޗަށް ޚާއްސަކަމެއް އުފެދިގެން އައެވެ. އެއިހުސާސުތައް ލޯތްބަށް ބަދަލުވީ ކޮންއިރަކު ކަމެއް ޚުދު އޭނާއަށް ވެސް ނޭނގެއެވެ. އެހެނަސް އެލޯތްބަށް އިއުތިރާފު ނުވެވެނީސް އީކްއާއި މާކިން ލޯބީގެ ގޮތުން ގުޅިގެން އުޅޭ ޚަބަރު ލިބުމުން މާހާގެ ހިތަށް ހީވީ ތޫނު ޚަންޖަރެއް ހަރައިލި ހެންނެވެ. އެވޭނުގައި އީކްއާ ކުރިމަތިލުން އޭނާއަށްވީ ދަތިކަމަކަށެވެ. ދެމެދުގައި އޮތް ގުޅުން ދުރުކޮށްލަން މާހާއަށް މަޖުބޫރުވީ އެހެންވެއެވެ. ހިތުގައި އުފެދިގެން އައި ހަސަދަވެރިކަން ހިންދައިލާނެ ގޮތެއް ނުވިސްނި އެންމެ ގާތް އެކުވެރިޔާއާ މެދުގައި ހިތް ނުސާފުވެދިޔައީ މަދު ދުވަސްކޮޅެއްގެ ތެރޭގައެވެ. އީކްއަށް ނަފުރަތު ކުރެވެންފެށީ އޭނާގެ ލޯބި އޭނާގެ އަތުން ޖަހައިގަތީ އީކްކަން ސިކުނޑި ވިސްނައިދޭން ފެށުމުންނެވެ. އޭނާއަށް ނުލިބުނު އުފަލެއް އީކްއަށް ލިބޭތަން ދެކޭކަށް މާހާއަކަށް ކެތެއް ނުކުރެވުނެވެ. ހިތުގައި ރޯވި ހަސަދައިގެ އަލިފާނުގައި އޭނާގެ މުޅި ނަފުސު އަނދައިގެން ދިޔައީއެވެ. ރާއްޖެ ދޫކޮށް ދާން ބޭނުންވެފައި ހުއްޓައި އެފުރުސަތު ފަހިވީ އޭނާގެ ބައްޕައަށް ނިއުޒިލޭންޑްގެ ބޮޑު ކުންފުންޏަކުން ލިބުނު ވަޒީފާގެ ފުރުސަތުގެ ސަބަބުންނެވެ. އީކްއަށް އަންގައިލުމެއްވެސްނެތި މާހާ ފުރައިގެން އައީ އީކްގެ ކައިވެނި ކުރެވެން ހަމަޖެހިފައި އޮތް ރޭގައެވެ. އެހިސާބުން ފެށިގެން އެމާޒީ މަތިން އޭނާ ހަނދާން ނައްތައިލީއެވެ.\n"ކޮންމެ ފަހަރަކުވެސް އަހަރެން ލޯބިވާ މީހަކާތަ އީކް އަށްވެސް އިންނަން އެނގެނީ.. އެންމެ ފުރަތަމަ މާކިން.. މިހާރު އީވާން.. އަހަރެންގެ ހިތުގަ ޚާއްސަކަމެއް އުފެދޭ ކޮންމެ މީހެއް އަހަރެންގެ އަތުން އެބަ ޖަހައިގަނެއޭ.. ހިލާ މިފަހަރު އެހެން ވިޔަކަ ނުދޭނަން.. އީވާން ލިބެން ޖެހޭނީ ހަމައެކަނި އަހަންނަށް.. އީވާންގެ ހިތުގައި ލޯބި އުފެދެންވެސް ޖެހޭނީ ހަމައެކަނި އަހަންނަށްޓަކައި.. އީކް ޖެހޭނީ އަހަރެމެން ދެމެދުން ދުރަށް ދާން.. މާޒީގަ ލިބުނު ފިލާވަޅުންވެސް އެއްޗެއް ދަސްވާކަށް ނޭނގުނު ވިއްޔަ.. އަދިވެސް އަހަރެންގެ ދިރިއުޅުމަށް ވިހަލަމުން ދާއިރު އަހަރެންމީ ކިހައިވަރެއްގެ މީހެއްކަން އަދި ނޭނގިގެން ތިއުޅެނީ.. ކުރިން ސަލާމަތް ވެވުނަސް މިފަހަރު އީކް ސަލާމަތްވިޔަކަ ނުދޭނަން.. އޭރު އަހަރެން އީކް ދޫކޮށްލީ އަހަރެމެންގެ އެކުވެރިކަމުގެ ހައްގުގަ.. އެކަމަކު ދެން އެހެނެއް ނުވާނެ.. މިދެމެދުން އީކް ދުރުކޮށްފަނޫނީ އަހަންނަށް ދެން އެއްވެސް ހަމަޖެހުމެއް ނުލިބޭނެ.. އީކް.. ބީ ރެޑީ.. އިޓްސް ޓައިމް ޓް ސޭ ގުޑްބައި ފޯރއެވަރ.." ދަތްކުނޑި ވިކައިލަމުން މާހާ އަމިއްލަ ނަފުސަށް އިވޭވަރަށް ބުނެލިއެވެ.\nފާއިތުވެދާންފެށި ދުވަސްތަކާއެކު އީކްއަށް ލިބެމުންދިޔަ ފަރުވާގެ ކުރިއެރުންތައް ފެންނަން ފެށިއެވެ. ކުދި ކުދި ބަސްތައް އުނދަގުލުންވިއަސް އީކްއަށް ކިޔެން ފެށިއެވެ. ސައިން ލެންގްއޭޖްވެސް ފުދޭވަރަކަށް ދަސްވެފައިވުމުން އިޝާރާތުން އޭނާ އީވާނާއި ހައިތަމްއާ ވާހަކަ ދައްކާ ފަހަރު ގިނައެވެ. ބޮޑެތި ޖުމުލަތައްވެސް މަޑުމަޑުން އީކްއަށް އަދި ކިޔޭނެކަން ޑޮކްޓަރ ވަނީ ބުނެފައެވެ. ލިބުނު ހިތްހަމަޖެހުން ބަޔާންކުރުން އީކްއަށް ވީ ދަތިކަމަކަށެވެ. އެހުރިހައިކަމެއްގެ ޝުކުރު ހައްގުވަނީ އީވާނަށްކަން އޭނާ ގަބޫލުކުރެއެވެ. ނިވެމުންދިޔަ އުއްމީދުގެ ހުޅުކޮޅު ރޯކޮށްލި މީހަކީ އެއީއެވެ. އީވާން ނެތްނަމަ އޭނާއަށް މިހިސާބަށް ނާދެވުނީސްކަން ޔަގީނެވެ. އީކްގެ މޫނުމަތިން ފެންނަން ހުންނަ ހިނިތުންވުން ހައިތަމްގެ ހަމަޖެހުންކަމުގައި ވިއެވެ. އަބަދުވެސް އެދަރިފުޅު އެފަދައިން ހިނިތުންވެފައި ހުންނަތަން ދުށުމަށް އޭނާ އެދެއެވެ. ހަޔާތުގެ ބާކީ ހުރި ދުވަސްތައް ވޭތިކުރަން އޭނާ ބޭނުންވަނީ އެފަދަ މަންޒަރުތަކުން ހިތަށް ލިއްބައިދޭ އުފައުވެރިކަމުގައެވެ. ލޯބިވާ ދަރިފުޅުގެ އުފަލަށް އެދި ހައިތަމްއަށް ތަކުރާރުކޮށް ދުޢާކުރެވެނީ އެހެންވެއެވެ.\nހެނދުނުގެ ހިތްފަސޭހަ ވަގުތެވެ. ފަތިސް ނަމާދަށްފަހު އަރާމުކޮށްލުމަށް ޖައްސައިލި އީވާނަށް އޮތީ ނިދިފައެވެ. ބަދިގޭގައި މޭރީއާއެކު ވަގުތުކޮޅެއް ހޭދަކޮށްލުމަށްފަހު އީކް ކޮޓަރިއަށް އައީ އީވާނަށް ގޮވުމަށެވެ. އެވަގުތު ބާލީސް ދަށުގައި އޮތް ފޯނުގެ އެލާމް އަޑާއެކު ސިހިފައި އީވާން ދެލޯ ހުޅުވައިލިއެވެ. ކުރިމަތީގައި ހިނިތުންވެފައި ހުއްޓިހުރި އީކް ފެނުމުން މޯޅިއަކަށް ދެމިލަމުން އޭނާ ތެދުވެ އެނދުގެ ފަޑީގައި ލެގިލިއެވެ. އަތުގައި އޮތް ގަޑިއަށް ނަޒަރެއް ދެމުން އީކް އިޝާރާތްކުރީ ކޮލެޖަށް ދާގަޑި ގާތްވަނީ ކަމުގައެވެ. ބޯޖަހައިލަމުން އީވާން ކަންނެތްކަމާއެކު އެނދުން ތެދުވިއެވެ.\nހަރުގައި އޮތް ތުވާލި ހިފައިގެން އޭނާ ފާޚާނާއަށް ވަނުމާއެކު އީކް ނުކުތީ އީވާން ފެންވަރައި ތާޒާވެލަން ފުރުސަތު ދެމުންނެވެ. ހެނދުނު ސައިތައްޔާރުކޮށް ނިންމުމަށްފަހު އީވާނަށް ސައިބޯން އައުމަށް ގޮވަން އީކް އަނބުރައި އައިސް ކޮޓަރިއަށް ވަނެވެ. އޭރުވެސް އީވާން ފާޚާނާއިން ނުނިކުންނާތީ ސުވާލު އުފެދިފައި އީކް އައިސް ފާޚާނަ ދޮރުމަތީގައި ހުއްޓިލިއެވެ. އަދި ދެތިންފަހަރު ޓަކި ޖަހައިލަމުން އެއްފިޔަވަޅު ފަހަތަށް ޖެހިލިއެވެ.\nއެއަރޕޯޓްތެރޭގައި މީހެއްގެ އިންތިޒާރުގައި މާހާ އިނެވެ. ފަތިހު އެތަނަށް އައީއްސުރެ އޭނާ އެގޮތުގައި އިންނަތާ މިހާރު އެތައް އިރެއް ވެއްޖެއެވެ. ކެތްތެރިކަންކުޑަވެފައި އޭނާ އިރުއިރުކޮޅާ ފަރާތްފަރާތަށް ބަލައިލައެވެ. އިރުކޮޅެއްފަހުން ކޮނޑުގައި ދަބަހެއް އަޅުވައިގެން އެރައިވަލް ގޭޓް ތެރެއިން ނުކުމެގެން އައި ޒުވާނާ ފެނިފައި އިންތަނުން މާހާ ތެދުވީ ފުޅާ ހިނިތުންވުމަކާ އެކުއެވެ. މާހާ ފެނުމާއެކު އެޒުވާނާގެ ތުންފަތަށްވެސް ލުއި ހިނިތުންވުމެއް ވެރިވިއެވެ. މާހާގެ ފައިން ފެށިގެން ބޮލާއި ހަމައަށް އޭނާ ނަޒަރު ހިންގައިލިއެވެ. އަދި ހިނގުން ބާރުކޮށްލަމުން އައިސް މާހާގެ ތުނި ހަށިގަނޑުގައި ލޯތްބާއެކު އޮޅުލައިގަތެވެ. އެތައް ދުވަހަކު ނުފެނި ހުރެފައި މީހަކު ފެނުމުން ބައްދައިލާފަދަ ގޮތަކަށެވެ.\n"ރާހިލް.. އައި މިސްޑް ޔޫ.." އެޒުވާނާގެ މެދުހަށީގައި ދެއަތް ވަށައިލަމުން ހިނިއައިސްފައި މާހާ ބުނެލިއެވެ. ތުންފަތުގައިވި ވިހަ ހިނިތުންވުމާއެކު މާހާ ރާހިލްގެ މޭގައި މޫނު ފޮރުވައިލިއެވެ.\nދެވަނަ ފަހަރަށް ޓަކި ޖަހައިލަން އީކް އަތް އުފުލައިލި ވަގުތު ފާޚާނައިގެ ދޮރު ހުޅުވައިލަމުން އީވާން ނުކުތެވެ. ކުރިމަތީގައިހުރި އީކް ފެނިފައި އީވާންގެ މޫނަށް ވެރިވީ ހައިރާން ކަމެވެ. އީކްއަކީ ދުވަހަކުވެސް އެފައިން އޭނާ ފާޚާނައިގައި އުޅެނިކޮށް އައިސް ޓަކިޖެހި މީހެއް ނޫނެވެ. އެހެންކަމުން ޓަކިޖަހަން ފެށުމުން އީވާން ހީކުރީ ނާއިފް ކަމަށެވެ. އުނުގައި ތުވާލި އޮޅައިލައިގެން އިސްތަށިގަނޑުވެސް ހިއްކުމެއްނެތި އޭނާ އަވަސް އަރުވައިލައިފައި ނުކުތީ އެހެންވެއެވެ.\nފެންތިކި ފައިބަމުންދިޔަ އީވާންގެ ތެތް އިސްތަށިގަނޑުން ފެށިގެން ހާމައަށް އޮތް އޭނާގެ ތަނަވަސް މޭމައްޗާއި ހިސާބަށް ނަޒަރު ހިންގައިލުމާއެކު އީކްގެ ދެލޯ ބޮޑުވިއެވެ. ލަދުވެތިކަމުގެ ރަތްކުލަ އެކުޑަ މޫނަށް ފާއްދައިލީ ބަސްބުނާހައި ކުޑަ ހިނދުކޮޅެއްގެ ތެރޭގައެވެ. ލަދުގަތްވަރުން ހަރަކާތެއް ކޮށްލަންވެސް އޭނާއަކަށް ނުކެރުނެވެ. ޖެހިބުދެއްހެން ހުއްޓުން އަރައިފައި އޭނާ އަށް ހުރެވުނީ އީވާންގެ މޫނަށް ބަލާށެވެ. ކައިވެނިކޮށްގެން މިވީހައި ދުވަސްތަކުގައި ދުވަހަކުވެސް އެފަދައިން އީވާން ހުއްޓައި އޭނާ ނުދެކެއެވެ. ހިތުގެ ވިންދު އަވަސްވެލުމާއެކު މަޑު ތުރުތުރެއް އެހަށީގައި އުފެދިގެން އައެވެ. އީކްގެ މޫނަށް އަރައިފައިބަމުންދިޔަ ކުލަވަރު ފެނިފައި ލާނެތް ހިނިތުންވުމެއް އީވާންގެ ތުންފަތުގައި ކުޅެލިއެވެ. އީކްގެ ނަމުން ގޮވައިލަމުން ފާޚާނާއިން ނުކުތުމަށް އޭނާ ކުރިއަށް އަޅައިލި ފިޔަވަޅާއެކު ތަށިމުށީގައިހުރި ފެންތަކުގެ ސަބަބުން ފައި ކައްސައިލާގޮތްވިއެވެ. ހަށިގަނޑުގެ ބެލެންސް ގެއްލި އޭނާ ވެއްޓެންދިޔަތަންފެނި އަވަސް އަވަހަށް އީވާންގެ އަތުގައި ހިފުމަށް އީކް އުޅުނެވެ. އެހެނަސް ހަދައިލެވުނު ގޮތަކުން އޭނާކުރަން އުޅުނު ކަންތައް ކާމިޔާބުނުވެ ދޮރުމަތީގައި އޮތް މަޑު ރަގް މައްޗަށް ދެމީހުން ވެއްޓުނެވެ. އީވާންގެ މޭގައި އީކްގެ މޫނު ޖެހިފިތިފައި އޮތްއިރު އީވާންގެ ދެއަތްވަނީ އީކްގެ އުނަގަނޑުގައި ވަށައިލެވިފައެވެ. އެތަނަވަސް މޭމަތިން ދުވަމުންދިޔަ ޝަވަރ ޖެލްގެ މަޑު މީރު ވަހާއެކު ހަށިފުރައި ނޭވައެއްލަމުން އީކްއަށް ދެލޯ މަރައިލެވުނީ ބޭއިޚުތިޔާރުގައެވެ. އޭރު އަވަސްވެފައިވި އީވާންގެ ހިތުގެ ވިންދު އޭނާއަށް އިހުސާސުވަމުންދިޔައެވެ. މަޑުމަޑުން އިސްއުފުލައިލަމުން ސީދާ އީވާންގެ ދެލޮލަށް އީކް ބަލައިލީ ލަދުވެތިގޮތަކަށެވެ. އެއާއެކު އެމޫނުމައްޗަށް ފައިބައިފައިހުރި އިސްތަށިތައް އެއްއަތުން އީވާން ރީތިކޮށްލައި ދިނެވެ. އެކަކު އަނެކެއްގެ މޫނަށް ނަޒަރު ހުއްޓުމާއެކު އީވާންގެ ދެލޮލުން ފައުޅުވެލީ ތަފާތު ވިދުމެކެވެ. އެހައި ގާތުން އީކްގެ ލޯބި މޫނު ފެނުމުން އީވާންގެ ކެތްތެރިކަން ކޮޅުންލާގޮތްވިއެވެ. ވިސްނުމަކާއިނުލާ އީކްގެ މޫނާއި އޭނާގެ މޫނު އީވާނަށް ގާތްކޮށްލެވުނީ ބޭއިޚުތިޔާރުގައެވެ. އީކްގެ ގާތްކަމަށް ކަރުހިއްކައި ގަނެފައިހުރި މީހަކުފަދައިންނެވެ.\nއޯ!!!! ވަރަށް ސަޅި\nމަސްތުވާތަކެއްޗާއެކު ހައްޔަރުކުރި ޓިކްޓޮކް ތަރި ރޫމީ ދޫކޮށްލައިފި


SunOnline: Maalhos aadha aa hilaafah giraathee veli basthaa jahan rayyithun nukumejje\nމާޅޮސް އާދަޔާ ހިލާފަށް ގިރާތީ ވެލި ބަސްތާ ޖަހަން ރައްޔިތުން ނުކުމެއްޖެ\nނަޖާހު މަސްއޫދު 12 Feb 2020, 14:40\nމާޅޮހު އުތުރު ފަރާތު ގޮނޑުދޮށް ގިރާތީ ރައްޔިތުން ވެލިބަސްތާ ޖަހަން ނުކުމެ --\nބ. މާޅޮސް އާދަޔާ ހިލާފަށް ގިރާތީ ރަށުގެ ރައްޔިތުން ނުކުމެ ގޮނޑުދޮށުގައި ވެލިބަސްތާ ޖަހަން ފަށައިފި އެވެ.\nއިރުވައި މޫސުމުގެ ހަޅަ ޖަހަން ފެށުމާ އެކު މާޅޮހު އުތުރު ފަރާތް ގޮނޑުދޮށް ގިރަން ފެށި ގޮތަށް އަދިވެސް ނުހުއްޓެ އެވެ. މިހާރު ހުއްޓުމެއް ނެތި އެ ރަށް ގިރާތާ ދެ މަހެއްހާ ދުވަސް ވެއްޖެ އެވެ.\nމާޅޮހު ކައުންސިލުގެ ރައީސް އަބްދުﷲ ޝުޖާއު ވިދާޅުވީ، ރަށް ގިރުން ހުއްޓުވުމަށް ރަށުގެ ކައުންސިލާއި ރައްޔިތުން ނުކުމެ މަސައްކަތް ކުރަމުންދާ ކަމަށެވެ.\nރައްޔިތުން ނުކުމެ ކަހައި އެއްކުރަމުން ދަނީ އުތުރު ފަރާތަށް ވަޔާ އެކު އަރާފައި ހުރި ވެއްޔެއެވެ. އެ ވެލި ބަސްތާތަކަށް އަޅައިގެން ގޮސް ގޮނޑުދޮށުގައި ޖަހަނީއެވެ. އެކަމުގައި ގިނަ އަދަދެއްގެ ރައްޔިތުން ދަނީ ހަރަކާތްތެރިވަމުންނެވެ.\nޝުޖާއު ވިދާޅުވި ގޮތުގައި ރަށް ގިރުމުގެ ސަބަބުން އަދި މިހާތަނަށް އެއްވެސް ގެއަކަށް ގެއްލުމެއް ލިބިފައި ނުވެ އެވެ. އެކަމަކު، އުތުރުފަރާާތު ގޮނޑުދޮށާ އެންމެ ކައިރީގައި ހުރި ގެއާއި މޫދާ ދެމެދު އޮތީ 20 އަކަށް ފޫޓު ކަމަށް އޭނާ ވިދާޅުވި އެވެ. އަދި ގޮނޑުދޮށުގައި ހުރި ބައެއް ރުއްތައް ވެއްޓިފައިވާ ކަމަށްވެސް އޭނާ ވިދާޅުވި އެވެ.\n"އެހެން އަހަރުތަކާ އަޅާ ބަލާއިރު މިހާރު ހިނގައްޖެ ގާތްގަނޑަކަށް ވިއްސަކަށް ފޫޓު. މިހާރު ހައެއްކަ އަހަރު ވެއްޖެ މިވަރަށް ނުގިރާ،" ޝުޖާއު ވިދާޅުވިއެވެ.\nމާޅޮހު އުތުރު ފަރާތު ގޮނޑުދޮށް ގިރާފައި --\nގިރަން ފެށުމާ އެކު އެންވަޔަރަމެންޓް މިނިސްޓްރީ އާއި ރައީސް އޮފީހާއި ޕްލޭނިން މިނިސްޓްރީއަށް މައުލޫމާތު ހިއްސާކުރި ކަމަށް ޝުޖާއު ވިދާޅުވި އެވެ. ދިރާސާއެއްކޮށްގެން ވިޔަސް ރަށް ގިރާ މައްސަލައަށް ދާއިމީ ހައްލެއް ހޯދަން ބަޖެޓު ކުރަން ޕްލޭނިން މިނިސްޓްރީގައިވެސް އެދިފައިވާ ކަމަށް އޭނާ ވިދާޅުވި އެވެ. އެކަމަކު މިހާތަނަށް ވަކި ޖަވާބެއް ލިބިފައި ނުވާ ކަމަށް އޭނާ ވިދާޅުވި އެވެ.\nރާއްޖޭގެ ރަށްތަކަކީ ގުދުރަތީ ގޮތުން ގިރައި ވޮޑޭ ރަށްތަކެކެވެ. އެކަމަކު، މިހާރު ބައެއް ރަށްތައް ގިރަމުން ދަނީ އާދައާ ހިލާފަށް ކަމަށް އެ ރަށްރަށުގެ މީހުން ބުނެ އެވެ. އެގޮތުން ބ. އަތޮޅުގެ ދަރަވަންދޫ އާއި، ކެންދޫ އާއި ކުޑަރިކިލާއި ރ. އަތޮޅު ފައިނު ދަނީ އާދައާ ހިލާފަށް ގިރަމުންނެވެ. މިއީ މޫސުމަށް އަންނަ ބަދަލުގެ ސަބަބުން ދިމާވާ ކަމެއް ކަމަށް މާހިރުން ބުނެ އެވެ.


Tourism tharaqqee kuran HA. Kelaa in bin dhookurany | MBS NEWS\nހއ. ކެލާއިން ފަތުރުވެރިކަމަށް ބިން ދޫކުރުމަށް ކައުންސިލާއެކު އެއްބަސްވުމެއްގައި ވަނީ ސޮއިކޮށްފައި.\nޓޫރިޒަމް ތަރައްގީކުރަން ހއ. ކެލާއިން ބިން ދޫކުރަނީ\nޓޫރިޒަމް ތަރައްގީކުރުމަށް ހއ. ކެލާއިން ބިންދޫކުރަން ނިންމައި، އެއްބަސްވުމުގައި މިއަދު ސޮއިކޮށްފި އެވެ.\nގެސްޓްހައުސް އަދި ޓޫރިސްޓް ހޮޓާ ތަރައްގީކުރުމަށް ބިންދޫކުރަން ނިންމި ނިންމުގައި ޓޫރިޒަމް މިނިސްޓްރީގެ ފަރާތުން ސޮއިކުރެއްވީ ސީނިއާ ޕޮލިސީ ޑިރެކްޓަރު މުހައްމަދު ޚުއްސާން އެވެ. އަދި ކެލާ ކައުންސިލްގެ ފަރާތުން ސޮއި ކުރެއްވީ ކައުންސިލްގެ ރައީސް އާދަމް ގުފްރާން އެވެ.\nޓޫރިޒަމް މިނިސްޓްރީން ބުނީ އެ އެއްބަސްވުމުގެ ދަށުން ކެލާއިން ޖުމްލަ 14 ބިމެއް ދޫކުރަން ހަމަޖެހިފައިވާ ކަމަށެވެ. އެ ގޮތުން ދޫކުރަނީ ގެސްޓްހައުސް ތަރައްގީކުރުމަށް 5،000 އަކަ ފޫޓުގެ 12 ބިން އަދި ޓޫރިސްޓް ހޮޓާ ތަރައްގީކުރުމަށް 10،000 އަކަފޫޓުގެ ދެ ބިން ކަމަށެވެ.\nކެލާ ކައުންސިލުން ބުނިގޮތުގައި އެބިންތައް ތަރައްގީކުރުމަށް މިމަހުގެ ތެރޭގައި ބީލަމަށް ހުޅުވާލާނެ އެވެ. ފަތުރުވެރިކަން ތަރައްގީކުރުމަށް ބިން ދޫކުރުމަކީ އެރަށުގެ ތަރައްގީއަށް ކުރާ މަސައްކަތަށް ލިބުނު ވަރަށް ބޮޑު ކުރިއެރުމެއްކަމަށް ކައުންސިލުން ވަނީ ސިފަކޮށްފަ އެވެ. އަދި މީގެ ސަބަބުން އެ ރަށުގައި ވަޒީފާގެ އިތުރު ފުރުސަތުތަކެއް ހުޅުވިގެންދާނެކަމަށް ވެސް ކައުންސިލުން ބުންޏެވެ.\nޓޫރިޒަމް މިނިސްޓްރީން ބުނީ އެ ދާއިރާގެ މަސައްކަތްތަކުގައި ކައުންސިލްތަކުގެ ދައުރު އިތުރަށް ފުޅާކުރުމަކީ މިސަރުކާރުން ވަރަށް ބޮޑު އަހަންމިއްޔަތުކަމެއް ދޭ ކަމެއް ކަމަށެވެ. އަދި މީހުން ދިރިއުޅޭ ރަށްރަށުގައި ޓޫރިޒަމް ތަރައްގީކޮށް އޭގެ މަންފާ ރައްޔިތުންނަށް ހޯދައިދިނުމަކީ މިސަރުކާރުގެ ސިޔާސަތެއް ކަމަށް ވެސް އެ މިނިސްޓްރީން ބުންޏެވެ.\nޓޫރިޒަމް މިނިސްޓްރީން ބުނީ އެ ސިޔާސަތުގެ ދަށުން ކައުންސިލްތަކާ ގުޅިގެން ބިން ދޫރުކުމުގެ މަސައްކަތްގެ ތަފާތު މަރުހަލާތަކުގައި މިހާރު ވެސް ކެލާގެ ކައުންސިލްގެ އިތުރުން ގދ. ވާދޫ ކައުންސިލާއި، ހއ. ހޯރަފުށީ ކައުންސިލުގެ އިތުރުން އައްޑޫގެ ކައުންސިލާއެކު މަސައްކަތް ކުރަމުން އަންނަ ކަމަށެވެ.\nހއ. ކެލާ ވިޔަފާރި ޓޫރިޒަމް ޓޫރިޒަމް މިނިސްޓްރީ\nބީއެމްއެލްގެ ހިއްސާގެ ފައިދާ ބަހަނީ\nސީޕްލޭން ޕައިލެޓުން އިހްތިޖާޖްކޮށްފި\nރިކަވަރީ ލޯނުގެ ގްރޭސްޕީރިއަޑް އިތުރުކޮށްފި\nވިސްޓާރާ އެއާލައިންގެ ދަތުރުތައް ރާއްޖެއަށް


Tax Nagaa goiy Hama "Okay" Thoaeve? - vNews.mv\nމީރާއިން ޓެކްސް ނަގަން ނިންމާ ގޮތް ހަމަ "އޯކޭ" ތޯއެވެ؟\nޖާދުﷲ ސައީދު Male' | 02 February 2020, 22:13\nދިވެހި ރައްޔިތުންގެ އާމްދަނީން ވާރު ނުވަތަ ޓެކްސް ނެގުމަށްޓަކައި އިޞްލާޙުކޮށް އެކުލަވައިލި ޤާނޫނުގެ ދަށުން މީރާއިން އެކުލަވައިލި އާޤަވާޢިދެއް ވަނީ ޝާއިޢުކޮށް އަދި 2020 ވަނަ އަހަރު ތަޞްދީޤުކުރުމަށް ނިންމައިފައެވެ.\nއަދި ޢާންމުންގެ ޚިޔާލަށް މި ޤަވާޢިދު ވަނީ ހުޅުވައިލައިފަ އެވެ. މިއީ 2019 ވަނަ އަހަރުގެ ޑިސެމްބަރުމަހުގެ 17 ވަނަ ދުވަހު ރައީސް އިބްރާހީމް މުޙައްމަދު ޞާލިޙު ތަޞްދީޤު ކުރެއްވި ޓެކުހުގެ ނިޒާމުގެ ޤާނޫނުގެ ދަށުން މީރާ އިން އެކުލަވައިލި ޤަވާޢިދެވެ.\nމީރާއިން އަލަށް ނެރުނު އާމްދަނީން ވާރު ނުވަތަ ޓެކްސް ނެގުމުގެ ޤަވާޢިދު ތަޞްދީޤު ކުރުމަށް ނިންމައިފައިވާއިރު އެ ޤަވާޢިދުގައި އާމްދަނީން ޓެކްސް ނެގުމުގައި ބުނާ ކަންކަމުގައި ފުށުއަރާ ކަންތައްތަކެއް އެބަހުއްޓެވެ.\nބައެއް މުޙައްލިލުން ވިދާޅުވެފައިވާ ގޮތުގައި ވަރަށް ގިނަ ފަހަރަށް ޤާނޫނެއް ފާސްވެގެން އަންނައިރު ޤާނޫނަށް އަހުލުވެރި ފަންނީ މީހުން ޤާބިލް ކުރެވިފައެއް ނުހުރެ އެވެ. އަދި ވަރަށް ގިނަ ފަހަރަށް ކޮންމެވެސް އެހެން ބަހަކުން އޮންނަ ޤާނޫނުތަކާއި ޤަވާޢިދުތަށް ތަރުޖަމާ ކޮށްލައިގެން ތަންފީޒުކުރުމަށް ރާއްޖޭގައި މަސައްކަތްކުރާކަމަށް ބައެއް ފަރާތްތަކުން ތުހުމަތު ކުރެއެވެ. އެކަމުގެ ސަބަބުން ވަރަށް ދަތި އުނދަގޫތަކާ ގެއްލުންތަކާ ކުރިމަތިލުމުގެ ފުރުޞަތު ބޮޑުވެގެން ދެއެވެ.\nކަން އެހެން އޮތް ނަމަވެސް މި ޤަވާޢިދެއް، ޝާއިޢުކޮށް ރައްޔިތުން ހޭލުންތެރިކުރުވުމަށް މަސައްކަތް ފަށައިފައިވާ ކަމަށް މީރާއިން ވަނީ ބުނެފައެވެ.\nއެހެން ނަމަވެސް ޤަވާޢިދުގައި ބުނާ ޓެކްސް ނެގޭ ގޮތުގެ ދަހަމަލަތައް ނުވަތަ ނަގާ ނިސްބަތް މިވަނީ ރައްޔިތުންގެ މަޖިލީހަށް ހުށަހެޅުނު ބިލާއި އެއްގޮތަކަށް ނޫނެވެ. އަދި ރައްޔިތުންގެ މަޖިލީހުން ބިލް ފާސްވެގެން އައިސް މީރާއިން ޤަވާޢިދު އެކުލަވައިލުމަށް ލިބައިފައި ވަނީ ކުރުމުއްދަތެއް ކަމަށް ބައެއް މީޑިއާތަކަށް ކޮމިޝަނަރ އޮފް ޓެކްސޭޝަން ފަތުޙުﷲ ޖަމީލު ދެއްވި އިންޓަރވިއުއެއްގައި ވިދާޅުވެފައިވެ އެވެ.\nއެކަށީގެންވާ މުއްދަތެއްނެތި ޤާނޫނަކުން ލިބިދޭ ބާރުތައް ތަންފީޒުކުރަން ދައުލަތުގެ މުއައްސަސާއަކަށް ލާޒިމްކުރުމަކީ ކިހާވަރެއްގެ ކަމެއް ބާވައެވެ. އަދި އެފަދަ ބާރެއް ތަންފީޒުކުރުމުން ނިކުމެދާނެ ނަތީޖާތަކަށް ޒިންމާވާނެ ފަރާތެއް ނެތި އެފަދަ ޤަވާޢިދެއް ހިންގުމަކީ ގިނަ ރައްޔިތުންތަކެއް ނުވަތަ މަޖުބޫރު ޙާލަތުގައިވެސް ޓެކްސް ދައްކާ މީހާ ތަކުލީފުތަކެއް އުފުލަން ޖެހޭނެ ކަމަކަށް ނުވާނެ ބާވައެވެ. ސަބަބަކީ ދައުލަތް ހިންގާނެ ފައިސާ ހޯދައިދޭ އެއް ޙިއްޞާދާރަކީ ޓެކްސް ދައްކާ މީހާކަމަށް ވުމެވެ.\nމީރާއިން އަލަށް އެކުލަވައިލި ޤަވާޢިދުގައި ބުނެފައިވާ ގޮތުގައި ވިޔަފާރިއެއް ރެޖިސްޓްރީ ކުރުމަށްޓަކައި މީރާގެ އާމްދަނީން ނަގާ ޓެކުހަށް ރެޖިސްޓްރީކުރާ މީރާ 117 ވަނަ ނަމްބަރު ދީފައިވާ ފޯމާއި އުޖޫރަ ލިބޭ މީހާ ރެޖިސްޓްރީކުރާ މީރާ 118 ނަމްބަރު ފޯމު ފުރުހަމަކޮށް މީރާއަށް ހުށަހަޅަން ޖެހެއެވެ. އަދި އެއާއި އެކު އެފޯމުގައި ބުނެފައިވާ ލިޔެކިޔުންތަކެއްވެސް ހުށަހަޅަން ޖެހެއެވެ.\nމި ޤަވާޢިދުގައި ބުނާގޮތުން ކިތަންމެ ކުޑަ އާމްދަނީއެއް ލިބޭ މީހާވެސް ރެޖިސްޓްރީކުރަން ޖެހޭ ކަމަށް އިޝާރާތް ކުރެއެވެ. އަދި މިހާރު އޮތް ގޮތުން މި ރެޖިސްޓްރީކުރަން ކޮންމެ ރައްޔިތަކަށް ލާޒިމް ކުރަނީ 2014/18 ނަމްބަރު ޤާނޫގެ ދަށުންނެވެ.\nމިއީ ވިޔަފާރި ރެޖިސްޓްރީކުރުމުގެ ޤާނޫނެވެ. އެހެންވީމާ އާމްދަނީ ލިބިގެން މީރާއިން ބުނާ ޢަދަދެއް ހަމަވާ ކޮންމެ ރައްޔިތަކު ވިޔަފާރީގެ ރެޖިސްޓްރީއެއް ކުރަން މިވަނީ މަޖުބޫރުވެފަ އެވެ. އަދި އެކަން ނުކޮށްފިނަމަ އަދަބުގެ ގޮތުގައި އެމީހާގެ އާމްދަނީން ޖޫރިމަނާ ނަގާގޮތަށްވަނީ ޤަވައިދުގައި ލިޔެފައެވެ.\nއެހެން ނަމަވެސް ކުރީން މިނިސްޓްރީ އޮފް އިކޮނޮމިކް ޑިވެލޮޕްމަންޓުގައި ރެޖިސްޓްރީ ކޮށްފައިވާ ވިޔަފާރިތަކާ ކުންފުނިތަކުން އަލުން މީރާގައި ރެޖިސްޓްރީކުރަން ނުޖެހޭ ކަމަށް ޤަވާޢިދުގައި ވެއެވެ. އެހެން ނަމަވެސް މީހަކަށް މުސާރަ ނުވަތަ އުޖޫރަދޭ އަމިއްލަ ފަރުދުންނާއި ވިޔަފާރިތަކާއި ކުންފުނިތަކުން މީރާގައި ރެޖިސްޓްރީކުރަން ޖެހެއެވެ.\nމީގެ އިތުރުން މި ޤަވާޢިދުގައި ބުނާގޮތުން ވިޔަފާރި ރެޖިސްޓްރީ ކުރުމުގެ ޤާނޫނުގެ 79 ވަނަ މާއްދާގެ (ށ) އަދި (ނ)ގެ ދެވަނަ ނަމްބަރުގައި ގުޅިގެން ހިންގާ ވިޔަފާރިއާއި ކުންފުނި ނުވަތަ ޕާރޓްނަރޝިޕަށް މީރާގެ ރެޖިސްޓްރީގެ ދަށުން ޙަވާލާދެނީ ޑީމްޑް ޕާރޓްނަރޝިޕްގެ ނަމުގައެވެ. އަދި އެ ފަރާތްތައް ކަމަށް ސިފަ ކޮށްފައިވަނީ އުޖޫރަ ނޫން އާމްދަނީ ލިބޭ ފަރާތްތަކުގެ ގޮތުގައެވެ.\nމި އުޞޫލުން ބުނެފައިވާ ޝަރުޠުތަކެއް ފުރިހަމަވާ ވިޔަފާރި ޙަރަކާތަކުން 12 މަސްދުވަހުގެ ތެރޭގައި މަހެއްގެ މައްޗަށް އެވްރެޖްކޮށް ފަރުދަކަށް ނުވަތަ ޑީމްޑް ޕާރޓްނަރޝިޕަކަށް 40 ހާސް ރުފިޔާ ލިބޭނަމަ މީރާގައި ރެޖިސްޓްރީކުރުން ލާޒިމް ކުރެއެވެ. އަދި އެއިން ފަރާތެއް ރާއްޖޭގައި ވަޒަންވެރިވެފައި ނުވާނަމަ ވިތުހޯލްޑިންގ ނުވަތަ މަންފާ ލިބޭ ފަރާތް ފިޔަވައި އާމްދަނީ ލިބޭ ފަރާތުން ދައުލަތަށް ދައްކަން ޖެހޭ ޓެކްސް އުނިކުރަން ޖެހޭފަދަ ފައިސާއެއް ދައްކާނަމަ އެ ފަރާތެއް ނުވަތަ ފަރާތްތަކެއް ވެސް ރެޖިސްޓްރީކުރަން ޖެހެއެވެ.\nމި ޤަވާޢިދުގައިވާ އުޖޫރަ ލިބޭ މީހުން ރެޖިސްޓްރީ ކުރުމުގެ 1 ވަނަ މާއްދާގައި ބުނާ ގޮތުން ކުންފުންޏަކުން ވިޔަސް ވިޔަފާރިއަކުން ވިޔަސް އުޖޫރަދޭ ފަރާތުން ވިތުހޯލްޑިންގސް ބިނާކުރެވޭ އުޖޫރައިގެ ގޮތުގައި މަހަކު 60 ހާސް ރުފިޔާ ނުވަތަ އެއަށްވުރެ ގިނައިން ލިބޭނަމަ މުސާރަދޭ ފަރާތުން މުސާރަ ލިބޭ މީހާ ރެޖިސްޓްރީކުރަން މަޖުބޫރުވެއެވެ. އަދި އުޖޫރަ ލިބޭ މީހާއަށް އެފަދަ ޓެކުހެއް ބިނާކުރެވޭ އުޖޫރައިގެ ގޮތުގައި 60 ހާސް ރުފިޔާ ނުވަތަ އެއަށް ވުރެ އިތުރަށް ލިބޭނެ ކަމަށް އަންދާޒާ ކުރެވޭ ނަމަވެސް ރެޖިސްޓްރީކުރަން ޖެހެއެވެ.\nއަދި މިއުޞޫލުން އުޖޫރަ ދޭ މީހާގެ މައްޗަށް އުޖޫރަ ލިބޭ މީހާ ރެޖިސްޓްރީކުރަން ލާޒިމް ކުރަނީ މަހެއްގެ މައްޗަށް އެވްރެޖްކޮށް 20 ހާސް ލިބޭނަމައެވެ. ނުވަތަ އެވަރަށް ލިބޭނެކަމަށް އަންދާޒާ ކުރެވޭ ނަމައެވެ.\nއެހެން ނަމަވެސް އެއްފަރާތަކަށްވުރެ ގިނަ ފަރާތުން އުޖޫރަ ލީބޭ މީހާ މީރާގައި ރެޖިސްޓްރީ ކުރުމަކީ އެމީހާގެ މައްޗަށް ލާޒިމްކުރާ ކަމެކެވެ. އަދި މިއުޞޫލަށް ޢަމަލު ކުރަނީ އެކި ދިމަދިމާއިން އާމްދަނީ ލިބޭ މިންވަރު މަހެއްގެ މައްޗަށް 40 ހާސް ރުފިޔާ ނުވަތަ އެއަށްވުރެ އިތުރުވާނަމަ އެވެ.\nއަދި ހަމަ މި ޤަވާޢިދުގައި ބުނާ އާމްދަނީ ލިބޭ މީހުން ރެޖިސްޓްރީ ކުރުމާބެހޭ މާއްދާގައި ކޮންމެ ގޮތަކަށް ބަޔާން ކޮށްފައިވީ ނަމަވެސް އެމީހަކު ރެޖިސްޓްރީ ކޮށްފައިވާކަން މީރާއިން ނާންގާނަމަ އެމީހަކު އަމިއްލައަށްގޮސް މީރާގައި ރެޖިސްޓްރީކުރަން ޖެހެއެވެ.\nޖުމްލަކޮށް މީރާގެ ޤަވާޢިދުގައިބުނާ ގޮތުން އާމްދަނީއެއްލިބޭ ދިވެހި ކޮންމެ ރައްޔިތެއް ކަހަލައިން މީރާގައި ރެޖިސްޓްރީކުރަން ޖެހިފައިވެއޭ ބުނުމަކީ މުޅީން ދޮގަކަށް ވެސް ނުވާނެއެވެ. ސަބަބަކީ މިކަމާގުޅޭ ގޮތުން ކުރެވުނު މަޝްވަރާ ތަކާއި ބަހުސުތަކާއި އަވަސް ގޮތެއްގައި ފަސްކުރެވުނު ޤާނޫނާއި މިހެން ގޮސް ހުރިހާ ކަމެއް އަވަސްއަރުވާލައިގެން ކުރެވުނުއިރު ބައެއް ކަހަލަ ކަންކަމަށް ބަލައި ނުލެވި އޮތުމެވެ.\nނީލަން ފިހާރަތަކުގައި ކުރާ ވިޔަފާރިއާއި ކޯރޕަރޭޓް ވިޔަފާރިތަކަށް އުފެއްދުންތައް ވިއްކައިގެން އާމްދަނީ ހޯދާ މީހުންނަކީ ޢާންމު ގޮތެއްގައި އެމީހުނަށް ލިބޭ އާމްދަނީ ނަޤުދު ފައިސާއިން އަތުގައި ބަހައްޓައިގެން ދައުރުކުރާ މީހުނެވެ. ހަމަ އެފަދައިން މަސްވެރީނަކީވެސް ހަމަ އެފަދަ ބައެކެވެ.\nނަމަވެސް މީރާއިން މިކަން ކުރަން ރާވައިފައިވާ ވަރަށް ގިނަ ގޮތްތަކެއް ހުންނަ ކަމަށް ވިޔަފާރި ހިންގާ ބައެއް ފަރާތްތަކުން ބުނެއެވެ. އެހެން ނަމަވެސް އެ ގޮތްގޮތުން ބަލާ ބެލުންތަކުން ޓެކްސް ނުދެއްކޭ ކަމަށް މީރާއަށް ފެންނަ ހިނދެއްގައި އެއްދުވަހުގެ ޚިދުމަތަށް ހޯދާ އެއްޗަކުން ޓެކްސް ދެއްކުމަށްފަހު އެއެއްޗެއް އެހެން ދުވަހަކަށް ހުންނަނަމަ އެއީ އަނެއްކާވެސް އެއިން ޓެކްސް ނަގާ އަދި ޓެކްސް ނުދެއްކި ކަމަށްބުނެ ބޮޑު ޖޫރިމަނާ އެއްވެސް ދައްކަން ޖެހޭ ކަމެއް ކަމަށްވެސް ބައެއް ފަރާތްތަކުން ބުނެއެވެ. ޚާއްޞަކޮށް މި ޝަކުވާ އެންމެ ބޮޑީ ގެސްޓުހައުސް ވިޔަފާރި ހިންގާފަރާތްތަކުންނެވެ.\nކޮންމެއަކަސް މުސާރައާއި ޢިނާޔަތްކުން ޓެކްސް ނެގުމަށް މީރާއިން އެކުލަވައިލި ޤާވާޢިދުގައި މިހާރު އެފަދަ ޓެކްސް ނެގުމަށް ނިންމައިފައިވަނީ 60 ހާސް ރުފިޔާއިން މަތީގެ އާމްދަނީ ލިބޭ ފަރާތްތަކަށް ކަމަށް ވަނީ ބުނެފައއެވެ.\nރައްޔިތުންނަށް ލިބޭ އާމްދަނީ ޓެކްސް ނެގުމަށް މަޖިލީހަށް ހުށަހެޅި ބިލުގައި 2020 ވަނަ އަހަރުގެ އެޕްރީލް މަހުގެ 1 ން ފެށިގެން ޓެކްސް ދައްކަން ޖެހޭނެކަމަށް ހުށަހަޅައިފައިވަނީ މަހެއްގެ މައްޗަށް 40 ހާސް ރުފިޔާއިން މަތީގެ އާމްދަނީއެއް ލިބޭ މީހުންގެ އަތުންނެވެ. ނަމަވެސް ޤާނޫނަކަށްވެގެން އައިއިރު މިހާރު ޓެކްސް ނެގުމަށް ކަނަޑައަޅައިފައިވަނީ 60 ހާސްރުފިޔާއިންފެށިގެން މައްޗަށް އާމްދަނީ ލިބޭ މީހުންގެ އަތުން ކަމަށް މީރާގެ ޤާވާޢިދުގައި ބުނެފައިވެ އެވެ.\nމީރާގެ ޤަވާޢިދުގައިވާ ގޮތުން މަހެއްގެ މައްޗަށް 60،000ރ. އާއި 1 ލައްކަ ރުފިޔާއާއި ދެމެދުގެ އާމްދަނީއެއް ލިބޭ މީހުންގެ އަތުން ޓެކްސްގެ ގޮތުގައި ދައްކަން ޖެހެނީ 5.5 ޕަސެންޓެވެ. އަދި 100،000ރ. އާއި 150،000ރ. ދެމެދުގެ އާމްދަނީއެއް ލިބޭ މީހުންގެ އަތުން ޓެކުހުގެ ގޮތުގައި ނަގަން ހަމަޖައްސައިފައިވަނީ އާމްދަނީގެ 8 އިންސައްތައެވެ. އަދި، 150،000ރ. ރުފިޔާއިން ފެށިގެން 200،000ރ. އާއި ހަމައަށް އާމްދަނީއެއް ލިބޭ މީހުންގެ އަތުން ޓެކްސްގެ ގޮތުގައި 12 ޕަސެންޓު ނަގާނެ އެވެ. މީގެ އިތުރުން އާމްދަނީ 200،000ރ. އަށް ވުރެ މަތީގެ އާމްދަނީއެއްލިބޭނަމަ 15 ޕަސެންޓު ނެގުމަށް ނިންމައިފައިވެއެވެ.\nހަމަ މިއާއި އެކު މީރާއިން ވަނީ އިތުރު އެހެން ގޮތް ގޮތަށް އާމްދަނީ ލިބޭ މީހުން ރެޖިސްޓްރީކުރަން ލާޒިމް ކޮށްފައެއެވެ. އެގޮތުން މަހެއްގެ މައްޗަށް 20 ހާސް ރުފިޔާ ލިބޭ މީހުންވެސް މީރާގައި ރެޖިސްޓްރީކުރަން ޖެހެއެވެ.\nރާއްޖޭގައި ޓެކްސް ދައްކައިގެން ލިބޭ އާމްދަނީގެ 85 ޕަސެންޓް ހިއްސާ ކުރަނީ 60 ފަރާތެއް ކަމަށް ޓެކްސް ޕޮލިސީ ކޮންސަލްޓެންޓް އަރުޝަދު ޖަމީލް މިހާރު އޮންލައިނަށް ދެއްވި އިންޓަރވިއުއެއްގައި ވަނީ ވިދާޅުވެފައެވެ. އެހެން ވިމާ ރާއްޖޭގެ އާބާދީގެ ކޮންމެ ރައްޔިތަކީ މިއަދު ސީދާ ގޮތުންނާއި ނުސީދާގޮތުން ޓެކްސް ދައްކައިގެން ދިރިއުޅޭ މީހުންނެވެ.\nމީރާއިން ޓެކްސް ނަގަން ކަނޑައަޅައިފައި އޮތްގޮތާއި ޓެކްސް ނެގުމުގެ ޤަވާޢިދުގެ ދަށުން ރެޖިސްޓްރީކުރަން ޖެހޭ ގޮތުން މަހެއްގެ މައްޗަށް އެވްރެޖް އާމްދަނީ ލިބޭ ގޮތުގެ ތަފާސް ހިސާބު ބެލެހެއްޓުމަށް އުނދަގޫ ފަރާތްތަކުން ޓެކްސް ނަގާނެ ގޮތަކާއި އެކަމުގައި އިންޞާފުވެރި އުޞޫލެއް ގެންގުޅޭނެ ގޮތެއް ހޯދުންވަނީ ސުވާލެއްގެ ތެރޭގައޭ ބުނުމަކީ ދޮގަކަށް ނުވާނެއެވެ.\nޖުމްހޫރީ ޕާޓީ ރާއްޖެ


Enme fahu vaguthu bookshop thakaai uniform vihkaa thanthanah baaru...\nރިޕޯޓު - ސުކޫލް ސާމާނު\nއެންމެ ފަހު ވަގުތު ބުކްޝޮޕްތަކާއި ޔުނީފޯމް ވިއްކާ ތަންތަނަށް ބާރު ބޮޑުވެއްޖެ!\nސުކޫލަށް ބޭނުންވާ ސާމާނު ވިއްކާ ފިހާރަތަކަށް ބާރު ބޮޑުވާނެތީ ސުކޫލް ބަންދާ ދިމާކޮށް ޕާޓްޓައިމަށް މީހުން ވަޒީފާތަކަށް ނަގާ\nރާއްޖޭގައި ޖުމްލަ 213 ސުކޫލެއް ހިންގާ\nކ. މާލެ 11 ޖެނުއަރީ 2019 | ހުކުރު 19:02 4,115\nމިދިޔަ އަަހަރު ސުކޫލްތަކުގެ ދިރާސީ އާ އަހަރު ފެށުނުއިރު - މުހައްމަދު ޝަރުހާން\nސުކޫލްތައް ހުޅުވެން ދެ ދުވަހަށްވެފައިވާއިރު ބުކްޝޮޕްތަކާއި ޔުނީފޯމް ވިއްކާ ފިހާރަތަކަށް ބާރު ބޮޑުވެއްޖެއެވެ. ސްކޫލް ބަންދާ ދިމާކޮށް އާންމު ގޮތެއްގައި ރަށްރަށުން މީހުން ދަތުރު ހަދާފައި މާލެ އާދެއެވެ. އެއީ ކުދިން ސުކޫލަށް ބޭނުންވާ ސާމާނު ހޯދުމަށެވެ.\nބުކްޝޮފްތަކާއި ޔުނީފޯމް ވިއްކާ ތަންތަނުގެ އިތުރުން ސުކޫލަށް ބޭނުންވާ ސާމާނު ވިއްކާ ފިހާރަތަކަށް ބާރު ބޮޑުވާނެތީ ސުކޫލް ބަންދާ ދިމާކޮށް ޕާޓްޓައިމަށް މީހުން ވަޒީފާތަކަށް ނަގައެވެ. އެގޮތުން ސުކޫލް ޔުނީފޯމްތައް ވިއްކާ މާލޭގެ މަޝްހޫރު ފިހާރަ ހުދުމާއިން ބުނީ ހަވީރު ގަޑީގެ އިތުރުން ރޭގަނޑު ގަޑީގައި ފިހާރަ އަށް ގިނަ އަދަދެއްގެ މީހުން އަންނަ ކަމަށާއި ކަސްޓަމަރުންގެ އެންމެ ބޮޑު ޑިމާންޑެއް އޮތީ އަލަށް ސުކޫލަށް ވަންނަ ކުދިންގެ ޔުނީފޯމުތައް ހޯދުމަށް ކަމަށެވެ. މިހާރު ވެސް ބައެއް ސައިޒުތަކުގެ ބެޖްތަކާއި ޓައީތައްް ހުސްވެ، އެ ތަކެތި ފެހުމަށް އޯޑަރު ދީފައިވާ ކަމަށް ހުދުމާއިން ބުންޏެވެ.\nއެމްސެވަން ބުކްޝޮޕުން ބުނީ ފާއިތުވެދިޔަ ތިން ދުވަހު ވަރަށް ގިނަ އަދަދެއްގެ ކަސްޓަމަރުން ފޮތްތައް ނެގުމަށްޓަކައި އައިސްފައިވާ ކަމަށާއި ގިނަ ކަސްޓަމަރުން ފަހު ވަގުތު މަޑުކުރުމަށްފަހު، އެންމެން އެއްފަހަރާ ފޮތްތައް ނަގަން އައުމުން ބުކްޝޮޕަށް ވަރަށް ބާރު ބޮޑުވެފައިވާ ކަމަށެވެ. އަދި ކައިރި ރަށްރަށުން ހުކުރު، ހޮނިހިރު ދެ ދުވަހު ފޮތްތައް ނެގުމަށްޓަކައި ފެރީތަކުން ދަތުރު ހަދާފައި މާލެ އަންނަ ކަމަށް ވެސް އެމްސެވަން އިން ބުންޏެވެ.\nބައެއް ސްކޫލްތަކުގެ އެކްޓިވިޓީ ޔުނީފޯމް އީވް ގާމެންޓްގެ ފަރާތުން ވިއްކަމުން އަންނައިރު އެކްޓިވިޓީ ޔުނީފޯމްތައް ނުލިބެގެން ބައެއް ބަލެނިވެރިން ވަނީ ޝަކުވާކޮށްފައެވެ. އީވް އިން ރެހެންދި ސްކޫލްގެ އެކްޓިވިޓީ ޔުނީފޯމް މިއަހަރު އަލަށް ވިއްކަން ފަށާފައިވާއިރު އީވް އިން ބުނީ އެކަމާއި ގުޅިގެން ދަތިތަކެއް ހުރެދާނެ ކަމަށާއި ބައެއް ސައިޒްތައް މިހާރު ވެސް ހުސްވެފައިވާ ކަމަށެވެ. އަދި ޖެނުއަރީ މަސް ނިމެންވާއިރަށް އެކްޓިވިޓީ ޔުނީފޯމްގެ ހުރިހާ ސައިޒެއް ލިބޭނެ ކަމަށެވެ.\nރާއްޖޭގައި ޖުމްލަ 213 ސުކޫލެއް ހިންގާއިރު އެޑިއުކޭޝަން މިނިސްޓްރީގެ ފަރާތުން ބުނީ ސްކޫލްތަކަށް ބޭނުންވާ އެންމެހާ ތައްޔާރީތައް މިހާރު ނިމިފައިވާ ކަމަށެވެ. އެގޮތުން ހުރިހާ ސްކޫލަކަށް ޓީޗަރުން ވެސް ހަމަވެފައިވާ ކަމަށް މިނިސްޓްރީން މައުލޫމާތުދެއެވެ.\nސްކޫލްތަކަށް ބޭނުންވާ ތަކެތި ވިއްކާ ފަރާތްތަކަށް އެންމެ ވިޔަފާރި ރަނގަޅުވާ ދުވަސްކޮޅަކީ ސްކޫލް ބަންދާ ދިމާކޮށެވެ.


CID aai Aahat alun Sony TV ah | Mihaaru\n"ސީއައިޑީ" އާއި "އާހަތު" އަލުން ސޮނީ ޓީވީ އަށް\n06 އެޕްރީލް 2020 - 09:05\nކޮރޯނާވައިރަހާ ހެދި އިންޑިއާ 21 ދުވަހުގެ ލޮކްޑައުނަކަށް ގޮސް، ޓީވީ އުފެއްދުންތަކުގެ ޝޫޓިން ވެސް ހުއްޓި، ޝޯތަކުގެ އާ އެޕިސޯޑްތަކެއް ގެނެސްދެވެން ނެތުމުން ކުރީގެ ޝޯތައް މި ދަނޑިވަޅުގައި ވަނީ އަލުން ދައްކަން ފަށައިފަ އެވެ.\nކުށްތައް ތަގުގީގުކުރަން ސީއައިޑީގެ ޓީމަކުން ކުރާ މަސައްކަތްތައް ދައްކުވައިދޭ "ސީއައިޑީ" ސޮނީން ހުއްޓައިލީ ދައްކަމުންދާތާ 20 އަހަރު ފަހުން 2018 ގަ އެވެ. މި ޝޯ ހުއްޓައިލުމުން ވަރަށް ގިނަ ބަޔަކު އެކަމާ ވާހަކަ ދައްކާފައިވެ އެވެ.\n"ސީއައިޑީ" ގެ މައިގަނޑު ތިން ކެރެކްޓާ ޝޯގައި ކުޅެފައި ވަނީ އެސިސްޓަންޓް ކޮމިޝަނަރު އޮފް ޕޮލިސް (އޭސީޕީ) ޕްރަދިއުމަންގެ ރޯލް ކުޅޭ ޝިވާޖީ ސަތަމް އާއި ސީނިއާ އިންސްޕެކްޓަރުންގެ ރޯލް ކުޅުނު ދަޔަނަންދި ޝެޓީ (ދަޔާ) އާއި އަދިތިޔާ ޝްރިވަސްތާވް އެވެ.\nމި ޝޯ އަލުން ދައްކަން ފެށުމާ ގުޅިގެން ދަޔާ ބުނީ ބެލުންތެރިންގެ ވަރަށް ބޮޑު ތަރުހީބެއް ހޯދި ޝޯ އަލުން ގެނެސްދޭން ފެށުމަކީ ވަރަށް ބޮޑު އުފަލެއް ކަމަށެވެ. އަދި މި ވަގުތު ގޭގައި ބަންދުވެފައި ތިބެން ޖެހުމުން ފޫހިފިލުވައިލަން "ސީއައިޑީ" އަކީ ރަނގަޅު އެހީއަކަށް ވާނެ ކަމަށް ގަބޫލުކުރާ ކަމަށް ބުންޏެވެ.\n"ސީއައިޑީ" އޮކްޓޯބަރު، 27، 2018 ގައި ހުއްޓައިލި އިރު ޖެނުއަރީ 21، 1998 ގައި ގެނެސްދޭން ފެށި މި ޝޯގެ ޖުމްލަ 1،547 އެޕިސޯޑް ގެނެސްދީފައިވެ އެވެ.\nއަލުން ދައްކަން ފެށި "އާހަތު" އަކީ ސޮނީން ބިރުވެރި ހާދިސާތަކެއްގެ މައްޗަށް ގެނެސްދިން ޝޯއެކެވެ. މި ޝޯ އަލުން ގެނެސްދޭން ފެށި އިރު، ހަ ސީޒަނަކަށް 556 އެޕިސޯޑް ގެނެސްދީފައި އެވެ. އޮކްޓޯބަރު 5، 1995 ގައި ގެނެސްދޭން ފެށި "އާހަތު" ހުއްޓައިލީ އޮގަސްޓް 4، 2015 ގަ އެވެ.\n20 aharu fahun Sony ge "CID" huttaalan nimmaifi\nސޮނީ ޓީވީގެ އިތުރުން އިންޑިއާގެ ވަރަށް ގިނަ ޗެނެލްތަކުން މިހާރު އަންނަނީ ކުރީގެ މަގުބޫލު ޝޯތައް ދައްކަމުންނެވެ. އެގޮތުން ބައެއް ޗެނެލްތަކުގެ ސްޓްރީމިން ޕްލެޓްފޯމްތަކުން ގެނެސްދިން ޝޯތަކެއް ވެސް ވަނީ ޓީވީ ޗެނެލްތަކުން ދައްކަން ފަށައިފަ އެވެ.\nބޮލީވުޑް އިންޑިއާ ޓީވީ ޝޯ ސޮނީ އެންޓަޓެއިމަންޓް ނެޓްވޯކް ޓީވީ ސިލްސިލާ\nސީއައިޑީ ވަރެއް ނުވާނެ، އަދިވެސް ސީއައިޑީ ގެ އައު އެޕިސޯޑުތައް ކުޅެންވިއޭ.... ސަޕޯޓު ލިބޭނެ\nआहट އާހަތް އެއްނޫން އާހަޓް ސީއައިޑީ އަދި އާހަޓްގެ ވަރަށް ގިނަ އެޕިސޯޑު ބެލިން. އެކަމަކު އިންޑިއާ މީހުން ގެ މިފަދަ ކޮންމެ އުފެއްދުމެއްގައި ކޮންމެވެސް ކަހަލަ ހަމަނުޖެހޭ ތަންކޮޅެއް ނުވަތަ ތަންތަން ހުންނާނެ. ކަޕީލް ޝަރްމާ ޝޯއެއްގައި މިފަދަ ހަމަނުޖެހޭ ތަންތަން ހޮލީވުޑް ބޮލީވުޑް ކޮމްޕެއަރ ކޮށްދިން.


LIVE: Atholhutherey Ge Adhadhu Dhashah - Vaguthu\nއަތޮޅުތެރޭގެ އަދަދު ދަށަށް!\nރާއްޖެ އާއި ލަންކާ އިނގިރޭސިވިލާތުގެ ރަތް ލިސްޓުން ނަގައިފި.\nBREAKING NEWS: Raajje Aai Lanka UK Ge Red List In Nagaifi https://t.co/TIIkoHa9zC\n— Vaguthu Online (@VaguthuOnline) September 17, 2021\nކޮވިޑް-19ގެ ވޭދަނަތަކާއި ގުޅިގެން މިދިޔަ އޮގަސްޓް މަހުގެ 21 ވަނަ ދުވަހު ބަންދުކުރި ފުވައްމުލައް ސިޓީ ހުޅުވާލަލައިފި.\nBREAKING: 28 Dhuvas Fahun Fuvahmulah City Hulhuvaalaifihttps://t.co/v3ywhPmz3B\nކޮވިޑް-19އިން ދިފާއުވުމަށް ޖަހަމުންގެންދާ ވެކްސިން ފުރިހަމަކޮށްފައިވާ ފަރާތްތަކަށް ތައިލެންޑްގެ ބެންކޮކް ހުޅުވާލަން ނިންމައިފި\nCovid Vaccine Furihama Kohffaivaa Faraaithakah Bangkok Hulhuvaalaneehttps://t.co/thULxa6nnz\nހދ. ނޮޅިވަރަމުން މާލެ ފޮނުވި ކޮވިޑް ބަލި މީހަކު މިއަދު ނިޔާވެއްޖެ.\nBREAKING | Nolhivaram In Male' Fonuvi Covid Bali Meehaku Niyaavejjehttps://t.co/rTmq38uDUV\nކޮވިޑް-19 ފެތުރުން ކޮންޓްރޯލް ކުރަން ސްރީލަންކާ ފުރަބަންދު (ލޮކްޑައުން) ކޮށްފައި އޮތް މުއްދަތު އަނެއްކާ ވެސް އިތުރު ކޮށްފި\nBREAKING | Lanka Furabandhu Ge Muhdhathu Anehkaaves Ithuru Koffihttps://t.co/mbU4eKOw4C\nމެއި މަހު ރާއްޖޭގެ އަދަދު އެންމެ ބޮޑަށް ގޯސްވެގެން ދިޔައިރު އަތޮޅުތެރޭގެ މީހުން ދިރިއުޅޭ ރަށްތަކަށްވުރެ ގިނަ މީހުން ކޮވިޑަށް ފައްސިވަމުން ދިޔައީ މާލެ އިންނެވެ. ނަމަވެސް ޖޫން މަހުގެ ފުރަތަމަ ހަފްތާއަށް ފަހު އަތޮޅުތެރޭގެ މީހުން ދިރިއުޅޭ ރަށްތަކުން ފައްސިވާ މީހުންގެ އަދަދު އައީ އިތުރުވަމުންނެވެ. ޖުލައި މަހާއި އޮގަސްޓް މަހު މާލޭގެ އަދަދުތައް ދަށަށް ދިޔައިރު އަތޮޅުތެރޭގެ މީހުން ދިރިއުޅޭ ރަށްތަކުގެ އަދަދުތައް ދިޔައީ މަތިވަމުންނެވެ. ނަމަވެސް މިއަދަކީ ފާއިތުވި ދެމަސް ދުވަހުގެ ތެރޭގައި ވެސް އަތޮޅުތެރެއިން އެންމެ މަދު ބަޔަކު ކޮވިޑަށް ފައްސިވި ދުވަހެވެ.\nމިއަދު އަތޮޅުތެރޭގެ މީހުން ދިރިއުޅޭ ރަށްތަކުން ފައްސިވީ 38 މީހުންނެވެ. މިއަދު މާލެ އިން ފައްސިވީ 36 މީހުންނެވެ. ރިސޯޓްތަކުން މިއަދު 16 މީހުން ފައްސިވިއެވެ. މިއަދަކީ ޖުލައި މަހުގެ 18 ވަނަ ދުވަހަށް ފަހު އަތޮޅުތެރޭގެ މީހުން ދިރިއުޅޭ ރަށްތަކުން އެންމެ މަދު ބަޔަކު ކޮވިޑަށް ފައްސިވި ދުވަހެވެ.\nމިއަދު ކޮވިޑަށް ފައްސިވި މީހުންނާއިއެކު ސެޕްޓެމްބަރ މަހު ރާއްޖެ އިން ކޮވިޑަށް ފައްސިވި މީހުންގެ ޖުމްލަ އަދަދު ވަނީ 2136 އަށް އަރާފައެވެ. އޭގެތެރެއިން 1215 މީހުން ފައްސިވީ އަތޮޅުތެރޭގެ މީހުން ދިރިއުޅޭ ރަށްތަކުންނެވެ. މާލެ އިން ސެޕްޓެމްބަރ މަހު ފައްސިވެފައި ވަނީ 703 މީހުންނެވެ. ރިސޯޓްތަކުންނާއި ސަފާރީތަކުންނާއި ސިނާއީ މަސައްކަތް ކުރާ ރަށްތަކުން ސެޕްޓެމްބަރ މަހު ވަނީ 218 މީހުން ފައްސިވެފައެވެ.\nމިހާރު ރާއްޖޭގައި 1774 މީހުން ކޮވިޑް ޖެހިފައި އެބަތިއްބެވެ. އޭގެތެރެއިން 18 މީހުންނަށް ހޮސްޕިޓަލްގައި އަންނަނީ ފަރުވާ ދެމުންނެވެ.\nރާއްޖެ އިން ކޮވިޑް ޖެހުނު މީހުންގެ ތެރެއިން 144 މީހަކު މިއަދު ވަނީ ކޮވިޑުން ރަނގަޅުވެފައެވެ.\nރާއްޖެ އިން ކޮވިޑް ޖެހުނު މީހުންގެ ޖުމްލަ އަދަދު މިހާރު 83248 އަށް އަރައެވެ. އޭގެތެރެއިން 81234 މީހުން ވަނީ ކޮވިޑުން ރަނގަޅު ވެފައެވެ. ކޮވިޑް ޖެހިގެން 228 މީހަކު ރާއްޖެ އިން ވަނީ ނިޔާވެފައެވެ.\nކޮވިޑުން ދިފާއުވުމަށް މިހާތަނަށް 390285 މީހުން ވަނީ ވެކްސިންގެ ފުރަތަމަ ޑޯޒް ޖަހާފައެވެ. ވެކްސިންގެ ދެޑޯޒް 328630 މީހުން ވަނީ ފުރިހަމަ ކޮށްފައެވެ.\nBREAKING NEWS:Adhadhu Dhashah: Miadhu Fassivee 86 Meehun https://t.co/osNtZ9ZNiz\n— Vaguthu Online (@VaguthuOnline) September 16, 2021\nސެޕްޓެމްބަރު 17, 2021 01:15\nވ ކަންނެތް ހެޑްލައިން އެއް 😞😂


Sri Devi Ge Maraa, Bodu Gangster Akaai Gulhumeh Vey?! - Vaguthu\nބޮލީވުޑުގެ ފުރަތަމަ އަންހެން ސުޕަރސްޓަރ، ސްރީ ދެވީ މަރުވެފައި އޮއްވާ ފެނުނީ މި އަހަރުގެ ފެބުރުއަރީ މަހުގެ 25 ވަނަ ދުވަހުއެވެ. އާއިލާގެ ކައިވެންޏަކަށް ދުބާއީއަށް ގޮސް ހުއްޓާ، ބާތުޓަބެއްގެ ތެރެއިން ސްރީ ދޭވީ ފެނުނުއިރު، އޭނާގެ މަރާ ބެހޭގޮތުން އޭރުން ފެށިގެން ދަނީ އެކި ގޮތްގޮތަށް ވާހަކަ ދެކެވެމުންނެވެ.\nއެގޮތުން، އެއީ ރާވައިގެ ކުރި ކަމެއްކަމަށް ކުރީގެ ފުލުހަކުވެސް ބުނެފައިވެއެވެ. ހަމައެހެންމެ، މިކަމަށް ބާރު ލިބޭ އެހެން ކަމެއް، އިންޑިޔާ ފުލުހުންގެ ކުރީގެ އެސިސްޓަންޓް ކޮމިޝަނަރަކުވެސް ވަނީ ހާމަކޮށްފައެވެ.\nރިޓަޔާ ކޮށްފައިވާ އޭސީޕީ ވޭދް ބުޝާން ބުނެފައިވާ ގޮތުގައި ސްރީ ދޭވީގެ މަރާ، އަންޑަވޯލްޑްގެ ބޮޑު ގޭންގްސްޓާރެއް ކަމުގައިވާ ދާއޫދު އިބްރާހީމާ ގުޅުމެއްވާކަމަށް ތުހުމަތުކުރެވެއެވެ. ސަބަބަކީ، އެއީ ދުބާއީގެ ގިނަ ކަންކަމާ ގުޅުން އޮންނަ، ގިނަ ކަންކަމަށް ބާރު ފޯރުވާ މީހެއްކަމަށް ވާތީއެވެ.\nމިހާރު ޕްރައިވެޓް އިންވެސްޓުގޭޝަން އެޖެންސީއެއް ހިންގަމުންދާ ބުޝާން ބުނެފައިވާ ގޮތުގައި، އެކަންކަން އިތުރަށް ބެލުމަށްޓަކައި އޭނާވަނީ ސްރީ ދެވީ ދުބާއީގައި ހުރި ހޮޓަލުގައިވެސް ހުރެފައެވެ. އެތަނުގައި ހުރެގެން ބެލި ބެލުމުން، އެހޮޓަލަކީ ދާއޫދާ ގުޅުން އޮންނަ ތަނެކެވެ. އެހެންކަމުން، އެފަދަ ކަމެއް ކުރުމަކީ ދަތިކަމަށް ނުވާނެކަމަށް ބުނެފައިވެއެވެ.\nމީގެއިތުރުންވެސް، އިންޑިޔާގެ މީޑިޔާތަކަށް މައުލޫމާތު ދެމުން އޭސީޕީ ބުނެފައިވަނީ ސްރީ ދޭވީގެ ލޭގެ ސާމްޕަލްގެ ރިޕޯޓާއި އޭނާގެ ފުއްޕާމެއަށް ފެން އެޅިފައި ހުރި މިންވަރު އަންގައިދޭ ރިޕޯޓު ދިނުމަށް، އެޤައުމުގެ ފުލުހުންގެ ކިބައިން އެދުމުން އެފަރާތްތަކުންވަނީ އެކަންކަމަށް ދެކޮޅު ހަދާފައެވެ. އަދި، ދީފައިވަނީ ހަމައެކަނި ޕޯސްޓްމޯޓަމް ރިޕޯޓުކަމަށްވެސް އޭނާ ބުނެފައިވެއެވެ.\nސްރީ ދޭވީގެ މަރާ ގުޅިގެން އަނެއްކާވެސް މިފަދަ ސުވާލުތަކެއް އުފައްދާފައިވާއިރު، ސްރީ ދޭވީގެ މަރުގެ ތަޙުޤީޤު އަލުން މުރާޖަޢާ ކުރުމަށް ސުޕްރީމް ކޯޓަށް ހުށަހަޅާނެކަމަށް ބުޝާން ބުނެފައިވެއެވެ.\nމެއި 23, 2018 - 21:53\nއެންމެ އެކަށީގެންވަނީ ތިކަމާ ގެރިއަކާ ގުޅުމެއް އޮތީކަމަށް.\n23 ގަޑިއިރު ކުރިން 1


ދެގެރި ތަޅަންޏާ ކަށްގަލަ ބާރު ކުރާނެ! - DhiDaily\nދައްކަން މިއުޅެނީ އެހާރު އެކަން ކުރަން ”އޯކޭ“ ވި ބަޔަކު މިހާރު އެކަން ކުރުމަށް ދެކޮޅު ހަދާ ވާހަކައެވެ.\nފަހަރެއްގާ މިވާހަކަ އަކީ އެންމެހާ ކިޔުންތެރިން ރުހޭ ވާހަކައެއް ނުވެދާނެއެވެ. އެހެން ނަމަވެސް މިއީ އަޅުގަނޑުގެ ހިޔާލެއް ނޫނެވެ. ނޫނީ ހަދަހަދައިގެން ދައްކާ ވާހަކައެއް ވެސް ނޫނުވެ. މިއީ އެއް އިރެއްގައި ސިޔާސީ ބައެއް ބޭފުޅުން ދައްކަވާފައިވާ ވާހަކަތަކެވެ.\nހުޅުމާލޭގެ މައްސަލަ ބޮޑަށް ގޯސްވެގެން ދިޔައީ، އިދިކޮޅު ކޯލިޝަނުން ހުކުރު ދުވަހުގެ ރޭ ”ކޮތަރު ކޮށި“ ނަމުގައި ޖަލްސާއެއް ބޭއްވުމަށް ނިންމާ އެކަމަށް ތައްޔާރީތައް ވާން ފެށި ހިސާބުންނެވެ. ހުޅުމާލޭގެ ބެލެނިވެރި ފަރާތުގެ ގޮތުގައި އޮތް ހައުސިންގް ޑިވަލޮޕްމަންޓް ކޯޕަރޭޝަން (އެޗްޑީސީ) އަތުން ހުޅުމާލޭގެ ބެލެނިވެރިކަން ބާތިލްކޮށް މާލޭ ސިޓީ ކައުންސިލްގެ ބެލުމުގެ ދަށަށް ގެންދިޔައީވެސް މި މައްސަލަ ގަނޑުގެ ތެރޭގައެވެ.\nމި މައްސަލަ އާއި ގުޅިގެން އެޗްޑީސީއިން ބުނަމުން އަންނަނީ، ހުޅުމާލެ އަކީ، އެ ފަރާތުން ހަރަދުކޮށް އެ ކޯޕަރޭޝަންގެ މައްޗަށް ރަޖިސްޓަރީ ކޮށްދީފައިވާ ބިމެއް ކަމަށެވެ. އެހެން ކަމުން އެތަނަށް ބަޔަކު ބޭނުންހާ ކަމެއް ނުކުރެވޭނެ ކަމަށެވެ. އަދި އެކަން ކުރާނަމަ ކޯޓަށް ދާންވެސް ނިންމާފައި ވާކަމަށް އެޗްޑީސީއިން އަންނަނީ ބުނަމުންނެވެ. އަދި އެކޯޕަރޭޝަންގެ ހުއްދަ ނުހޯދާ ޖަލްސާ ބާއްވަން އުޅޭ ކަމަށްބުނެ އެ ކޯޕަރޭޝަނުން ވަނީ ފުލުހުންނަށް މައްސަލަ ހުށައަޅާފައެވެ. އެ ކަމާއި ގުޅުގެން ފުލުހުން އަންނަނީ އެސަރަހައްދުގައި ފޯރި މަރަމުންނެވެ.\nއެހެން ނަމަވެސް މާލޭ ސިޓީ ކައުންސިލުން މިކަމާއި މެދު ދެކެނީ އަދި މުޅިން އެހެން ގޮތަކަށެވެ. ސިޓީ ކައުންސިލުން ބުނަނީ ހުޅުމާލެއަކީ، އެ ކައުންސިލުގެ އިހްތިސާސްތެރޭ ހިމެނޭ ތަނެއް ކަމަށެވެ. އެހެން ކަމުން އެތަނުގެ ބެލެނިވެރި ފަރާތަކީ، ކައުންސިލް ކަމަށާއި، އެތަނުގައި ކުރަންޖެހޭ ކަންކަން ކުރާނީ އެ ކައުންސިލުން ކަމަށެވެ. އަދި އެއީ ލާމަރުކަޒީ ގާނޫނުން ސިޓީ ކައުންސިލްގެ ބެލުމުގެ ދަށުގައިވަ ތަނެއްކަން ވަރަށް ސާފުކޮށް އެނގޭ ކަމަށްވެސް ކައުންސިލުން ވަނީ ބުނެފައެވެ.\nމީގެ އިތުރުން މާލެ ސިޓީގެ މޭޔަރު ޑރ. މުހައްމަދު މުއިއްޒު ވަނީ، އެކައުންސިލުން ރަސްމީކޮށް އިދިކޮޅު ކޯލިޝަނަށް ޖަލްސާ ބޭއްވުމުގެ ހުއްދަ ދިނުމުން އެކަމަށް ހުރަސް އަޅާ ފުލުހުން ކުރަމުން އަންނަ ކަންކަމަށް ވަރަށް ބޮޑަށް ފާޑު ކިޔާފައެވެ. އެމަނިކުފާނު އިއްޔެގެ ވަގުތެއްގައި ކުރެއްވި ޓުވީޓުގައި ވިދާޅުވީ، ކައުންސިލްގެ އިޙްތިޞާސްގެ ތެރޭގައިއޮންނަ ސަރަހައްދެއްގައި ސިޔާސީޕާޓީއަކުން ޖަލްސާއެއްބާއްވަން އެދުމުން،އެކަމަށް ކައުންސިލުން ދީފައިވާހުއްދަ ތަންފީޒުކުރުމަށް ދިވެހި ފުލުހުންގެ އިދާރާ އިން ހުރަސްއަޅުއްވަމުންދާތަން ފެންނަމުންދާތީ އެކަމުގައި ޕޮލިސް ގާނޫނީގޮތުން ޖަވާބުދާރީކުރުވާނެކަމުގައި ވިދާޅުވެފައެވެ.\nމިހާ ހިސާބުން ފުލުހުން މީގެ ކުރިން ވިދާޅުވި ވާހަކައެއް ކިޔުންތެރިންނާއި ހިއްސާ ކޮށްލާނަމެވެ.\nހިޔާ ފްލެޓް ހިމެނޭ ސަރަހައްދާ އެ ފްލެޓް ތަކުގެ ތެރޭގައި ގާނޫނާއި ހިލާފު އެތައް އަމަލެއް ކުރަމުން ދާއިރުވެސް އެކަން ހުއްޓުވަން ދަތި ތަކާއި ކުރިމަތި ވަނީ، އެކަށީގެންވާ ވަރަށް ފުލުހުން ނެތުމުން ކަމަށް ވަނީ ބުނެފައެވެ. އެހެން ނަމަވެސް މިއަދު މި ފެންނަނީ މުޅިން އެހެން މަންޒަރެކެވެ. އެ ސަރަހައްދަށް ވަދެވެނީވެސް ފުލުހުންގެ 02 ބެރިކޭޑު ހުރަސްކޮށް ފުލުހުން ވެއްދުމުންނެވެ. އެހެން ކަމުން ކުއްލިއަކަށް ފުލުހުންގެ އަދަދު އެކަށީގެންވާ ވަރަށް ހަމަވީތޯ މިއީ ރައްޔިތުންގެ ހިތުގައި އުފެދޭނެ ސުވާލެކެވެ.\nދެން ހިއްސާ ކޮށްލާނީ، ރައްޔިތުންގެ މަޖިލީހުގެ އިންތިހާބަށް ކެމްޕެއިން ކުރުމުގެ ތެރޭގައި މިހާރުގެ ރައްޔިތުންގެ މަޖިލީހުގެ ހުޅުމާލޭ ދާއިރާގެ މެމްބަރު، އަލީ ނިޔާޒް ދެއްކެވި ވާހަކަ ފުޅެކެވެ. ޕީއެސްއެމް އިން ގެނެސްދިން ޕްރޮގްރާމެއްގައި ވާހަކަ ފުޅު ދައްކަވަމުން އިއްޒައްތެރި މެމްބަރު ވިދާޅުވީ، އެޗްޑީސީގެ މުށު ތެރޭގައި އޮތް ހުޅުމާލެ ހިންގުމުގެ ބާރު ލާމަރުކަޒީ ގާނޫނުގެ ތެރެއިން އެކަމަށް ހައްލު ހޯއްދަވައި ދެއްވާނެ ކަމަށެވެ.\nހުޅުމާލެ ދާއިރާ މެމްބަރ @ali_niya މިހެންވެސް ބުނި🤷🏻♂ pic.twitter.com/VUdIZaC5yf\n— Ibrahim Shujau (@IbrahimShujaau) December 9, 2021\nމީގެ އިތުރުން މާލެ ސިޓީ ކައުންސިލް އިންތިހާބު ދުވަސްވަރު މާލޭގެ މޭޔަރު ކަމަށް ސަރުކާރު ހިންގާ މައި ޕާޓީ އެމްޑީޕީގެ ޓިކެޓުގައި ވާދަ ކުރެއްވި، އަނަސް އަބްދުއްސައްތާރު ރާއްޖެ ޓީވީ އިން ގެނެސްދިން ޕްރޮގްރާމެއްގައި ވިދާޅުވީ، ހުޅުމާލެ އަކީ މާލެ ސިޓީ ކައުންސިލްގެ އިހްތިސާސްގެ ތެރޭގައި ހިމެނޭ ތަނެއް ކަމަށެވެ. އަދި ހުޅުމާލޭގެ ކަންކަން ކުރުމާއި، އެތަނުން ރައްޔިތުންނަށް ދޭންޖެހޭ ހިދުމަތް ދިނުމަކީ، މާލެ ސިޓީ ކައުންސިލް އިން ކުރަންޖެހޭ ކަމެއް ކަމަށެވެ. އަދި އެކަން ކުރައްވާނެ ކަމަށްވެސް އެދުވަހު އަނަސް ވިދާޅުވިއެވެ.\nމިއީ އަނަސް.މާލެ ސިޓީ މޭޔަރ ކަމަށް އެމް.ޑީ.ޕީ ޓިކެޓުގައި ވާދަކުރެއްވި އަނަސް.އަނަސް ބުނީ ކީކޭ؟@hdcmaldives pic.twitter.com/yxSjvuDRI7\nދުވާރު މަތީ ހުރެ މަގުގެ ދެކޮޅު ބަލަން ހުންނަ މީހެއްގެ ގޮތަށް މިއަދު ހުޅުމާލޭގެ ކަންކަމުގައި ދާންޖެހެނީ، ކޮންތާކަށް ކަމެއް ނޭނގެއެވެ. ގާނޫނަކުން ސާފުކޮށް ކައުންސިލްގެ ބެލުމުގެ ދަށަށް ހުޅުމާލެ ގެންދިޔަސް އެކަމަށް ފަރުވާލެއް ނެތްތަން ދަނީ ފެންނަމުންނެވެ. އެހެން ނަމަވެސް އަދުގެ ސަރުކާރަކީ، ލާމަރުކަޒީ ނިޒާމް ރާއްޖެއަށް ތައާރަފް ކޮށްދެއްވި ސަރުކާރުކަން ފާހަގަ ކުރަމެވެ. އެހެން ކަމުން މިކަމުގެ ހަގީގަތް ސަރުކާރަށްވުރެ ވަކި ބޮޑަށް އެނގޭނެ ފަރާތެއް ހުރެދާނެ ކަމީ ސުވާލު އުފެދޭ ކަމެކެވެ.\nކޮންމެއަކަސް ހުޅުމާލޭގައިވެސް ތިބީ ހަމަ ދިވެހި ރައްޔިތުންނެވެ. އެހެން ކަމުން އެ ރައްޔިތުންގެ ހައްގުތަކެއްވެސް ވާނެއެވެ. އަދި އެކަމަކީ، އެޗްޑީސީއިން ކޮށްދޭންޖެހޭ ކަމެއް ވިޔަސް، ނުވަތަ މާލޭ ސިޓީ ކައުންސިލުން ކޮށްދޭންޖެހޭ ކަމެއް ވިޔަސް އެކަން އެންމެ ފުރިހަމަ ގޮތުގައި ކުރުމަކީ، އެންމެ ރަނގަޅު ގޮތް ކަމަށް ދެކެމެވެ. މިކަމުގައި ދެބައިމީހުން އަރާރުން ވާނަމަ ގެއްލުން ވާނީ، ހަމަ ރައްޔިތުންނަށެވެ. އެހެނީ ދެގެރި ތަޅަންޏާ ކަށްގަލަ ބާރު ކުރާނެއެވެ.\nTags: އަނަސްއަލީ ނިޔާޒްއެޗްޑީސީގެ މެނޭޖިން ޑިރެކްޓަރ ސުހައިލްޑރ. މުއިއްޒު


Idhikolhu coalition in Foreign secretory Shringla aai baddhalukoffi\nއިދިކޮޅު ކޯލިޝަނުން ޝްރިންގްލާ އާއި ބައްދަލުކުރެއްވުމުގެ ތެރެއިން\nއިދިކޮޅު ކޯލިޝަނުން ޝްރިންގްލާއާ ބައްދަލުކޮށް ޝަކުވާތަށް ހިއްސާކޮށްފި\n10 ނޮވެންބަރ 2020 - 18:41:34\nފޮރިން ސެކްރެޓަރީ އަބްދުލްއަފޫރު މުހައްމަދުގެ ދައުވަތަކަށް ރާއްޖެ ވަޑައިގެން އުޅުއްވާ އިންޑިއާގެ ފޮރިން ސެކްރެޓަރީ ޝްރީ ހަރްސް ވަރްދަން ޝްރިންގްލާއާއި، އިދިކޮޅު ޕްރޮގްރެސިވް-ކޮންގްރެސް ކޯލިޝަނުން ބައްދަލުކުރައްވައިފިއެވެ.\nމި ބައްދަލުކުރެއްވުން ބޭއްވުނީ، އިންޑިޔާ ހައިކޮމިޝަންގައެވެ. މި ބައްދަލުވުމުގައި އިދިކޮޅު ކޯލިޝަނުން ވަނީ ރައީސް އަބްދުﷲ ޔާމީންގެ ޝަރީއަތަކީ ބައިނަލްއަގްވާމީ އުސޫލުތަކާއި ދިވެހިރާއްޖޭގެ ގާނޫނު އަސާސީއާއި ފުށޫއަރާ ޝަރީއަތެއްކަމަށް ފާހަގަކޮށްފައެވެ. އަދި ރައީސް ޔާމީންގެ ޝަރީއަތުން ދޭހަވަނީ މިސަރުކާރުގައި ޑިމޮކްރަސީއަށް ކުޑަވެސް އިހުތިރާމެއް ނެތްކަން ކަމަށް ވަނީ ފާހަގަކޮށްފައެވެ.\nމީގެ އިތުރުން ޝަރުއީ ދާއިރާއަށް ސަރުކާރުން ސީދާގޮތެއްގައި ނުފޫޒު ފޯރުވާކަމަށް ވަނީ ތުހުމަތު ކޮށްފައެވެ. އެގޮތުން ޝަރުއީ ދާއިރާއަށް ސަރުކާރުން ފޯރުވަމުންދާ ނުފޫޒުގެ އެންމެ ބޮޑު އަސްލަކީ ޖުޑިޝަލް ސަރވިސް ކޮމިޝަންކަމުގައި ވެސް ވަނީ ފާހަގަކޮށްފައެވެ.\nއިދިކޮޅު ކޯލިޝަންގެ ޝަކުވާތަށް ހިއްސާކުރުމުގެ އިތުރުން، ކުރީގެ ރައީސް ޑރ. މުހައްމަދު ވަހީދު ހަސަންވަނީ އިންޑިޔާއިން ރާއްޖެއަށް ވެދެމުންދާ އެހީތެރިކަމަށް ޝުކުރު އަދާކުރައްވާފައެވެ. އަދި ފޮރިން ސެކެޓްރީ ޝްރިންގްލާ ވަނީ، ދިވެހި ރައްޔިތުން ތަމްސީލުކުރާ އެންމެހާ ފަރާތްތަކާ މަޝްވަރާކުރުމަކީ އިންޑިޔާގެ ސިޔާސަތުކަން ފާހަގަކުރައްވައި، އިދކޮޅު ސިޔާސީ ލީޑަރުން އެމަނިކުފާނާ ބައްދަލުކުރެއްވީތީ ޝުކުރު އަދާކުރައްވާފައެވެ.\nއިދިކޮޅު ކޯލިޝަންރައީސް ޔާމީންއިންޑިއާ-ރާއްޖެ\nއިދިކޮޅުން ކާނިވަލުގައި ޖަލްސާ ބާއްވަން ހުއްދަދީފި\nސިޔާސީ ލީޑަރުންނާ ޝްރިންގްލާ ބައްދަލުކުރައްވައިފި\n149 ކިލޯގެ ޑްރަގް މައްސަލަ: ޕީޖީ މަޖިލީހަށް ހާޒިރުކުރަނީ


vnews - Victory in baavvaa FAM ge congress ah thaaeedhu kuran: Youth Ministry\nވިކްޓަރީން ބާއްވާ އެފްއޭއެމްގެ ކޮންގްރެސްއަށް ތާއީދު ކުރަން: ޔޫތު މިނިސްޓްރީ\nކުޅިވަރާ ބެހޭ ވުޒާރާއާ ވަގުތީގޮތުން ހަވާލުވެހުންނެވި ފަތުރުވެރިކަމާ ބެހޭ ވަޒީރު އަލީ ވަހީދު ----\nވިކްޓަރީ ސްޕޯޓްސް ކުލަބުން އިސްނަގައިގެން އަންނަ ހުކުރު ދުވަހު ބާއްވާ ފުޓްބޯޅަ އެސޯސިއޭޝަންގެ ކޮންގްރެސްއަށް ޔޫތު މިނިސްޓްރީން ތާއީދު ކުރަން ނިންމައިފި އެވެ.\nޔޫތު މިނިސްޓްރީގައި މިއަދު ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަވަމުން އެމިނިސްޓްރީ ވަގުތީގޮތުން ހަވާލުވެހުންނެވި ޓުއަރިޒަމް މިނިސްޓަރު އަލީ ވަހީދު ވިދާޅުވީ ރާއްޖޭގެ ފުޓްބޯޅައިގެ ހަލާލަތު މިއަދު ހުރި ގޮތާ މެދު ނުހަނު ކަންބޮޑުވާ ކަމަށެވެ. އަދި ރާއްޖޭގެ ކުލަބްތަކުން މިނިސްޓްރީގައި އެދޭ ކޮންމެ ކަމެއް ގަބޫލް ކުރާނަން ކަމަށްވެސް އަލީ ވަހީދު ވިދާޅުވި އެވެ.\nއަލީ ވަހީދު ވިދާޅުވީ ކުލަބު ތަކުން އިސްނަގައިގެން އަންނަ ހުކުރު ދުވަހު ޕެރަޑައިސް އައިލެންޑް ރިސޯޓްގައި ބާއްވަން ނިންމާފައިވާ އެފްއޭއެމްގެ ކޮންގްރެސްގެ ލިޔެކިއުންތައް ވަނީ ލިބިފައި ކަމަށައި އެހެން ކަމުން އެކޮންގުރެސް އަކީ ގަވާއިދާ އެއްގޮތައްދާ ކޮންގުރެސްއެއް ކަމުން އެކަން ގަބޫލް ކުރާ ކަމަށެވެ. އަދި މާދަމާ ފީފާ އާއި އޭއެފްސީގެ ޓީމެއް ރާއްޖެ ވަޑައިގަންނަވާ ކަމަށައި އެޓީމާ މިނިސްޓުރީން ބައްދަލުކުރައްވާ އެފެއޭއެމްގެ އަމަލުތައް ހިއްސާ ކުރައްވާނެ ކަމަށްވެސް އަލީ ވަހީދު ވިދާޅުވި އެވެ.\nއަލީ ވަހީދު ވިދުޅުވީ އެފްއޭއެމްގެ އިދާރާއިން އެމްއެމްޕީއާރުސީގެ މައްސަލާގައި ކަޅު ދަބަސްތަކެއް ނެރުނު ވާހަކަ ތަކަކީ ރާއްޖޭގެ އެއްވެސް ރައްޔިތަކަށް އޮޅިފައި އޮތް ވާހަަކައެއް ނޫން ކަމަށެވެ. އެހެން ވީމާ ކުޅިވަރުގައި ލައިން ކޮރަސް ނުކުރައްވާ، ސީޔާސީ ކަންކަން އެއްނުކުރެއް ވުމަށްވެސް އަލީ ވަހީދު މިއަދު ވަނީ ކުޅިވަރު އެސޯސިއޭޝަންތައްކަށް ގޮވާލައިފައެވެ.\nމީގެ އިތުރުން އަލީ ވަހީދު ވިދާޅުވީ މިސަރުކާރަށް އެއްބާރުލުން ނުދޭ ހަމައެކަނި އެސޯސިއޭޝަނަކީ އެފްއޭއެމް ކަމަށައި އެހެން ހުރިހާ ކުޅިވަރު އެސޯސިއޭޝަންތަކުން ސަރުކާރަށް އެއްބާރުލުން ދޭކަމަށެވެ. އަދި މިސާރުކާރުން މަސައްކަތް ކުރާނީ ހުރިހާ ކުޅިވަރު އެސޯސިއޭޝަންތައް ގޮވައިގެން ކަމަށް ވެސް އަލީ ވަހީދު ވިދާޅުވި އެވެ.\nވިކްޓަރީން ބާއްވާ އެފްއޭއެމްގެ ކޮންގްރެސްއަށް ތާއީދު ކުރާ ކަމަށް ޔޫތު މިނިސްޓްރީން މިއަދު ވިދާޅުވިއިރު، އެކޮންގްރެސް ވިކްޓަރީން ބާއްވަނީ ކޮންގްރެސް ބޭއްވުމުގެ ފުރުސަތު އެފްއޭއެމުން ނުދިނުމުގެ ސަބަބުން ވޯޓުލެވޭ ކުލަބުތަކުގެ ގާނޫނީ އަދަދު ހަމަކޮށްގެން ނެވެ.\nއެފްއޭއެމުގެ ގަވާއިދު ބުނާގޮތުން މެމްބަރު ކްލަބްތަކުގެ ފަންސާސް އިންސައްތަ މެމްބަރުން ހުށަހަޅައިފިނަމަ 14 ދުވަސްތެރޭ އެކްސްޓްރާ އޯޑިނަރީ ކޮންގްރެސްއެއް ބޭއްވުމަކީ އެފްއޭއެމްގެ އެގްޒެކެޓިވް ބޯޑުގެ މަސްއޫލިއްޔަތެކެވެ. އަދި އެފްއޭއެމުން މި ކޮންގްރެސް ނުބާއްވައިފިނަމަ އޭއެފްސީ އަދި ފީފާގެ އެހީތެރިކަމާއެކު އެކްސްޓްރާ އޯޑިނަރީ ކޮންގްރެސްއެއް ބޭއްވުމުގެ ބާރު ރަޖިސްޓްރީ ކޮށްފައިވާ ކުލަބުތަކަށް ލިބެއެވެ.\nއެފްއޭއެމުން ކޮންގްރެސް ނުބާއްވަން ނިންމީ ހުށައެޅި 14 ކުލަބުގެ ތެރެއިން ރޮކްސްޓްރީޓާއި ފޯކައިދޫއަކީ އެފްއޭއެމުގައި ރަޖިސްޓްރީކޮށްފައިވާ ބަޔަކަށް ނުވާޠީކަމަށް ބުނެއެވެ. އަދި ނިއުރޭޑިއަންޓަކީ އެފްއޭއެމުން ސަސްޕެންޑުކޮށްފައިވާ ކުލަބެއް ކަމަށާއި އިތުރު ހަތަރު ކުލަބަކުން ސޮއި އަނބުރާ ގެންގޮސްފައިވާ ކަމަށް ބުނެއެވެ.\nނަމަވެސް މައްސަލަ ހުށައެޅި ވިކްޓްރީން އެވާހަކަތަށް ދޮގުކުރިއެވެ. އަދި އެއްވެސް ކުލަބަކުން ނަން ނަގާފައިނުވާ ކަމަށްވެސް ބުންޏެވެ.


ކޯވިޑް19: އިއްޔެ އިތުރު 67 މީހަކު ފައްސިވެއްޖެ! | Sandhaanu\nކޯވިޑް19: އިއްޔެ އިތުރު 67 މީހަކު ފައްސިވެއްޖެ!\nރާއްޖެއިން ކޯވިޑް19 އަށް އިތުރު 67 މީހަކު އިއްޔެ ފައްސިވެެއްޖެއެވެ. އިއްޔެ ފެނުނު ކޭސްތަކުގެ ތެރެއިން5ކޭސް ފެނިފައިވަނީ އަތޮޅު ތެރެއިންނެވެ. އަދި 62 ކޭސް ފެނިފައިވަނީ މާލެ ސަރަހައްދުންނެވެ.\nއިއްޔެ ފައްސިވީ މީހުންގެ ތެރެއިން 44 މީހުންނަކީ ދިވެހިންނެެވެ. އަދި އަނެއް 23 މީހުންނަކީ ބިދޭސީންކަން ފާހަގަ ކޮށްލެވެއެވެ.\nއިއްޔެ ފައްސިވީ މީހުންނާއި އެކު ބައްޔަށް ފައްސިވީ މީހުންގެ ޖުމްލަ އަދަދު މިހާރުވަނީ 9494 އަށް އަރައިފައެވެ. އޭގެ ތެރޭގައި، 1422 އެކްޓިވް ކޭސް ހިމެނޭއިރު، 104 ފަރާތަކަށް ދަނީ އެޑްމިޓް ކޮށްގެން ފަރުވާ ދެމުންނެވެ. އަދި އައިސޮލޭޝަން ފެސިލިޓީ ތަކުގައި 684 މީހަކުވަނީ އެކަހެރި ކުރެވިފައެވެ.\nއިއްޔެއާއި ހަމަޔަށް އަތޮޅުތެރޭގެ 20 ރަށަކުން އެކްޓިވް ކޭސްތައް ފާހަގަވެފައި ވެއެވެ. މީގެ ތެރޭގައި 29 ރިސޯޓެއްވެސް ހިމެނެއެވެ.


ސޫރަތުއް ނިސާގެ ތަފުސީރު – 15 – ދިވެހި ނޫސް\nHome ⁄ ދީން ⁄ ސޫރަތުއް ނިސާގެ ތަފުސީރު – 15\nސޫރަތުއް ނިސާގެ ތަފުސީރު – 15\n(فِي أَوْلَادِكُمْ ) ތިޔަބައިމީހުންގެ ދަރިންނާއި މެދުގައި. ”އައުލާދް“ އިނީމާ އޭގެ ތެރޭގައި ފިރިހެން ކުދިންނާއި އަންހެން ކުދިންވެސް ހިމެނެއެވެ.\n( لِلذَّكَرِ مِثْلُ حَظِّ الْأُنثَيَيْنِ ) ފިރިހެންކުއްޖަކަށް ދެއަންހެންކުދިންނަށް ލިބޭ މިންވަރެވެ. މިތަނުގައި އަންހެން ކުއްޖަކަށް ލިބޭނީ ފިރިހެންކުއްޖަކަށް ލިބޭމިންވަރުގެ ދެބައިކުޅަ އެއްބަޔޭ ޛިކްރު ކުރެއްވުމުގެ ބަދަލުގައި ދެއަންހެންކުދިންނަށް ލިބޭ މިންވަރު ފިރިހެން ކުއްޖަކަށް ލިބެޔޭ ވަޙީ ކުރައްވާފައިވުމުގެ ޙިކްމަތަކީ ނަޞީބާއި ލިބޭ މިންވަރަކީ ﷲ ގެ ދީލަތިވަންތަކަން އަންގައިދޭ ކަމެވެ. އަންހެނަކަށް ލިބޭނީ ފިރިހެނަކަށް ލިބޭ މިންވަރުގެ ދެބައިކުޅަ އެއްބަޔޭ ޛިކްރު ކުރެއްވިނަމަ، ޢިބާރާތުން ދޭހަވާނީ އުނިކަމެކެވެ. އެހެންކަމުން އަންހެން ކުއްޖަކަށް ވަނީ ފިރިހެން ކުއްޖެއްގެ ދެބައިކުޅަ އެއްބަޔޭ ވަޙީ ކުރެއްވުމުގެ ބަދަލުގައި ދެއަންހެން ކުދިންނަށް ލިބޭ މިންވަރު ފިރިހެން ކުއްޖަކަށް ލިބޭނެޔޭ ވަޙީ ކުރައްވާފައިވަނީ އެވެ.\n(حَظِّ ) ޙިއްސާ ނުވަތަ މިންވަރު،\n(فَإِن كُنَّ نِسَاءً فَوْقَ اثْنَتَيْنِ فَلَهُنَّ ثُلُثَا مَا تَرَكَ ) ”އެ ދަރިންނަކީ ދޭކަށްވުރެ މަތީ عدد އެއްގެ އަންހެނުން ކަމުގައިވާނަމަ، މަރުވި މީހާ ދޫކުރި މުދަލުގެ ތިންބައިކުޅަ ދެބައި އެކަނބަލުންނަށެވެ.“\nމިތަނުގައި ( فَوْقَ اثْنَتَيْنِ ) ”ދޭކަށްވުރެ ގިނަވެއްޖެނަމަ“ އޭ އޮތުމުން މުފައްސިރުންގެ މެދުގައި ޚިޔާލުތަފާތުވެފައިވެއެވެ.\nބައެއް މުފައްސިރުން ވިދާޅުވަނީ ދެއަންހެންކުދިން ނުވަތަ އެޔަށްވުރެ ގިނަކުދިން ތިއްބަސް އެހުރިހާ ކުދިންނަށް ލިބޭނީ ތިންބައިކުޅަ ދެބަޔެވެ.\nނަމަވެސް ބައެއް ބޭފުޅުން ވިދާޅުވާ ގޮތުގައި ތިންބައިކުޅަ ދެބައި ލިބޭނީ ދެއަންހެންކުދިންނަށްވުރެ ގިނައިން ތިބިނަމައެވެ. ސަބަބަކީ އާޔަތުގައި ( فَوْقَ اثْنَتَيْنِ ) ”ދޭކަށްވުރެ ގިނަވެއްޖެނަމަ“ އޭ އޮތުމުންނެވެ.\nމި މައްސަލާގައި ރާޖިޙް ގޮތަކީ: ދެއަންހެން ކުދިން ތިއްބަސް އަދި އެޔަށްވުރެ ގިނަ އަންހެންކުދިން ތިއްބަސް އެކުދިންނަށް ލިބޭ މިންވަރަކީ ތިންބައިކުޅަ ދެބަޔެވެ. މިކަމަށް ބާރުލިބޭ ކަންތައްތަކުގެ ތެރޭގައި:\n(وَإِن كَانَتْ وَاحِدَةً فَلَهَا النِّصْفُ ) “ އަދި، އެއީ އެންމެ އަންހެން ދަރިޔަކު ކަމުގައި ވެއްޖެނަމަ، ފަހެ، އެކަނބުލޭގެޔަށް ދެބައިކުޅަ އެއްބަޔެވެ.“ އެހެންކަމުން، އެއްކުއްޖަކަށްވުރެ ގިނަކުދިން ތިބިނަމަ ޙުކުމަކީ ތިންބައިކުޅަ ދެބައިކަން ސާފުވެއެވެ. ވާރުތަމުދަލުގައި އަންހެންކުދިންނަށް ކަނޑައެޅިފައިވާ ފަރްޟަކީ ދެބައިކުޅަ އެއްބައި ނުވަތަ ތިންބައިކުޅަ ދެބަޔެވެ. އެނޫން ފަރްޟެއް ނުވެއެވެ. އެންމެ އަންހެން ކުއްޖަކު ހުރެއްޖެނަމަ ދެބައިކުޅަ އެއްބަޔެވެ. އެޔަށްވުރެ ގިނަ ކުދިން ތިބި ނަމަ ތިންބައިކުޅަ ދެބަޔެވެ.\nދެ އުޚްތުން ތިބިނަމަ އެމީހުންނަށް ކަނޑައަޅުއްވާފައިވާ މިންވަރަކީ ތިންބައިކުޅަ ދެބަޔެވެ. ސޫރަތުއް ނިސާގެ 176 ވަނަ އާޔަތުގައި މާތް ﷲ ވަޙީ ކުރައްވާފައިވެއެވެ. (فَإِن كَانَتَا اثْنَتَيْنِ فَلَهُمَا الثُّلُثَانِ مِمَّا تَرَكَۚ ) މާނައަކީ: ”(މަރުވިމީހާގެ وارث ންނަށް ތިބި) ދެ أخت ން ކަމުގައިވާނަމަ، ފަހެ، އެ ދެ أخت ންނަށް (އެ أخ) ދޫކުޅަ މުދަލުގެ ތިންބައިކުޅަ…\nސޮސެޖް އޮޅި ފޮޅި\n6 hour 43 minutes ago ލަންޑަނުން ސޫޗީއަށް ދިން ޝަރަފު އަތުލައިފި\nމުހިންމީ ރަންފަރުބަދައެއް ހެއްޔެވެ؟ އިސްލާމް ދީން ހެއްޔެވެ؟\nދިވެހިރާއްޖެ އިސްލާމް! ދިވެހި ދައުލަތް އިސްލާމް! މަދީނާ ޔުނިވަރިސިޓީ ބަލައިނުގަނެ ބަލައިގަންނަނީ އޮކްސްފޯޑް ޔުނިވަރސިޓީ!\nރައްޔިތުން އެދެނީ ޤުރްއާނުގަވާ ސައިންޓިފިކް ހެކިތައް ރައްޔިތުންނަށް ގިނަގިނައިން ވިދާޅުވެދެއްވުން


Hajj group thah kandaelhi goi ACC ah Hajj group thah kandaelhi goi ACC ah\nހައްޖު ގުރޫޕްތައް ކަނޑައެޅި ގޮތް އޭސީސީއަށް\nމި އަހަރު ހައްޖަށް މީހުން ގެންދިޔުމަށް ގުރޫޕްތައް ކަނޑައެޅި ގޮތުގައި ކޮރަޕްޝަން އެކުލެވޭ ކަމަށް ބުނެ އަމިއްލަ ފަރާތަކުން އެ މައްސަލަ އެންޓި ކޮރަޕްޝަން ކޮމިޝަން (އޭސީސީ) އަށް ހުށަހަޅައިފި އެވެ. މި އަހަރު އެ ހުއްދަ ދީފައިވަނީ ހައްޖު ކޯޕަރޭޝަނަށާއި އަމިއްލަ ފަސް ގުރޫޕަކަށެވެ.\nމި އަހަރު ހައްޖަށް މީހުން ގެންދިޔުމަށް ހުޅުވާލުމުން 16 ކުންފުންޏަކުން ޕްރޮޕޯސަލް ހުށަހެޅި އެވެ. އޭގެތެރެއިން ހަ ކުންފުންޏެއް ހޮވާފައިވަނީ މާކްސް ލިބުނު ތަރުތީބުން ކަމަށް އިސްލާމިކް މިނިސްޓްރީން ވަނީ ބުނެފަ އެވެ.\nއޭސީސީއަށް ހުށަހެޅި މައްސަލާގައި ތުހުމަތު ކޮށްފައިވަނީ ކުންފުނިތަކަށް ޕޮއިންޓް ދިނުމުގައި ކޮރަޕްޝަން އެކުލެވޭ ކަމަށެވެ.\nއޭސީސީއަށް މިފަދަ މައްސަލައެއް އިއްޔެ ހުށަހަޅާފައިވާއިރު، ހައްޖު ގުރޫޕްތައް ކަނޑައެޅުމުގައި ނުފޫޒު ފޯރުވި ކަމަށް އިސްލާމިކް މިނިސްޓްރީގެ އޮފިޝަލެއް ކަމަށް ބުނާ މީހަކު އަމިއްލައަށް އިއުތިރާފްވާ އޯޑިއޯއެއް ވަނީ ލީކުވެފަ އެވެ.\nއެ އޯޑިއޯގައި އެ އޮފިޝަލް ވަނީ އޭނާ ބޭނުންވާ ގޮތަށް ކަންތައްތައް ކުރާނެ ކަމަށާއި މާލީ ފައިދާ ވާނެ ގޮތްތައް ބަލާނެ ކަމަށް ބުނެފަ އެވެ. އޭގެ އިތުރުން އެހެން ގުރޫޕްތަކުގެ ހުއްދަ ބާތިލުކޮށް، ދެން ކުރިމަތި ލެވޭނީ ފަސް ލައްކަ ރުފިޔާގެ ބިޑު ގެރެންޓީއެއް ބަހައްޓާފައި ޕްރޮޕޯސަލް ގަނެގެން ކަމަށް ވެސް އޭގައި ބުނެ އެވެ. އަދި އަމިއްލައަށް ގުރޫޕްތަކެއް ހަދާފައިވާ ކަމަށް ވެސް ބުނެ އެވެ.\n"ތިނެއް ނޫން، ހަތަރު ގުރޫޕް އަހަރެން ހަދައިފިން، ހަތަރު ގުރޫޕް އިންނާނެ މިހާރު ހަދާފަ، އަނެއްކާ އަނެއް ގުރޫޕް ހަދަނީ މިހާރު، މިރޭ މި ތައްޔާރު ކޮށްލަނީ އޭނާއަށް ހުރިހާ ކަމެއް، މަ މި ހަދައިދެނީ އޭނާއަށް އަނެއް ގުރޫޕް،" އޭނާ ބުނެ އެވެ.\nމި އޯޑިއޯއާ ގުޅިގެން އިސްލާމިކް މިނިސްޓްރީގެ ބަހެއް ހޯދުމަށް މަސައްކަތް ކުރި ނަމަވެސް އެ މިނިސްޓްރީގެ ބަހެއް ނުލިބުނެވެ.


Hazard ah dheyne number eh Real gai neh\nޗެލްސީގެ ފޯވަޑް އެޑެން ހަޒާޑް ރެއާލް މެޑްްރިޑަށް ބަދަލުވުމާމެދު ވަކިގޮތަކަށް ނިމިގެންދާން އޮތީ އެންމެ ފަހުގެ މަރުހަލާ އެވެ. އިނގިރޭސި މިޑީއާތަކުން ރިޕޯޓް ކުރާ ގޮތުގައި، ޗެލްސީއަށް 100 މިލިއަން ޔޫރޯ އާއި އިތުރު ބޯނަސްތައްވެސް ދޭން ރެއާލް މެޑްރިޑުން މިހާރު ވަނީ އެއްބަސް ވެފަ އެވެ.\nރެއާލްގެ ކުޅުންތެރިޔެއްގެ ގޮތުގައި ހަޒާޑް ތައާރަފު ކޮށްދިނުމުގެ ހަފުލާއަށްވެސް މެޑްރިޑްގެ ކުލަބުން ދަނީ ތައްޔާރު ވަމުންނެވެ. އެހެންނަމަވެސް އެހެން މައްސަލައެއް އެބަ ދިމާވެ އެވެ. ހަޒާޑަށް ދޭނެ ނަންބަރަކާ މެދުގައި އުފެދިފައި އޮތް ސުވާލެވެ. ޗެލްސީ އާއި ބެލްޖިއަމްގެ ގައުމީ ޓީމުގައި ހަޒާޑްގެ ރަސްމީ ނަންބަރަކީ 10 އެކެވެ.\nރެއާލުގައި އެ ނަންބަރު ބޭނުން ކުރަނީ، މިޑްފީލްޑާ ލުކަ މޮޑްރިޗެވެ. ރެއާލްގައި އޮންނަ އުސޫލަކީ ޓީމުގެ ކީ ކުޅުންތެރިޔަކު ބޭނުން ކުރަމުންދާ ނަންބަރެއް އެ ކުޅުންތެރިޔެއްގެ އަތުން ނުނެގުމެވެ. މަޝްހޫރު ކްރިސްޓިއާނޯ ރޮނާލްޑޯ ރެއާލް މެޑްރިޑަށް 2009 ވަނަ އަހަރު ބަދަލުވެ، އޭނާ ހަތް ނަންބަރު ބޭނުންވި ނަމަވެސް ރެއާލުން އެ ނަންބަރު އޭނާއަށް ނުދެ އެވެ. އެއީ އޭރު ހަތް ނަންބަރު ބޭނުން ކުރަމުން ދިޔައީ ރެއާލްގެ ލެޖެންޑް ރައުލް ގޮންޒާލޭޒް އެވެ. ރެއާލުން ރޮނާލްޑޯއަށް ދިނީ ނުވަ ނަންބަރެވެ. ރޮނާލްޑޯއަށް ހަތް ނަންބަރު ދިނީ ރައުލް ޓީމު ދޫކޮށްލުމުންނެވެ.\nޗެލްސީގައި ހަޒާޑް އެންމެ ފުރަތަމަ ބޭނުން ކުރީ، 17 ނަންބަރެވެ. އެ ނަންބަރު ރެއާލްގައި ބޭނުން ކުރަނީ، ލޫކަސް ވަޒްކުއޭޒް އެވެ. ރެއާލްގެ ސްކޮޑުން ހުސްކޮށް އިން ހަމައެކަނި ނަންބަރަކީ ނަންބަރު 16 އެވެ. އެއީ ރެއާލްގެ ތާރީހްގައިވެސް އެ ޓީމުގެ އެއްވެސް ތަރިޔަކާ ގުޅޭ ނަންބަރެއް ނޫނެވެ.\nދެން އޮތީ ޓީމުން ދޫކޮށްލާނެ ކުޅުންތެރިޔެއްގެ ނަންބަރު ޖަހައިގެން ހަޒާޑްގެ ޖޯޒީ ދައްކައި ލުމެވެ. އެހެންނަމަވެސް އެއްވެސް ކުޅުންތެރިޔަކު ޓީމު ދޫކޮށްނުލާތީ، އެއީ އެންމެ އެދެވޭ ގޮތް ކަމަށް ނުވާނެ އެވެ. އެހެންވެ އެއް ހިޔާލަކީ ވަކި ޖޯޒީ ނަންބަރެއް ނުދީ ހަޒާޑް ތައާރަފު ކުރުމުގެ ހަފުލާ ބޭއްވުމެވެ.


Budget ah 1.7 billion ithurukuran Majileehah\nރާއްޖެ - ބަޖެޓް 2019\nބަޖެޓަށް 1.7 ބިލިޔަން އިތުރުކުރަން މަޖިލީހަށް\nމި މައްސަލަ އިގްތިސާދީ ކޮމިޓީ އާއި މާލިއްޔަތު ކޮމިޓީ އާއި ގުޅިގެން އެކުލަވާލެވޭ ކޮމިޓީއަކުން ދިރާސާ ކުރާނެ\nމިއީ ރައީސް ސޯލިހުގެ ވައުދުތައް ފުއްދައިދިނުމުގެ ގޮތުން ބަޖެޓަށް އިތުރުކޮށްފައިވާ އަދަދެއް\nބަަޖެޓަށް ފައިސާ އިތުރުކުރަން އެދުނީ ފިނޭންސް މިނިސްޓްރީން\nކ. މާލެ 25 އޯގަސްޓު 2019 | އާދީއްތަ 09:49 2,746\nބަޖެޓަށް 1.7 ބިލިޔަން އިތުރުކުރަން މަޖިލީހަށް ހުށަހަޅައިފިއެވެ.\nފިނޭންސް މިނިސްޓްރީން ބަޖެޓަށް ފާއިސާ އިތުރުކުރަން އެދިފައިވާ ސިޓީ މަޖިލީހުގެ އަމީން އާންމު ފާތިމަތު ނިއުޝާ ވަނީ މަޖިލީހުގެ ތަޅުމަށް އިއްވާފައެވެ.\nމަޖިލީހުގެ ރިޔާސަތުގައި އިންނެވި، މަޖިލީހުގެ ރައީސް މުހައްމަދު ނަޝީދު ވިދާޅުވީ ބަޖެޓާއި ގުޅޭ ކަންތައް ދިރާސާ ކުރަމުން އަންނަނީ، އިގްތިސާދީ ކޮމިޓީ އާއި މާލިއްޔަތު ކޮމިޓީ އާއި ގުޅިފައިވާ ކޮމީޓިއަކުން ކަމަށެވެ. އެހެންކަމުން މި މައްސަލަވެސް އެ ދެ ކޮމިޓީއާއި ގުޅިގެން އެކުލަވާލެވޭ ކޮމިޓީއަކުން ދިރާސާ ކުރާނެ ކަމަށެވެ. އަދި މާދަމާ މި ކަމާއި ގުޅިގެން އެކުލަވާލެވޭ ރިޕޯޓް ނިންމުމަށް އެދޭ ކަމަށާއި، މި ރިޕޯޓަށް މަޖިލީހުގެ ތަޅުމަށް މާދަމާ ރޭ ހުށަހަޅައި ބަހުސް ކުރަން ބޭނުންވާ ކަމަށެވެ.\nއާދީއްތަދުވަހު ހަތަރުދަމު ބަޖެޓުގައި މަސައްކަތް ކުރަން ޖެހޭ. މާދަމާ އެ ރިޕޯޓު މަޖިލީހަށް ހުށަހަޅަން ޖެހޭނެ . މާދަމާ ރޭގެ ނިޔަލަށް އިސްލާހު ހުށަހެޅުމަށް ވަގުތު ދެވި އަދި އެ ރޭ އިތުރު ފައިސާ ހޯދުމާ ގުޅޭ ގޮތުން މަޖިލީހުން ގޮތެއް ނިންމަން އަމާޒު ހިފަން ޖެހޭ\n~ މަޖިލީހުގެ ރައީސް ނަޝީދު\nމަޖިލީހުން މި އަހަރަށް ލަފާކުރާ ބަޖެޓްގެ ގޮތުގައި ފާސްކޮށްފައިވަނީ30 ބިލިޔަން ރުފިޔާއެވެ. ސަރުކާރުން ބަޖެޓަށް އިތުރު ކުރަން އެދިފައިވަނީ 1،703.9 ( އެއް ބިލިޔަން ހަތް ސަތޭކަ ތިން މިލިޔަން އެއްލައްކަ ނުވަދިހަ އަށްހާސް ހަތްދިހަ) ރުފިޔާ އެވެ. ބަޖެޓަށް އިތުރު ކުރި އަދަދާއެކު މުޅި ޖުމްލަ ބަޖެޓްގެ އަދަދަކީ 31،954،904،612 ( އެއްތިރީސް ބިލިޔަން ނުވަ ސަތޭކަ ފަންސާސް ހަތަރު މިލިޔަން ނުވަ ލައްކަ ހަތަރު ހާސް ހަ ސަތޭކަ ބާރަ) ރުފިޔާއެވެ.


Anna hukuru dhuvahu bodu evvumeh noannaane: idhikolhu partythah | Mihaaru\nއަންނަ ހުކުރު ދުވަހު ބާއްވަނީ ބޮޑު އެއްވުމެއް ނޫން: އިދިކޮޅު ޕާޓީތައް\n13 ފެބުރުއަރީ 2018 - 18:33\nއަންނަ ހުކުރު ދުވަހު މާލޭގައި ބާއްވަން ނިންމާފައި ވަނީ ބޮޑު މުޒާހަރާއެއް ނޫން ކަމަށާއި ނަމަވެސް ފަހުގެ ތާރީޚެއްގައި އެފަދަ މުޒާހަރާއެއް އޮންނާނެ ކަމަށް އިދިކޮޅު ފަރާތްތަކުން މިއަދު ބުނެފި އެވެ.\nއެކި ރަށްރަށުން މީހުން އެއްވެ ގައުމުގެ އަމާންކަމާއި ސުލްހަމަސަލަސްކަން ނަގާލަން އުޅޭ ކަމަށް ބުނެ، އެފަދަ ހަރަތާކްތަކާ ދެކޮޅަށް ހަރުކަށި ފިޔަވަޅު އަޅާނެ ކަމުގެ އިންޒާރު، ފުލުހުން ވަނީ ދީފަ އެވެ. އަދި ވެރިކަން ކުރާ ޕާޓީ، ޕީޕީއެމުން ވަނީ އެއްވުމުގައި ބައިވެރިވުމަށް މީހުން މާލެ ނޭރުމަށް ގޮވާލައިފަ އެވެ.\nފުލުހުންނާ ބައްދަލުކުރުމަށް ފަހު، އިސްކަންދަރު ކޮށިން ނުކުމެވަޑައިގެން ނޫސްވެރިންނާ ބައްދަލުކުރައްވައި އެމްޑީޕީގެ ސެކްރެޓަރީ ޖެނެރަލް އަނަސް އަބްދުއްސައްތާރު ވިދާޅުވީ، ރަށްރަށުން ގިނަ ބަޔަކު މާލެ ގެނެސް އަންނަ ހުކުރު ދުވަހު ބޮޑު އެއްވުމެއް ބާއްވަން އުޅޭ ކަމަށް ބުނެ، ފުލުހުންގެ އިންޓެލިޖެންސަށް ލިބުނީ ރަނގަޅު މައުލޫމާތެއް ނޫން ކަމަށެވެ. އެކަމަކު، އިދިކޮޅު ފަރާތްތަކުން ވަރަށް އަވަހަށް ބޮޑު އެއްވުމެއް ބާއްވާނެ ކަން އިއުލާން ކުރާނެ ކަމަށް އަނަސް ވިދާޅުވި އެވެ.\nHukuru dhuvahuge evvumaa dhekolhah salaamathee baaruthakun inzaaru dheefi\n"[އިދިކޮޅު ޕާޓީތަކުން ފަހުން ބާއްވާ ބޮޑު އެއްވުމަށް] އެއްވުމުގައި ފުލުހުންގެ ފަރާތުން އެއްބާރުލުން ދީ، ރައްކާތެރިކަން ވެސް ފޯރުކޮށްދިނުމަށް އެދިފައިވާނީ،" އަނަސް ވިދާޅުވި އެވެ.\nއޭނާ ފާހަގަކުރެއްވި ގޮތުގައި ސިޔާސީ އިދިކޮޅު ނުވަ ބޭފުޅަކު ދޫކޮށްލުމަށް އަންގައި ސުޕްރީމް ކޯޓުން ކުރިން ނެރުނު އަމުރަށް ތާއީދު ކުރުމަށް، މިހާރު ވެސް އިދިކޮޅު ފަރާތްތަކުން ކޮންމެ ރެއަކު ބާއްވާ ގޮތަށް އަންނަ ހުކުރު ދުވަހު ވެސް އެ ހަރަކާތް އޮންނާނެ އެވެ. އެހެންވެ، އަންނަ ހުކުރު ދުވަހު ވެސް އޮންނާނީ މިހާރެކޭ އެއްގޮތަށް ބާއްވާ އެއްވުމެއް ކަމަށް އަނަސް ވިދާޅުވި އެވެ.\nއޭނާ ވަނީ ޕީޕީއެމުން މާލޭގައި އެއްވުންތައް ބާއްވަމުން އަންނަ ގޮތަށް އިދިކޮޅު ފަރާތްތަކަށް ވެސް އެއްވުންތައް ބޭއްވޭނެ މާހައުލެއް ގާއިމުކޮށް ދިނުމަށް ފުލުހުންގެ ކިބައިން އެދިވަޑައިގެންފަ އެވެ. އަދި އެހެން ދުވަސްތަކެކޭ އެއްގޮތަށް މުޒާހަރާތަކުގައި ވީހާވެސް ގިނަ ބަޔަކު ބައިވެރިވުމަށް ގޮވާލެއްވި އެވެ.\nޖުމްހޫރީ ޕާޓީގެ ސެކްރެޓަރީ ޖެނެރަލް އަހުމަދު ސަމީރު ވިދާޅުވީ ގާނޫނުއަސާސީގައި ބުނާ ހަމަހަމަކަން ހުރިހާ ރައްޔިތުންނަށް ވެސް ފޯރުކޮށްދިނުމަށް ފުލުހުންގެ ކިބައިން އެދިވަޑައިގެންނެވި ކަމަށެވެ. އަދި ރައީސް އަބްދުﷲ ޔާމީނަށް ހިމާޔަތް ދެއްވާ ގޮތަށް އިދިކޮޅު ފަރާތްތަކަށް ވެސް ފުލުހުން ހިމާޔަތް ދެއްވާނެ ކަމަށް އުންމީދު ކުރައްވާ ކަމަށް ވެސް ސަމީރު ވިދާޅުވި އެވެ.\nއެމްޑީޕީ މުޒާހަރާ އިދިކޮޅު ފަރާތްތައް ޖުމްހޫރީ ޕާޓީ ކުއްލި ނުރައްކަލުގެ ހާލަތު އަނަސް އަބްދުއްސައްތާރު އަހުމަދު ސަމީރު (މިނިސްޓަރު، ރައީސް އޮފީސް) ފުލުހުން\n12 ކޮމެންޓް, 76 ރިއެކްޝަންސް\nކަލޯމެން ރަކިވީ ދެއްތޯ؟\nމަ ހީހީ ހަލާކު! "ބޮޑު މުޒާހަރާ" އާޚިރުގަ "ކުޑަ މުޒާހަރާ" އަކަށް ވެފަ ނިމިގެން ދާނެތީ ކުރީ ބައިގަ ބޯޑު އަޅާލީ. ނޮޓް ބޭޑް!\nހަހަހަހހަ ކެކެކެކެކެކެ އަޅެ މަ ދެރަވޭ. ބޮޑު މުޒާހަރާ ކުޑަ މުޒާހަރާއަށް ބަދަލުވީ!!! އަނެއްކާ ކިހިނެއްވީ ކަލޯމެނޭ. މަ ހިނި އަންނަނީއޭ.\nހުމް... އިނގޭ ވިލާތު ސޮރުން ވާވައްދަން ފޮޓޯ ޝޫޓެއް ބޭނުންވާތީކަން... ވަރަށް ފޫހި ފޭކްވާތީ\nދެންރައްޔިތުންބޭނުމެއްނުވާނެ މުޒާހަރާކުރަން އަންނާކަށް ރައްޔިތުންބޭނުމެއް ނުވޭމުޒާހަރާކުރާކަށް އެއަށްވުރެ މާމުހިންމުކަންތައްތައްކުރަން އެބަހުރި ރައްޔިތުންނަކީ ވަކިބަޔަކުބޭނުންވާކަންތައްތައް ހާސިލުކުރުމަށް ހުރި ވަސީލަތެއްނޫން. ކޮންމެ ރައްޔިތަކީވެސް އެރައްޔިތެއްގެ ޒިންމައެއްއޮތްކަމަށްދެކިގެން އެކަމަށް މިއަދުމަސައްކަތްކުރާމީހެއް.އަމިއްލައެދުމަށް މަސައްކަތްތިކުރާ މީހުން ނިކުމެ މުޒާހަރާކޮށްލާ އަހަރަމެން ނިކަމެތި ރައްޔިތުން ބޭނުމެއްނުވޭ ތިޔަމުޒާހަރާކުރަން ދާކަށް ވަރަށްސަލަމް .\nކާކުތަ މޮޔަވެގެން އުޅެނީ. ނުވާނެ އަންނާނެ މީހަކު. ދެންވެސް ނާންނާނެ.\nބަލަ ތިޔަ ހެދީ ކިހިނެތް ހެއްޔެވެ؟ އިންޑިޔާ ސިފައިން ގެންނަން ދުނިޔޭގެ ޤައުމުތަކަށް ދައްކަން މަންޒަރުތަކެއް ކުޅެލަން އުޅެފަ، ޗައިނާއިން އިންޑިޔާބިރުގަންނުވާލީމާ، އިންޑިޔާ މީހުންނާން ނާނަމެ ބުނީމާ މުޒާހަރާ ފަނިވީ ހެއްޔެވެ؟ ނޫނީ ނިކުންނާނެ ބަޔަކު ނެތީމާ ނުބާއްވަން ނިންމީ ހެއްޔެވެ؟\nހުކުރުދުވަހު އެއްވުމެއް ނޯންނާނެ! އެއީ ބޮނޑިބަތް ހިލުމެއް!\nސަޕޯޓަރުންނަށް ތިޔަ ދެއްވި ރައްކާތެރި ކަމަށްޓަކައި ފަށްފަށުން ޝުކުރިއްޔާ!\nފުލުހުން ކައިރިއަކު ނޫނޭ އެދެންވީކީ! ޢަދުރޭ ކައިރީ ބުނެބަލަ އިދިކޮޅު އެއްވުމަށް ފުރުސަތު ދޭށޭ، އަދުރޭ އޯކޭ ދެނިކޮށް ފުލުހުން އެއްބާރުލުންދޭނެ!


ކޮވިޑް-19: މާމެންދޫން 05 މީހަކު ޕޮޒިޓިވްވެއްޖެ - DhiDaily\nކޮވިޑް-19: މާމެންދޫން 05 މީހަކު ޕޮޒިޓިވްވެއްޖެ\nގއ.މާމެންދޫން ކޮވިޑް-19 އަށް ފަސް މީހުން ޕޮޒިޓިވްވެއްޖެއެވެ.\nމިކަމާއި ގުޅިގެން މާމެންދޫ ކައުންސިލުން ކޮވިޑަށް ޕޮޒިޓިވްވެފައިވަނީ އެ ރަށުގައި ހޯމް ކަރަންޓީނުގައި ތިބި ފަސް މީހުން ކަމަށެވެ. އަދި އެއީ މި މަހުގެ 13 ވަނަ ދުވަހު މާލެއިން އެނބުރި އެ ރަށަށް ގޮސް ހޯމް ކަރަންޓީނުގައި ތިބި މީހުންކަމަށް ވެސް މާމެންދޫ ކައުންސިލުން ބުނެއެވެ.\nމީގެ އިތުރުން މާމެންދޫ ކައުންސިލުން ބުނީ ޕޮޒިޓިވްވި މީހުންގެތެރޭގައި ޢުމުރުން ދުވަސްވީ ދެމަފިރިން ވެސް ހިމެނޭކަމަށާއި ފިރިހެންމީހާގެ ޢުމުރަކީ 76 އަހަރުކަމަށެވެ. އަދި އަންހެން މީހާއަކީ 62 އަހަރުގެ މީހެއްކަމަށް ވެސް އެ ރަށު ކައުންސިލުން ބުނެއެވެ.\nމާމެންދޫ ކައުންސިލުން ބުނި ގޮތުގައި ޕޮޒިޓިވްވި ފަސް މީހުންނަކީ އެއް ގެއެއްގައި ތިބި ބައެކެވެ. މި ގޮތުން އެ ގޭގައި ހަތް މީހުން ކަރަންޓީނުވެފައިވާކަމަށް ވެސް މާމެންދޫ ކައުންސިލުން ބުނެއެވެ.\nމާމެންދޫ ކައުންސިލުން ބުނިގޮތުގައި ޢުމުރުން ދުވަސްވީ 02 މީހުންގެ އިތުރުން ދެން ތިބި ތިންމީހުންނަކީ ޢުމުރުން 20 އަހަރާއި 30 އަހަރާއި ދެމެދުގެ ޒުވާނުންނެވެ.\nމާމެންދޫން ޖުމްލަ 96 ސާމްޕަލް ނަގާފައިވާއިރު އޭގެތެެރެއިން ޖުމްލަ 09 ސާމްޕަލެއް ވަނީ ޕޮޒިޓިވްވެފައެވެ. 85 މީހުން ނެގެޓިވްވެފައިވާއިރު ނަތިޖާ ނުލިބޭ ދެ ސާމްޕަލް އަދި އެބަހުރިކަމަށް އެ ރަށު ސިއްހީ މަރުކަޒުން ބުނެއެވެ. އޭގެ އިތުރުން މިހާތަނަށް ޖުމްލަ 122 މީހުން ހޯމް ކަރަންޓީނުކުރެވުނުއިރު ކަރަންޓީނުގައި މިވަގުތު ތިބީ 10 މީހުންކަމަށް ވެސް އެ ރަށު ސިއްހީ މަރުކަޒުން ބުނެއެވެ. ހަމައެއާއެކު 03 މީހުން ވަނީ ބަލިން ރަނގަޅުވެފައެވެ.\nއެހެންކަމުން މާމެންދޫގައި މިހާރު ތިބި ބަލިމީހުންގެ ޢަދަދަކީ ޖުމްލަ 06 މީހުންނެވެ.


"Raajje Akee Adeeb Ah Rakkaatheri Thaneh Noon" - Vaguthu\n"ރާއްޖެއަކީ އަދީބަށް ރައްކާތެރި ތަނެއް ނޫން"\nރާއްޖެއިން ފިލައިގެން ޓަގު ބޯޓެއްގައި އިންޑިއާއަށް ދަތުރުކުރި ކުރީގެ ނައިބު ރައީސް އަހްމަދު އަދީބު އިންޑިއާއިން އަނބުރާ ރާއްޖެ ފޮނުވާލުމަކީ ގާނޫނާ ހިލާފު ކަމެއް ކަމަށާއި، އަދީބަށް ރާއްޖެ ރައްކާތެރި ނޫންކަމަށް އޭނާގެ ބައިނަލްއަގުވާމީ ގާނޫނީ ވަކީލުންގެ ޓީމުން ބުނެފިއެވެ.\nއަދީބު ރާއްޖެއިން ފިލައިގެން ގޮސްފައި ވަނީ ޓަގް ބޯޓެއްގައެވެ. އެ ބޯޓުގެ ކްރޫއެއްގެ ގޮތުގައި އޭނާ އިންޑިއާއިން އެތެރެވާން އުޅެނިކޮށް އިންޑިއާއިން ވަނީ ހިފަހައްޓާފައެވެ. އަދި އަދީބުގެ ގާނޫނީ ޓީމުން މިހާރު ވަނީ އިންޑިއާ ހިމާޔަތަށް އެދިފައެވެ. އެހެން ނަމަވެސް އެކަމުގެ ޖަވާބެއް އިންޑިއާ ސަރުކާރުން ދީފައެއް ނުވެއެވެ.\nއަދީބުގެ ގާނޫނީ ޓީމުން މިއަދު ނެރުނު ބަޔާނެއްގައި ބުނީ، އަދީބު އާއި އިންޑިއާ ސަރުކާރުން މިއަދު ސުވާލުކޮށްފައިވާކަމަށެވެ. އެ ބަޔާނުގައި ބުނެފައި ވަނީ، އަދީބު އަނބުރާ ރާއްޖެ ގެނެސް ޖަލަށް ލުމަށް ދިވެހިންގެ ފުލުހުންގެ ޓީމެއް މިހާރު އިންޑިއާއަށް ދަތުރު ކުރާނެ ކަމަށެވެ. އަދި އަދީބު ފުލުހުންނާއި ހަވާލުކޮށްފިނަމަ، ނުހައްގުން އަދަބު ދޭނެ ކަމަށް އެ ބަޔާނުގައި ބުނެފައި ވެއެވެ.\nއެ ބަޔާނުގައި ބުނެފައި ވަނީ، އަދީބު ލައްވައި ކުރީގެ ސަރުކާރުގެ ބައެއް ބޭފުޅުންނާ ދެކޮޅަށް ވާހަކަދެކުމަށް އެގްރިމެންޓެއްގައި ސޮއިކުރުވާފައިވާ ކަމަށެވެ. އެ އެގްރިމެންޓުގައި ސޮއިކުރުވަންދެން އަދީބަށް ދޭންޖެހޭ ސިއްހީ ފަރުވާ ނުދީ ސަރުކާރުން ހިފެހެއްޓިކަމަށް އެ ބަޔާނުގައި ވެއެވެ.\n"އަޅުގަނޑުމަންނަށް އެ އެގްރިމެންޓު ލިބިފައިވޭ". އަދީބުގެ ވަކީލުންގެ ޓީމުގެ ބަޔާނުގައި ވެއެވެ.\nއެ ބަޔާނުގައި އިތުރަށް ބުނެފައި ވަނީ، އަދީބު އަނބުރާ ރާއްޖެ ފޮނުވާލައިފިނަމަ އޭނާއާއި މެދު ގޯސްކޮށް ކަންތައްކުރާނެ ކަމަށެވެ. އަދި އަދީބުއަށް ރާއްޖެ ރައްކާތެރި ނޫންކަމަށްވެސް އެ ބަޔާނުގައި ވެއެވެ. އަދި ހިމާޔަތް ހޯދަން ހުށަހެޅި ހުށަހެޅުމާމެދު ވަކިގޮތެއް ކަނޑައެޅެންދެން އަނބުރާ ރާއްޖެއަށް ފޮނުވާނުލުމަށް އެ ބަޔާނުގައި ބުނެފައި ވެއެވެ.\nއަދީބުގެ ލީގަލް ޓީމުން ބުނާގޮތުގައި ރާއްޖޭގައި އަދީބުއަށް އެކަށީގެން ނުވާ މާހައުލެއް އޮއްވާ އޭނާ ރާއްޖެ ގެނައުމަކީ ރަނގަޅުގޮތް ނޫން ކަމަށެވެ. އަދި އެ ހާލަތުގައި އަދީބު އަށް ހިމާޔަތް ދޭން ޖެހޭނެކަމަށް އެ ބަޔާނުގައި ވެއެވެ. އަދި އިންޑިއާއަކީ އެފަދަ ފަރާތްތަކަށް ހިމާޔާތްދޭ ގައުމެއްކަން ފާހަގަކުރަމުން އެ ބަޔާނުގައި ބުނެފައި ވަނީ، އިންޑިއާއަކީ އެފަދަ ފަރާތްތަކަށް ހިމާޔަތަށް ލޯބިކުރާ ގައުމަށް ވާތީ އެ ގައުމުގެ ނަން އެފަދަ މައްސައެއްގައި ކިލަނބުކޮށް ނުލުމަށެވެ.\nއަދީބު އަނބުރާ ރާއްޖެ ގެނައުމަކީ ގާނޫނާއި ހިލާފު ކަމެއް ކަމަށާއި، އެފަދަ ކަމެއްގައި ރާއްޖެ އާއި އިންޑިއާއިން އަމަލު ނުކުރާނެ ކަމަށްވެސް އެ ބަޔާނުގައި ވެއެވެ.\nއޮގަސްޓް 2, 2019 20:13\nމުޅި ރާއްޖެއަށް ނުރައްކާ ކޮށްފަ ބޮޑެތި އެތައް ޖަރީމާ އެއް ހިންގާފަ ހުރި މުޖުރިމަކަށް ކިހިނެއް ރާއްޖެ ރައްކާތެރި ވާންވީކީ\nބުރޯ ލައްވާ ސަރުކާރުން ގޭމް ޖައްސަނީ\nއޮގަސްޓް 2, 2019 20:23\nއަދީބަކީ ރާއްޖެއަށް ރައްކާތެރި މީހެއްނޫން\nއޮގަސްޓް 2, 2019 20:28\nވަކީލުންގެ ޓީމުން ތިފަޅާއަރުވަލީގޭމް. ތިސޮރު ރާޖެއަށްވެސް ގެންނާނެ. އަދި ޖަލައްވެސް ލާނެ\nއޮގަސްޓް 2, 2019 20:29\nއެ ބަޔާނުގައި ބުނެފައި ވަނީ، އަދީބު ލައްވައި ކުރީގެ ސަރުކާރުގެ ބައެއް ބޭފުޅުންނާ ދެކޮޅަށް ވާހަކަދެކުމަށް އެގްރިމެންޓެއްގައި ސޮއިކުރުވާފައިވާ ކަމަށެވެ. އެ އެގްރިމެންޓުގައި ސޮއިކުރުވަންދެން އަދީބަށް ދޭންޖެހޭ ސިއްހީ ފަރުވާ ނުދީ ސަރުކާރުން ހިފެހެއްޓިކަމަށް އެ ބަޔާނުގައި ވެއެވެ! މީ ލައްކަ ވާހަކައެވެ.\nއޮގަސްޓް 2, 2019 20:41\nއަދީބުލައްވާ ރައީސް ޔާމީންގެ ސަރުކާރުގެ ވަޒީރުންނަށް އަނިޔާދޭން އެގުރިމަންޓެއް ހެދިކަންފަޅާއެރީ .....\n"އަދީބަށް އެކަންޏެއް ނޫން. ރާއްޖެއަކީ ލުތުފީއަށްވެސް ރައްކާތެރިތަނެއް ނޫން. ޖަލުގައި ތިބި އެހެން ކުށްވެރިންތަކަށްވެސް ރައްކާތެރިތަނެއް ނޫން. އިިސްލާމްދީން ދޫކޮށް ދީނަށް އުޅޭ މީހުންނަށް ފުރައްސާރަކުރާ މީހުންނަށް ރައްކާތެރިތަނެއް ނޫން. ކުޑަކުދިންނާއި ޒުވާނުންނާއި މުސްކުޅިން ރޭޕުކުރާ މީހުންނަށްވެސް ރައްކާތެރިއެއް ނޫން. ވައްކަމެއްވެސް ނުކުރެވޭ މިނިވަންކަމާއެކީ. މަސްތުވާތަކެތި ބޭނުންކުރިޔަސް ޖަލަށްލާ އަނިޔާކުރުން އޮތީ. ޖަލައްލާފައިވާ ހުރިހާ ހައްޔަރީންނަށް ރާއްޖޭގައި ރައްކާތެރިކަން ކަށަވަރުވާ ހަމައެކަނި ގޮތަކީ ފޭރިގެންފައިވާ މުދާ ނޫނީ ރޭޕްކޮށްފައިވާ މީހުން ނޫނީ މަސްތުވާތަކެތި އަބުރާ ކުށްވެރިންނަށްދީ އެމީހުންނަށް ވަޒީރުކަމާއި މިނިސްޓަރުކަންދީގެން."\nސަދޫމީ ވެރިކަމުގައި އަނިޔާލިބިފައިވާ މީހުންނަކީ (ރާއްޖޭގެ އަމާންކަމާ އެކީ ދިރިއުޅެން ބޭނުންވާ ރައްޔިތުންނަކީ) ކުށްވެރިން. ކުށްވެރިންނަކީ ހުދުކާފޫރުން. ކުށްވެރިންވީ ބޭރުގައުމުތަކަށް ދޫކޮށްލާ ރައީސުން އުޅޭ ފެންފަރުގެ އެޕާޓްމެންޓް ދީފައި އެމީހުން އުޅޭނެ ގޮތަކަށް އުޅުމަށް ދޫކޮށްލަން. އަނިޔާ ލިބިފައިވާ ފަރާތްތަކަށް އެއަށް ވުރެ ބޮޑު އަނިޔާއެއްދިނީމަ އެދިޔައީ ރަނގަޅަށް.\nއިބޫ ސޯލިހު އިސްތިއުފާ! އަންނި އިސްތިއުފާ! އެމްސީ ހާމިދު އިސްތިއުފާ! މާރިޔާ އިސްތިއުފާ! ފޭކް ޝޭޚް އިމްރާން އިސްތިއުފާ! އެމްޑީޕީ ސަދޫމީން އިސްތިއުފާ!!!\nއޮގަސްޓް 2, 2019 21:12\nއަދީބަށް އަނިޔާކޮށްގެން ބަޔާން ނަގަނީ މި ލާދީނީ މޑޕ ސަރުކާރުން\nއޮގަސްޓް 2, 2019 21:51\nއަދީބު މިހާރު ޓަގުގަ ނުހުންނާނެ. އޭނަ ވާނީ އިންޑިޔާ އިން ފުރައިގެން ގޮސްފައި ކަމަށް ވެދާނެ. އޭނަ ދިޔަ ގައުމެއް ނޭނގޭނެ.\nއޮގަސްޓް 2, 2019 21:55\nފަހަރި ވަޒީރޫ ޫ ޫ ޫ ކަލޭ އަދިވެސް އަނގަ ގަޅާތި. ބޭސްފަރުވާއަށް އޭނަ ފޮނުވީ ހެޔޮފުޅުކަމުންނޯ. ކަލޭގެ ތުނބުޅިގަނޑުގަ ހިފަހައްޓާ ބަހައްޓާފަ ގޮހޮރު ދަމައިގަތަސް ކަމެއް ނުވާނެ.\nއޮގަސްޓް 2, 2019 22:23\nހަމަ ގައިމުވެސް ސަންދޯކަށް ލާފައި ވަޅުލީމާ ރައްކާތެރިވާނެ! ދެން ތި އުދަގުލެއް އެއްވެސް މީހަކަށް ނުޖެހޭނެ! އަދި ނުވިތާކަށް ވަކީލުންނަށް ކަނޑައެޅި ފައިސާކޮޅުވެސް ލިބޭނެ!\nއޮގަސްޓް 2, 2019 22:42\nތިކުޅިވަރު ވަރަށް ސާފު! ދެން އަދީބުގެ ވާހަކަ ނުދައްކާ! ދެއްކި ދެއްކިހެން ނުކިންނާނީ ބަސް! އިންޓެލް ކަށަވަރު!\nއޮގަސްޓް 2, 2019 22:46\nއެމްޑީޕީ ސަރުކާރުގަ އެއްވެސް ބަޔަކަށް ރައްކާތެރި އެއް ނޫން. ރާއްޖެ ރައްކާތެރިއީ އެމްޑީޕީ ކުއްވެރިންނަށް އެކަނި\nރައްކާތެރި ވާންޖެހޭ މީހެއްނޫން ތީކީ،. މިޅި ގަވްމް ދަވާލި އެތައްބައެއްގެ ފުރާނަ ދުއްވާލަން މަސައްކަތްކުރި، މިއަދު ފިލާއޮވެވިދާނެ މިނޫން ދުވަހެއް އޮތްކަން ހަދާންކުރޭ\nއޮގަސްޓް 3, 2019 10:40\nއަދީބަށްއެންމެރައްކާތެރިތަނަކީ ޖަލު .


Vetrans gai Valencia atheh nulveyne\nވެޓަރަންސްގައި ވެލެންސިއާ އަތެއް ނުލެވޭނެ\nވެލެންސިއާ، ވެޓަރަންސް ކަޕުގެ ޗެމްޕިއަން ---\nވެޓަރަންސް ކަޕު މިލުކު ކުރުމުުގެ އަމާޒުގައި ނިކުތް ނިއު ރޭޑިއަންޓް ބަލިކޮށް ކުލަބު ވެލެންސިއާއިން ވެޓަރަންސް ކަޕު ކާމިޔާބު ކޮށްފި އެވެ. ވެޓަރަންސް ކަޕު ކުރިން މިލުކު ކޮށްފައިވާ ވެލެންސިއާ މެޗު ކާމިޔާބު ކުރީ 4-0 ންނެނެވެ.\nވެޓަރަންސް ކަޕުގެ އެންމެ ކާމިޔާބު ޓީމަކީ ވެސް ވެލެންސިއާ އެވެ. މިދިޔަ ދެ އަހަރު މުބާރާތުގައި ކާމިޔަބު ނުލިބުމުން އެ ޓީމުން މި އަހަރު ނިކުތީ ވަރުގަދަ ޓީމަކާ އެކު އެވެ. ސާފް ޗެމްޕިއަންޝިޕް ކާމިޔާބު ކުރި ގައުމީ ޓީމުގައި ހިމެނުނު ފަސް ކުޅުންތެރިން އެ ޓީމުގައި ހިމެނެ އެވެ. އެއީ ކެޕްޓަން އައްސަދު އަބްދުލް ގަނީ އާއި ސާފް ޗެމްޕިއަންޝިޕް ކާމިޔާބު ކުރަން އިންޑިއާ ކޮޅަށް ލަނޑު ޖެހި މުހުތާރު ނަސީރު (ޓޫކިލޯ) އާއި ވެލެންސިއާގެ ސީނިއާ ޓީމުގެ މިހާރުގެ ކޯޗް ސޮބާހް މުހައްމަދު އިބްރާހިމް (ސޮބާ) އާއި ޑިފެންޑަރު މުހައްމަދު ޖަމީލުގެ އިތުރުން ވިންގާ އިސްމާއީލް މުހައްމަދެވެ.\nއިއްޔަގެ މެޗުގައި ވެލެންސިއާ އިން ކާމިޔާބު ކުރި ހަތަރު ލަނޑުވެސް ކާމިޔާބު ކުރީ އެ ކުޅުންތެރިންނެވެ. ޓޫކިލޯ ދެ ލަނޑު ކާމިޔާބު ކުރިިއިރު ސޮބާ އާއި އިއްސެ ވަނީ ކޮންމެ ކުޅުންތެރިޔަކު ލަނޑެއް ކާމިޔާބު ކޮށްފަ އެވެ.\nމުބާރާތުގެ އިންޑަވިޖުއަލް އެވޯޑްތައް އެންމެ ގިނައިން ގެންދިޔައީ ނިއުގެ ކެޕްޓަން އަލީ ޝަމީމު (ކޮޔަރު އައްޔަ) އެވެ. އޭނާ ވަނީ މުބާރާތުގެ އެންމެ މޮޅު ކުޅުންތެރިޔާގެ އެވޯޑާއި އެންމެ މޮޅު ފޯވަޑްގެ އިތުރުން އެންމެ ގިނަ ލަނޑު ޖެހި ކުޅުންތެރިޔާގެ އެވޯޑް ހޯދާފަ އެވެ.\nއެންމެ މޮޅު މިޑްފީލްޑަރުގެ އެވޯޑް ހޯދީ ނިއުގެ އާދަމް ޒިޔާދު އެވެ. އެންމެ މޮޅު ޑިފެންޑަރަކީ ވެލެންސިއާގެ ޖަމީލެވެ. އެންމެ މޮޅު ކީޕަރަކީ މާޒިޔާގެ މުހައްމަދު ޝިނާން (ނާނީ) އެވެ. އެންމެ މޮޅު ކޯޗުގެ އެވޯޑް ގެންދިޔައީ ނިއުގެ އަހްމަދު ނިޔަޒު (ނިޔާ) އެވެ. ފެއާޕްލޭ ކުޅުންތެރިޔަކީ ވެލެންސިއާގެ ކެޕްޓަން އައްސައްދު އެވެ. ފެއާޕްލޭ ޓީމަކީ ވެލެންސިއާ އެވެ.\nމިދިޔަ ތިން އަހަރުވެސް މުބާރް އިންތިޒާމު ކުރީ މޮޅްޑިވްސް ސޮކާމޭޓްސް އެވެ.


Beynun nukuraa Application eh phone gai ebaintha? | Mihaaru\nފޯނުގައި ބޭނުންނުކުރެވޭ އެޕްލިކޭޝަންތައް ގިނަ ނަމަ ކަންކުރާނެ ގޮތް ގޫގުލުން ބުނެދެނީ\nބޭނުންނުކުރާ ކިތައް އެޕްލިކޭޝަން ފޯނުގައި އެބަ އިންތަ؟\n12 މެއި 2019 - 08:322comments\nއެންޑްރޮއިޑް ޕޮލިސް ރިޕޯޓްކުރާ ގޮތުގައި، ގޫގުލް ޕްލޭ ސްޓޯރުން ފޮނުވާ ނޮޓިފިކޭޝަނެއް، އެންޑްރޮއިޑް ފޯނު ބޭނުންކުރާ ބައެއް މީހުންނަށް އެބަ ލިބެ އެވެ. ގޫގުލްގެ ކަންބޮޑުވުމަކީ ބޭނުންނުކޮށް ގިނަ ދުވަސްވެފައި ހުރި އެޕްލިކޭޝަންތައް ފޯނުގައި ގިނަވުމެވެ.\nފޯނަށް އަޅައި ހަނދާންނެތިފައި ހުރި އެޕްލިކޭޝަންތައް ފޮހެލުމުން ޖާގަ ހުސްވާނެ މިންވަރު ގޫގުލުން ބުނެދެ އެވެ. ފޯނު ބޭނުންކުރާ މީހުންނަށް ހަމަ ހަގީގަތުގައި ވެސް ޖާގައިގެ ދަތިކަން ދިމާވެފައި ވާ ނަމަ، ގޫގުލުން ބުނާ އެއްޗެއް އަޑުއަހާލަން ޖެހޭނެ އެވެ. ފޯނު ހިނގާލެއް ތަންކޮޅެއް ހަލުއިވެދާނެ އެވެ.\nޖާގައިދެ ދަތިކަން ދިމާނުވި ނަމަވެސް، ބޭނުންނުކުރާ އެންމެ އެޕްލިކޭޝަނެއް ވެސް ބަހައްޓާނެ ކަމެއް ނެތެވެ. އެޕްލިކޭޝަން ސްޓޯރުތަކުން ހިލޭ ލިބޭ ގިނަ އެޕްލިކޭޝަން ހުންނަނީ އެ އެޕްލިކޭޝަނެއް އުފައްދާ ބަޔަކު ޝައުގުވެރިވާ މައުލޫމާތެއް ނަމަ، ލިބިގަަނެވޭ ގޮތަށެވެ. އެ ގޮތުގައި ފޯނު ބޭނުންކުރާ މީހާ ކުރާހާ ކަމެއް، ބައެއް އެޕްލިކޭޝަންތަކުން ލޮގް ވެސް ކުރެ އެވެ.\nއެޕްލިކޭޝަންތައް ގިނަވުމަކީ ބެޓެރީ ހުލިވުމަށް ވެސް އޮތް ފުރުސަތެކެވެ. ގޫގުލުން މިހާރު އެންޑްރޮއިޑް އިންޖިނައާކުރަނީ، ބޭނުންނުކޮށް ގިނަ ދުވަސްވާ އެޕްލިކޭޝަންތައް ނިންދަވާލާ ގޮތަށެވެ. އެހެން ނަމަވެސް އެ އެޕްލިކޭޝަނެއް ދެމިއޮތުމަށް ހަކަތައިގެ މިންވަރަކަށް ބޭނުންޖެހިދާނެ އެވެ. އެ ގޮތުގައި ޖުމުލަކޮށް ހުރިހާ އެޕްލިކޭޝަނަކަށް ބޭނުންޖެހޭ މިންވަރު، ދުވާލަކަށް ބަލާއިރު އެނގުންވާ މިންވަރަކަށް ވުން ވެސް އެކަށީގެންވެ އެވެ.\nތިޔަ ބޭނުންކުރާ ފޯނުގައި، ކޮންމެހެން ވެސް ފޮހެލަން އެދޭ އެޕްލިކޭޝަނެއް އިންތޯ ބެލުމަށް ގޫގުލުން ފޮނުވާ ނޮޓިފިކޭޝަން ލިބެންދެން ހުންނާނެ ކަމެއް ނެތެވެ. ގޫގުލް ޕްލޭ އަށް ވަދެ، "މައި އެޕްސް އެންޑް ގޭމްސް" އަށް ފިތާލާށެވެ. އެ އަށް ފަހު "އިންސްޓޯލްޑް" އަށް އަދި ވާތް ފަރާތުން އެ ފެންނަ ތިން ރޮނގަށް ފިތާލާށެވެ. ބޭނުން ނެތް އެޕްލިކޭޝަނެއް ނަމަ ދެން އަވަހަށް ފޮހެލާށެވެ.\nއިތުރު ލިޔުންތައް ގޫގްލް އެންޑްރޮއިޑް އެންޑްރޮއިޑް އެޕްލިކޭޝަން ސްޓޯރު ސްމާޓް ފޯން މޮބައިލް އެޕްލިކޭޝަންސް


Anhenun baru ufulanvee mi sababuthakaa hure\nއަންހެނުން ބަރު އުފުލަންވީ މި ސަބަބުތަކާ ހުރެ\nދުވަން ދިއުމާއި ޖިމްތަކަށް ގޮސް ކަސްރަތުކޮށް އެކްޓިވް ލައިފްސްޓައިލެއް ހިޔާރު ކުރާއިރުވެސް ގިނަފަހަރަށް އަންހެނުން ބަރު އުފުލުމަށް ޖެހިލުންވެއެވެ. އެންމެ ގިނައިން އިވޭ އެއް އަޑަކީ މާ "ފިރިހެން" ވާކަށް ބޭނުމެއް ނޫނޭ ނުވަތަ ބޮޑީ ބިލްޑަރެއްހެން ހުންނާކަށް ބޭނުމެއް ނޫނޭ ބުނާ އަޑެވެ.\nއެހެންނަމަވެސް، ހަށިގަނޑުގައި ބާރު ޖެއްސުމަށާއި، ކެލޮރީ އަންދާވަރު އިތުރުކުރުމަށް ކުރެވޭނެ އެންމެ ރަނގަޅު އެއް ކަމަކީ ބަރު އުފުލުމެވެ. އަންހެނުން ބަރު އުފުލި ކަމުގައިވީ ނަމަވެސް "ފިރިހެންވެ" ބޮޑީބިލްޑަރެއްގެ ސިފަ އެއް ނާންނާއެވެ. ސަބަބަކީ އަންހެނުންގެ ހަށިގަނޑުގައި އުފައްދާ ޓެސްޓޮސްޓްރޯން އަކީ ފިރިހެނެއްގެ ގައިގައި އުފައްދާ ވަރާއި ބަލާއިރު އެންމެ 5-10% އެވެ. ބަރުއުފުލާ އަންހެނުން ކޮންމެހެން ބިޔައެއް ނުވާނެެއެވެ. އެހެންނަމަވެސް ގައިގަ މަސަލްތަށް ފާޅުވާ ވަރު އިތުރުވެދާނެއެވެ.\nބަރުއުފުލުމުން ކެލޮރީ އަނދާ ވަރު އިތުރުވޭ!\nބަރު އުފުލުމުން ހަށިގަނޑުގެ މަސަލް މާސް އިތުރުވެއެވެ. ނަތީޖާއެއްގެ ގޮތުން ބަރު އުފުލާނަމަ ހަށިގަނޑުގެ ކެލޮރީ އަންދާވަރު އިތުރުކޮށްދެއެވެ. ޖިމަށް ގޮސް ބަރުއުފުލައިގެން މަސަލް އުފެއްދުމަށް ވަގުތު ނަގާފާނެއެވެ. ބަރު އުފުލައިގެން މަސަލް އިތުރުވެފައިވާ ނަމަ ކާލާ އިރަށް ބަރުދަން އިތުރުވުމުންވެސް ދުރުކޮށްދީ މީހާގެ މެެޓަބޮލިޒަމް އަވަސްކޮށްދެއެވެ. ބަރު އުފުލާނަމަ އެއްވެސް ކަމެއް ނުކޮށް ހުންނަ އިރުވެސް ހަށިގަނޑުން ކެލޮރީ އަނދާ މިންވަރު އިތުރުކޮށްދޭނެއެވެ.\nބަރު އުފުލާނަމަ ކަށި ވަރުގަދަވޭ\nބަރުއުފުލާ ނަމަ އޮސްޓިއޯޕްރޮސިސް، އުމުރުން ދުވަސްވުމުން މީހާގެ ކަށި ފީވުން ފަދަ ބަލިބަލިން ރައްކާތެރިކޮށްދެއެވެ. ވެއިޓްޓްރެއިނިންގ ހަދާ ނަމަ މަސަލްގެ އިތުރުން ކަށިތަށްވެސް ޓްރެއިންކޮށްދެއެވެ. މިގޮތުން މިސާލަކަށް ބަރެއްގައި ހިފާ ކާލް އެއް ހަދާ ނަމަ މަސަލްތަށް ކަށީގައި ރަނގަޅަށް ހިފަހައްޓާލާއެވެ. މީގެ ސަބަބުން ކަށިގަނޑުގެ ސެލްތަކުން އެހެން އާ ކަށި ސެލްތަކެއް ހެދުމަށް ރިއެކްޝަން އުފެދެއެވެ. އަދި ގިނަދުވަސްވުމުން ކަށީގައި ވަރުޖެހި ބާރުގަދަކޮށްދެއެވެ.\nބަރުއުފުލާ ނަމަ އަނިޔާވުމާއި ދުރުވޭ\nބަރުއުފުލުމުން ހަށިގަނޑުގެ ކޯ، ޓެންޑަން އަދި ލިގަމެންޓްގެ އިތުރުން ކަށީގައި ވަރުޖެހެއެވެ. މީގެ ސަބަބުން މީހާގެ ހަށިގަނޑުގެ ފިޓްނަސް ލެވެލް އިތުރުވެ އަދި ނަތީޖާއެއްގެ ގޮތުން މީހާ އަނިޔާނުވެ ހަރަކާތްތެރިވުމުގު ފުރުސަތު އިތުރުވެއެވެ.\nބަރުއުފުލާ ނަމަ ހިތުގެ ސިއްހަތު ރަނގަޅުވޭ\nބަރުއުފުލާ ކަސްރަތުކޮށް ނިންމާލާ އިރު ވަގުތުން މީހާގެ ބްލަޑް ޕްރެޝަރު މަތިވެދާނެއެވެ. އެހެންނަމަވެސް ރިސާޗުން ބުނާގޮތުގެ ބަރުއުފުލުމަކީ ހިތުގެ ސިއްހަތަށް ފައިދާކުރާ ކަމެކެވެ. ބަރުއުފުލާ އިރު ހިތުން ލޭ ދައުރުވާ މިންވަރު އިތުރުކޮށްދީ ހިތް ވަރުގަދަކޮށްދެއެވެ.\nބަރުއުފުލާ ނަމަ ބަނޑު ހިންދަން ފަސޭހަވޭ\nރިސާޗުން ބުނާގޮތުގައި ހަމައެކަނި ކާޑިއޯ ކަސްރަތުކުރުމުގެ ބަދަލުގައި ބަރު އުފުލާނަމަ ބަނޑުގައި ޖަހާ ސަރުބީ ވިރުވާލަން މާ ފަސޭހައެވެ. ނަތީޖާއެއްގެ ގޮތުން ހަށިގަނޑުގެ ބަރުދަން ލުއިކުރުމުގެ އިތުރުން ޑައެބެޓީސް، މެޓަބޮލިކް ސިންޑްރޯމް އަދި ބައެއް ކަހަލަ ކެންސަރުންވެސް ދުރުކޮށްދިނުމަށް އެހީތެރިވެއެވެ.\nބަރުއުފުލުމަކީ މީހާ ބާރުވެރިކޮށްދޭ ކަމެއް\nބަރުއުފުލުމަކީ މީހާ ބާރުވެރިކޮށްދޭވެސް ކަމެކެވެ. ބަރުއުފުލާ މީހާ ވަރުގަދަ ނަމަ މީހާގެ ސެލްފް ކޮންފިޑެންސް އިތުރުވެއެވެ. އަމިއްލަ ނަފްސަށް ކުރެވޭ އިތުބާރު އިތުރުވެއެވެ. ދުވަހީ ގޮތެއްގައި ކުރާ ކަންކަމުން ވަރުބަލިވުން ކުޑަވެ ކޮންމެ ކަމައްވެސް ކުރެވިދާނެ ކަހަލަ ޕޮޒިޓިވް އިހުސާސްތަކެއް ކުރެއެވެ. އަދި ދުވަހަކުވެސް ނުކުރެވޭނެ ކަމަށް ކަނޑައަޅާފަ ހުންނަ ކަންކަމާއިވެސް ކުރިމަތިލުމަށް ހިއްވަރެއް ލިބެއެވެ.


Israel ge eki hisaabu thakuga alifaan roave an'dhanee - vNews.mv\nސައިފް އަޒްހަރު 18 July 2019, 18:22\nވާރެ ނުވެހި ގިނަދުވަސްވުމާއި، ހޫނުގަދަވުމުގެ ސަބަބުން އިސްރާއީލުގެ އެކި ސަރަހައްދުތަކުގައި ވަރުގަދައަށް އަލިފާން ރޯވެ އަނދަމުން އެބަދެއެވެ.\nއަލިފާނުގެ ސަބަބުން އެތައް ގެއަކާއި، އެތައް ވެހިކަލެއް އަނދާފައި ވާއިރު، އަލިފާނުގެ ސަބަބުން ފިހިގެން އެތައްބަޔަކު ހޮސްޕިޓަލަށް ގެންގޮސް ފަރުވާދެމުން ގެންދާ ކަމަށްވެސް އިސްރާއީލުން ބުނެއެވެ.\nއަލިފާނުގެ އަސަރުކޮށްގެން 124 މީހަކަށް އިއްޔެ އެކަނިވެސް ފަރުވާ ދީފައިވެއެވެ. ބައެއް މީހުންނަށް ފަރުވާ ދީފައިވަނީ ކުދި އަނިޔާ ވެގެންނާއި، ދުމުގެ އަސަރުކޮށްގެން ނޭވާލާން އުނދަގޫ ވެގެންނާއި، އަނބުރައިގަނެގެން ވެއްޓުމުގެ ސަބަބުންނެވެ.\nއަލިފާންގަނޑުތައް ފެތުރިގެން އަންނާތީ އިސްރާއީލުގެ ދެކުނުގެ ސަރަހައްދުތަކުން އެތައްހާސް ގެއަކުން މީހުން ހުސްކޮށްފައިވާ ކަމަށާއި، އެތައް ހައިވޭއަކާއި، މަގެއްވެސް މިހާރު ބަންދުކޮށްފައިވާ ކަމަށްވެއެވެ.\nއިސްރާއީލުން ހިފާފައިވާ ގުދުސްގައި އަލިފާން ރޯވެފައިވަނީ އިސްރާއީލުން ހަދައިގެންއުޅޭ މަލްހާ ޓެކްނޯލޮޖީ ޕާކްގެ ބޭރުގައެވެ. އެ ޕާކްގައި ވެހިކަލްތައް ޕާކްކުރާ ސަރަހައްދުގައި ރޯވި އަލިފާނުގެ ސަބަބުން އެ ސަރަހައްދުން ދިހަ ވަރަކަށް ކާރު އަނދާފައިވެއެވެ.\nއިސްރާއީލުގެ އުތުރުގައި އަރަބީން ދިރިއުޅޭ އަރާރާ ނަމަކަށްކިޔާ އަވަށަކުންވެސް އެތައް ސަތޭކަ އާއިލާއެއް ވަނީ ރައްކާތެރި ހިސާބުތަކަށް ގެންގޮސްފައެވެ. އިސްރާއީލުގެ އުތުރުގެ އަވަށެއް ކަމަށްވާ ކަޓްޒީރުން 119 އާއިލާ ވަނީ ރައްކާތެރި ހިސާބުތަކަށް ގެންގޮސްފައެވެ.\nއެންމެބޮޑު އަލިފާންގަނޑެއް ރޯވެފައިވަނީ، އިސްރާއީލުގެ މެދުތެރޭ ރަށެއް ކަމަށްވާ އޫރް ޔަހޫދާގައެވެ. އެ ރަށުން އެތައް ގެއެއް އަނދައި އަޅިޔަށް ވެފައިވާ ކަމަށް، ފަޔަރ އެންޑް ރެސްކިއު ސަރވިސްއިން ބުނެއެވެ.\nއިސްރާއީލުން ގަދަބާރުން ހިފާފައިވާ ހުޅަނގު އައްސޭރީގައި ހަދާފައިވާ ޔަހޫދީ އަބާދީއެއް ކަމަށްވާ ޝަވެއި ޝޮމްރޮންގައި އަލިފާން ރޯވެ އެތައް ގެއަކާއި، އެތައް އިމާރާތަކާއި، ކޮމާޝަލް އިމާރާތެއްވެސް އަނދާފައިވާ ކަމަށް އިސްރާއީލުގެ މީޑިއާއިން ބުނެފައިވެއެވެ. އެ އަބާދީގައި އަލިފާން ރޯވެ އަނދަން ފެށުމާއެކު އެންމެން ވަނީ ސަލާމަތް ހޯދައިގެން އަވަށުން ނުކުމެގެން ގޮސްފައެވެ.\nއިސްރާއީލުގެ އެކި ހިސާބުތަކުގައި މީގެކުރިންވެސް ވަރުގަދައަށް އަލިފާން ރޯވެ، އެތައް އޭކަރެއްގެ ދަނޑުބިންތައް އަނދައި، ބޮޑެތި އެތައް ގެއްލުންތަކެއް ލިބިފައި ވެއެވެ.\nމި އަހަރުގެ ކުރީކޮޅު ހިނގި އަލިފާނުގެ ހާދިސާތަކާ ގުޅިގެން، އިސްރާއީލު އަނދައި ހުލިވެދާނެ ކަމަށް ބުނެ އިސްރާއީލުގެ ބޮޑުވަޒީރު ނަތަންޔާހޫ ދުނިޔޭގެ އެހީއަށްވެސް އެދުނެވެ.\nއަލިފާނުގެ ހާދިސާތައް ހިނގާ ކޮންމެ ފަހަރަކު ފެން އުފުލާ ބޮޑެތި މަތިންދާ ބޯޓްތަކާއި މީހުން ފޮނުވައިގެން އަލިފާން ނިއްވައި އިސްރާއީލު ސަލާމަތް ކޮށްދެނީ އެމެެރިކާއާއި، ޔޫރަޕްގެ ގައުމުތަކުންނެވެ.


Alien Hoadhanikoh Ufehdhunee Aa DNA Eh - Vaguthu\nއޭލިއެން ހޯދަނިކޮށް އުފެއްދުނީ އާ ޑީއެންއޭއެއް\n5 މަސް ކުރިން ( ފެބުރުއަރީ 24, 2019 )\nއޭލިއެން ދިރުން ހޯދަން ނާސާއިން ކުރަމުންދާ މަސައްކަތުގެ ދަށުން އާވަތަރެއްގެ ޑީއޭނޭއެއް އުފެއްދިއްޖެއެވެ.\nޖަޕާނުގެ ބަހަކުން ނަންދީފައިވާ "ހަޗިމޮޖީ" ނަމަކަށް ކިޔާ މި ޑީއެންއޭއާއި އިންސާނުންގެ ޑީއެންއޭއާ ދާދި އެއްގޮތް ކަމެއް ހުރެއެވެ.\nސައިސްވެރިން ބުނީ މި ޑީއެންއޭގެ ސަބަބުން އޭލިއެން ދިރުން ހޯދަން އިތުރަށް ފައްސޭހަވެގެން ދާނެ ކަމަށެވެ.\nޖަނަވާރުންގެ ޑީއެންއޭ ބަދަލުކޮށް އެތަކެތީގެ ހެދިބޮޑުވުން އަވަސް ކުރުމަކީ ސައިންޓިސްޓުން އާންމުކޮށް ކުރަމުން އަންނަ ކަމެކެވެ.\nޑީ.އެން.އޭ ގެ އެހީގައި މިހާރު އިންސާނާ ދުނިޔޭގައި ދިރިހުންނާނެ މުއްދަތުގެ އަންދާސީ ހިސާބު ޖެހިދާނެއެވެ.\nއޭލިއަނުންނަކީ އެހެން ޕްލެނެޓުތަކުގައި ދިރިއުޅޭކަމަށް އިންސާނުން ގަބޫލުކުރާ މަޚުލޫގުންތަކެކެވެ. ނާސާ އިން ބުނީ، އެމީހުންގެ މެދުގައި ސުވާލުއުފެދިފައި ވަނީ، އޭލިއަން ފެނިދާނެ ކަމާމެދު ނޫން ކަމަށެވެ. ނަމަވެސް އެ އެއްޗެހި ފެންނާނީ ކޮން އިރަކުން ކަމަށް ސުވާލު އުފެދޭ ކަމަށް ނާސާއިން ބުންޏެވެ.\nނާސާއިން އަންނަނީ އޭލިއެން ލައިފު ހޯދުމަށް އޮބްޒަވޭޓަރީތައް އިމާރަތް ކުރަމުންނެވެ. މީގެ އިތުރުން 2022 ވަނަ އަހަރު ޔޫރޯޕާއަށް މިޝަން އެއް ލޯންޗު ކުރުމަށް ނާސާއިން ވަނީ ނިންމާފައެވެ.\nފެބުރުއަރީ 24, 2019 20:54\nތިޔަކު ނެތް އަހަރެމެންގެ ފޮތްތަކުގައި ނެތް އާކަމެއްގެ ވާހަކައެއް.\nފެބުރުއަރީ 24, 2019 21:50\nފެބުރުއަރީ 24, 2019 22:05\nބުންން މިދުނިޔެ ހައްދަވާފައި ދުނިޔެއިން ބޭރުން މިދުނިޔެއަށް އައި ހަމައެކަނި ދިރުމަކީ އިންސާނުން. އާދަމްގެފާން. އެހެންވީމަ އޭލިޔަނުންނަކީ އަހަރެމެން. އަމިއްލަ ންފަސާބެހޭގޮތުން ދެން ކިޔަވަބަލަ. ކީރިތި ގުރުއާން ބަލައިގެން. ހިޔާލަށްވެސް ނުގެނެވޭހާ ފުރިހަމަ ކަން އިންސާނުންގެ ހަށިގަނޑުގައިވޭ. މިހީ ހުރެހުރެ ގިނަދުވަސްބެފަ ބަދަލުއައިސްގެން އުފެދިފަ ތިބި ބައެއްނޫން. އަހަރެމެން މީ އޭލިއަނުން. މިދުނިޔެ ހަލާކު މިކިރަނީ އަހަރެމެން.\nފެބުރުއަރީ 25, 2019 09:16\nތިކުރަނީ ކީއްކަން ސުރުހީ ކިޔާލުމުންވެސް ވަރަށް ސާފުކޮށް އެނގެން. ދުނިޔޭގަ ދިރިއުޅޭ ދިރޭތަކެތީގެ ޑިއެންއޭ ބަދަލުކޮށްގެން އާވައްތަރެއްގެ ދިރޭއެއްޗެއް އުފައްދަން މަސައްކަތްކުރަމުން ދާކަން މަށަށް ދޭހަވަނީ. އަދި ވަރަށް ޔަގީންކަމާއެކު އެބުނަނީ އެއެއްޗެއް ދުނިޔެއަށް ކޮންމެވެސް ދުވަހަކުން ދައްކާލާނަމޭ. ހެހެހެހެ... ތީ ކޮންބައެއް؟


vnews - Qasim ah kuri hukum liyunee Fadiyaaru kamaa medhu suvaalu ufedhey: Vakeel Siraaj\nގާސިމަށް ކުރި ހުކުމް ލިޔުނީ ފަނޑިޔާރުކަމާއިމެދު ސުވާލު އުފެދޭ: ސިރާޖު\nޖުމްހޫރީ ޕާޓީގެ ލީޑަރު ގާސިމް އިބްރާހިމްގެ މައްޗަށް ކޮށްފައިވާ ހުކުމްގައި އަދުލްއިންސާފުގެ އެއްވެސް މިންވަރެއް ނެތް ކަމަށާ އެއީ މިނިވަންކަމާއެކު މަސައްކަތްކުރައްވާ އިލްމީ ގާބިލް ފަނޑިޔާރަކު ލިޔުއްވާނެ ހުކުމެއް ނޫން ކަމަށް ގާނޫނީ ވަކީލު މޫސާ ސިރާޖު ވިދާޅުވެއްޖެއެވެ.\nވީޓީވީގައި ވާހަކަދައްކަވަމުން ގާނޫނީ ވަކީލް މޫސާ ސިރާޖު ވިދާޅުވީ ދަންވަރު ކޯޓް ހުޅުވައިގެން ގާސިމް އިބްރާހިމްގެ މައްޗަށް ކޮށްފައިވާ ހުކުމަކީ އަދުލްވެރި އިންސާފުވެރި ހުުކުމެއް ނޫން ކަމަށެވެ.\nއަދި ގާސިމްގެ މައްޗަށް ހުކުމްކުރި ފަނޑިޔާރަކީ މިނިވަންކަމާއެކު މަސައްކަތްކުރެވޭނަމަ އެފަދަ ހުކުމެއް ނެރުއްވާނެފަދަ ފަނޑިޔާރެއް ކަމަށް ގަބޫލްނުކުރައްވާ ކަމަށާ މި ހުކުމުން ދެ ކަމެއް ފާހަގަވާ ކަމަށެވެ.\nއެއްކަމަކީ ޝަރުއީ ނިޒާމަށް ސިޔާސީ ނުފޫޒު ވަދެފައި އޮތް މިންވަރު ކަމަށާއި، އަނެއްކަމަކީ މިއީ ހުކުމްކުރި ފަނޑިޔާރުނޫން އެހެން މީހަކު ލިޔެފައި އޮތް ހުކުމަކަށްވުން ނުވަތަ ހުކުމް ލިޔުނު ފަނޑިޔާރު ސިޔާސީ ވަރުގަދަ ނުފޫޒެއްގެ ތެރޭގައި ހުންނެވުން ކަމަށެވެ.\n"މި ދެގޮތް އަޅުގަނޑަށް ގަބޫލުކުރެވެނީ. ގާސިމަށް ހުކުމްކުރި ފަނޑިޔާރު އާރިފް އަޅުގަނޑު ދަންނަން. އެއީ ވަރަށް ގާބިލް އިލްމީ ފަނޑިޔާރެއް. އޭނާގެ އިލްމީ ގާބިލްކަމަށް ބަލާއިރު މިކަހަލަ ހުކުމެއް ނުލިޔާނެ." ސިރާޖު ވިދާޅުވިއެވެ.\nގާނޫނީ ވަކީލު މޫސާ ސިރާޖު ވިދާޅުވީ ޖުޑީޝަރީގައި ހުރި މައްސަލަތަކަކީ ސީރިއަސް މައްސަލަތަކެއް ކަމަށާ، އެއީ މިހާރުން މިހާރަށް ކުރަންޖެހުނު ކޮންމެ މަސައްކަތެއް ކޮށްގެންވެސް ހައްލުކުރަންޖެހޭ ކަންކަން ކަމަށެވެ.\nއެކަމަކު ޝަރުއީ ނިޒާމުގެ ވާހަކަދެއްކުމުން ބައެއް މީހުން މިއީ ސިޔާސީ މަސައްކަތެއްގެ ގޮތުގައި ދެކޭ ކަމަށާ، އެއީ ހިތާމަކުރައްވާ ކަމެއްކަމަށެވެ.\nއަދުލްއިންސާފު ގާއިމްކުރުމަށް ވަކީލުން ކުރަމުންދާ މަސައްކަތުން ވަކީލުންގެ ހުއްދަ ބާތިލްކޮށްފާނެ ކަމަށާ، އެކަމަކު އެކަމާއި ބިރުން ފަހަތަށް ނުޖެހޭނެ ކަމަށް މޫސާ ސިރާޖު ވިދާޅުވިއެވެ.\n"ހުއްދަ ބާތިލްކުރިނަމަވެސް އަޅުގަނޑުމެން މިތިބީ ފަހަތަށް ޖެހޭގޮތަކަށް ނޫން. ހުއްދަ ބާތިލްކުރެވިދާނެ. ނަމަވެސް ޖުޑީޝަރީގައި ކަންކަން ނުރަނގަޅު މަގުން ނުހިގާކަމަށް ވާނެތޯ. ނުވާނެ ދެއްތޯ." ސިރާޖު ވިދާޅުވިއެވެ.\nއޭނާ ވިދާޅުވީ އަދުލްއިންސާފު ގެއްލި މިއަދު ފަނޑިޔާރުން ކުޅޭކުޅޭ ގޭމެއް ފަދައިން އެއްވެސް ސަބަބެއް ނާންގާ އެކި ކޯޓްތަކަށް ބަދަލުކުރަމުންދާ ކަމަށެވެ.\n"މިއަދު ކްރިމިނަލް ކޯޓްގައި ތިއްބަވާ ފަނޑިޔާރުން މަދާމާ ބަދަލުކޮށްލަފާނެ ފެމިލީ ކޯޓަށް، ޖުވެނަލް ކޯޓަށް. އެއްވެސް ސަބަބެއް އެންގުމެއްނެތި. މިކަން މިގޮތަކަށް ނުކުރެވޭނެ އިނގޭތޯ." ސިރާޖު ވިދާޅުވިއެވެ.\nރާއްޖޭގައިވެސް އަދުލަށް ހުކުމްކުރާ އަދުލްވެރި ފަނޑިޔާރުން އެބަތިބި ކަމަށާ، އެ ފަނޑިޔާރުން ތިބީ ވަކީލުން ކުރަމުންދާ މަސައްކަތާއިއެކު ކަމަށް މޫސާ ސިިރާޖު ވިދާޅުވިއެވެ.